text:
Wednesday, November 30, 2011
མཚམས་ལ་བསྡད་པའི་ཉིན་དགུ་པ།
ཞོག་པ་སྔར་བཞིན་ཆུ་ཚོད་བདུན་དང་ཕྱེད་ཀྱི་སྐབས་སུ་ལངས་ནས་སོ་དང་གདོང་པ་འཁྲུ་བ་སོགས་འཆར་ཅན་གྱི་ལས་ཀ་ཚར་ནས་ལྷ་ཁང་དུ་ཡོན་ཆབ་སོགས་ཕུལ། འོག་ཁང་ཐབ་ཚང་ནང་ནས་པདྨ་དང་བདེ་ཆེན་གཉིས་ནས་ཞོག་ཟས་ཟ་ཆོག་ཆོག་བཟོས་འདུག་པས་སྟབས་བདེ་ཞིག་ཟོས་ནས་སྔར་བཞིན་སྔ་ཐུན་ལ་ཞུགས། དེ་རིང་གི་ཐུན་དེ་ཉིན་ཐ་མ་ཡིན་སྟབས་གཟབ་གཟབ་འདྲ་བྱེད་ཁུལ་བྱས། བསྐྱེད་རིམ་གྱི་ཟབ་ཁྲིད་རྣམས་སུ། རྣམ་པ་གསལ་བ། རྣམ་དག་དྲན་པ། ང་རྒྱལ་བརྟེན་པ་སོགས་མང་པོ་ཞིག་གསུངས་ཀྱང་གསུངས་པ་ལྟར་དུ་ཇི་བཞིན་མ་ཤེས་ཀྱང་བསྐྱེད་རིམ་རང་རྒྱུད་པར་མ་གོལ་བར་གཉིས་སྣང་བདེན་མེད་སྤྲོས་བྲལ་གྱི་ངོ་བོར་འཇོག་གང་ཤེས་བྱས། ཉིན་གུང་ཟ་མ་སྟབས་བདེ་ཞིག་ཟོས་ནས་ཕྱི་ཐུན་ལ་སྔར་བཞིན་ཞུགས། དེ་རིང་གི་ཉིན་མོ་འདི་ངོས་ཀྱི་ལྷོད་དལ་ལྐོག་སུད་ཀྱི་མཚམས་ཉིན་ཐ་མ་དེ་ཡིན་སྟབས་ཕྱི་ཐུན་ཞོག་ཁར་རྡོ་རྗེ་ཕུར་པའི་དབང་ལེན་དང་གསོལ་སྐང་མདོར་བསྡུས་བཅས་ཀྱིས་ལྷོད་མཚམས་དེ་རེ་ཞིག་གྲོལ་བ་དང་མཉམ་དུ་ཁ་པར་གྱི་ཏིར་སྒྲ་ཞིག་ཡོད་པ་དེ་ནི་ཀི་ལི་ཧྥོ་ཉ་ནས་ཡིན་པའི་ངོས་ཀྱི་ཆོས་ཚོགས་ཀྱི་ཚོགས་གཙོ་ཧེར་ཌི་དང་། དངུལ་གཉེར་སི་ཊི་ཧྥི་ནཻའི་གཉིས་རེད་འདུག ཁོང་གཉིས་ནས་དེ་རིང་ང་ཚོ་འཇམ་དབྱངས་ཆོས་འཁོར་གླིང་གི་ཚོགས་མི་རྣམས་འཚོགས་འདུ་བྱས་པ་ཡིན་ཁྱེད་རང་ག་དུས་ཀི་ལི་ཧྥོ་ཉ་ལ་འབྱོར་གྱི་ཡོད། ང་ཚོའི་ལག་དད་པས་ཁ་བཏགས་བཟུང་ནས་གནམ་ཐང་དུ་བསུ་བ་ལ་ཡོང་གི་ཡིན་ཞེས་ཕྱེད་ཞལ་ཤོབ་དང་སྦྲག་ནས་གསུངས་བྱུང་། ངོས་ནས་དེ་རིང་གཟའ་ལྷག་པར་རྩིས་པའི་གཟའ་སྤེན་པ་ཉིན་གུང་ཆུ་ཚོད་བཅུ་གཉིས་ལ་འབྱོར་གྱི་རེད་ཅེས་ཞུས་པས་ཁོང་ཚོ་དགའ་ཐག་ཆོད་སོང་། པདྨ་དང་བདེ་ཆེན་གཉིས་ལས་ཀར་གྲོལ་ཞིང་ནང་དུ་འབྱོར་ནས་དགོང་ཟས་སུ་རྒྱ་ཐུག་ཞིག་བཟོས་བྱུང་བས་སྐད་ཆ་འདྲ་མིན་བཤད་བཞིན་མཉམ་དུ་ཟོས་ནས་པདྨས་ངོས་ཀྱི་དྲྭ་རྒྱ་བསྒྱུར་བཅོས་གཏོང་སྟངས་སྐོར་བསླབ་བྱུང་། པདྨ་དང་བདེ་ཆེན་གཉིས་ནི་ལོ་ན་གཞོན་ཅིང་ཕོ་མཛངས་མོ་མཛེས་དེང་དུས་ཀྱི་ཤེས་ཡོན་སློབ་སྦྱོང་ཚད་ལྡན་ཡོད་བོད་པའི་ཡ་རབས་བཟང་སྤྱོད་མ་ཉམས་པ་མ་ཟད་ཆོས་ལ་དད་འདུན་ཆེན་པོ་ཡོད་མཁན་ནང་མི་ཡག་པོ་ཞིག་ཡིན། ལྷག་པར་དུ་པདྨ་ཆོས་འཕེལ་ནི་དྲྭ་རྒྱའི་བཟོ་རྩལ་ལ་ཧ་ཅང་མཁས་པ་ཞིག་རེད་འདུག ལོ་གསུམ་གྱི་སྔོན་ནས་ད་ལྟ་ངོས་ཀྱི་དྲྭ་རྒྱ་དེ་ཁོང་ནས་བཟོས་པ་ཞིག་རེད། ཁོང་གཉིས་ནི་ངོས་ཀྱི་བློ་ཐུབ་པའི་ཆོས་གྲོགས་ཡིན་ལ་དམ་ཚིག་དང་ལྡན་པའི་དགེ་ཕྲུག་ཞིག་ཀྱང་ཡིན། དེ་ནས་ཉིན་ཐོའི་ཟིན་བྲིས་ཚར་བར་བྱས་ཞིང་ཉལ་སར་སོང་ནས་གཉིད་དུ་ཡུར།
མཚམས་ལ་བསྡད་པའི་ཉིན་བརྒྱད་པ།
ཞོགས་པ་འཆར་ཅན་ལྟར་ཆུ་ཚོད་བདུན་པའི་སྐབས་སུ་ཡར་ལངས་ནས་སོ་དང་གདོང་པ་སོགས་འཁྲུ་བ་ནི་མི་ཚེ་འདི་ཡི་ཆ་ཤས་ཀྱི་ལས་ཀ་ཞིག་རེད། གཙང་ཁང་ནང་དུ་སོང་ནས་ཡན་ལག་བདུན་པ་སྐྱོར་བཞིན་མཆོད་པ་གཤམས། འོག་ཤོད་ཐབ་ཚང་ནང་དུ་སོང་ནས་པདྨ་དང་བདེ་ཆེན་གཉིས་ཀྱི་ལྷན་དུ་ཞོགས་ཟས་ལ་མཉམ་དུ་རོལ། བདེ་ཆེན་དང་པདྨ་གཉིས་ལས་ཀར་སོང་ཤུལ་ངོས་ལ་བསམ་བློ་འདི་འདྲ་ཞིག་འཁོར་སོང་། ཨ་རིར་མི་རྣམས་ཀྱིས་སོ་སོའི་ལྟོ་གོས་ཙམ་གྱི་དོན་དུ་མི་ཚེར་དཀའ་ལས་རྒྱག་སྟངས་འདི་འདྲ་བ་ཞིག་གསང་སྔགས་རྡོ་རྗེ་ཐེག་པའི་ཆོས་འདིར་དཀའ་ལས་རྒྱབ་པ་ཡིན་ན་གཞི་ནས་གུ་རུ་པདྨས་ཁ་ཕོ་ཆེན་པོའི་སྒོ་ནས། ང་ཡི་ཆོས་འདི་ཉིན་སྒོམ་ན་ཉིན་སངས་རྒྱ། ནུབ་སྒོམ་ན་ནུབ་སངས་རྒྱ། སྐལ་ལྡན་ལས་འཕྲོ་ཅན་རྣམས་སྒོམ་ཡང་མི་དགོས་པར་གྲོལ་བ་དྲུག་ལྡན་གྱི་སྒོ་ནས་སངས་རྒྱས་ཞེས་གསུངས་པའི་སངས་རྒྱས་ཀྱི་གོ་འཕངས་ཞེས་པ་དེ་ཡང་རྟ་ལམ་ཙམ་ཐག་རིང་ཞིག་ལ་འགྲོ་མི་དགོས་པར་ཧ་ཅང་ཐག་ཉེ་ས་ཞིག་ཏུ་ཡོད་པར་སྙམ། དེ་ནས་སྔ་ཐུན་ལ། ཚར་ནས་བཞག་རྒྱུ་མེད་ཅིང་། སྒྲུབས་ནས་འགྲུབ་དུས་མེད་པའི་ཁ་འདོན་ནག་ལྷེབ་ལྷེབ་དེ་ཁ་ཕྱེས་ནས་རིམ་བཞིན་མཆོག་གླིང་གཏེར་གསར་ཐུགས་སྒྲུབ་རྣམ་གཉིས་ལས་བྱང་བསྡུས་པ་དང་། སྤྱན་རས་གཟིགས་འཁོར་བ་དོང་སྤྲུགས། བརྒྱུད་པདྨའི་སྙིང་པོ་སོགས་ནག་འགྲོས་སུ་བཏོན་ནས་ཆུ་ཚོད་གཅིག་ཙམ་ནང་ཚར་བར་བྱས། ཐུན་གྱི་དངོས་གཞི་གསང་ཐིག་ཕུར་པར་རང་ཤེས་གང་ནུས་བསྐྱེད་རྫོགས་ལ་ཞུགས་ཁུལ་བྱས་ནས་ཐུན་བཟུང་། ཐུན་མཚམས་ཀྱི་སྐབས་འབྲི་གུང་བ་བརྩོན་འགྲུས་ཀུན་དགའི་མདུན་ནས་གཡར་པོ་ཞུས་པའི་༧ གོང་ས་ལྔ་པ་ཆེན་པོ་ངག་དབང་བློ་བཟང་རྒྱ་མཚོས་མཛད་པའི་ལམ་རིམ་གྱི་ཁྲིད་ཡིག་འཇམ་དཔལ་ཞལ་ལུང་ལ་དཔེ་མཇལ་ཞུས་པས། ༼གཉིས་པ་སྙིང་པོ་ཇི་ལྟར་ལེན་པའི་ཚུལ་ལ་སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལ་བློ་སྦྱང་བ༽ཞེས་པ་དེའི་ནང་གི་འཆི་བ་མི་རྟག་པའི་སྐོར་ལས། ༼དང་པོ་བླུན་རྨོངས་ལ་ལ་འཆི་བ་འོང་མི་འོང་གི་རྟོག་དཔྱོད་ཙམ་ཡང་མི་བྱེད་ལ། ཕལ་ཆེར་ནི་ནམ་ཞིག་འཆི་བ་འོང་སྙམ་པ་ཡོད་ཀྱང་མ་རྒས་ཀྱི་བར་དང་ལོ་ཟླ་ཞག་གྲངས་རེ་རེ་བཞིན་ནས་མི་འཆི་སྙམ་པའི་དབང་གིས་འཆི་ནད་ཀྱིས་ཐེབས་པའམ་ལོ་བརྒྱ་ཕྲག་ལོན་ཀྱང་རེ་ཞིག་གསོན་དུ་རེ་བའི་བསམ་པ་མངོན་གྱུར་དེས་དཔེར་ན་ཕྱོགས་གཞན་དུ་མི་འགྲོ་བར་བསྡོད་པའི་བློ་ཡོད་ན་འགྲོ་གྲབས་ཡེ་མི་བྱེད་པར་མཁར་རྩིག་པ་དང་སོ་ནམ་སོགས་ཀྱི་གཤོམ་ར་བྱེད་པ་བཞིན་ཚེ་འདིའི་འདུན་མ་འབའ་ཞིག་གི་དབང་དུ་འགྲོ་ལ། བསམ་པ་དེ་ལས་ལོག་སྟེ་སང་ཙམ་ཡང་མི་འཆི་བའི་ངེས་པ་མེད། ཟླ་བ་རྟིང་མའི་བརྒྱགས་གྲབས་བྱས་ཀྱང་དེ་ཡི་དུས་སུ་རང་ཉིད་ལུས་རྟེན་དང་དབྱིབས་མི་འདྲ་བ་རྭ་ཅོ་ཟིང་ངེ་བ་ཞིག་ཏུ་མི་སྐྱེ་བའི་ངེས་པ་ཅི་ཡོད་སྙམ་པའི་བློ་དུང་ངེ་བ་ཞིག་ཡོད་ཚེ། ༽ཞེས་སོགས་གསུང་པའི་ཚིག་འདི་རྣམས་ཀྱིས་དངོས་ཡོད་རྟིང་བསྐུལ་བྱས་པའི་མི་རྟག་པའི་ལེགས་བཤད་གྱི་གཏམ་ཞིག་ཏུ་མཐོང་ནས་སེམས་ལ་ཧ་ཅང་ཕན་པོ་བྱུང་། ཁྲིད་ཡིག་དང་ལེགས་བཤད་སོགས་ལ་དཔེ་མཇལ་བྱེད་པའི་སྐབས་སུ་དབུ་ནས་ཞབས་སུ་བསྡུས་པའི་དོན་མཇལ་ཐེངས་གཅིག་གིས་ཁོང་དུ་ཆུད་མ་ཐུབ་ཀྱང་། བརྗོད་བྱའི་དོན་གལ་གནད་ཆེ་ཤོས་དེ་རྣམས་ཟུར་དུ་བླངས་ནས་དཔྱད་སྒོམ་རེ་བྱས་ན་ལུང་རྟོགས་ཀྱི་བསྟན་པའི་ཆ་ཤས་སུ་འགྲོ་བ་ནི་སྨོས་མ་དགོས་པ་རེད། ཉིན་གུང་ཟ་མ་སྟབས་བདེ་ཞིག་ཟོས་ནས་ཕྱི་ཐུན་ལ་ཞུགས་པས་འདིས་ཉིན་མོར་གནམ་གཤིས་ཧ་ཅང་ཡག་པོ་ཡོད་སྟབས་ཕྱི་ཡི་ཉི་མའི་ཟེར་དེ་ཉིད་སྒེའུ་ཁུང་བརྒྱུད་ནང་གི་མཆོད་ཁྲིའི་སྒང་དུ་ཕོག་ནས་མཆོད་པ་དང་སྐུ་འདྲ་སོགས་གཙང་སེང་ངེ། འོད་ཙེར་རེ་མིག་ལམ་དུ་མཐོང་བས་སེམས་ལའང་དགའ་བ་མི་འདྲ་བ་ཞིག་འདུག པདྨ་དང་བདེ་ཆེན་གཉིས་ལས་ཀར་སླེབས་ནས་ pizza ཞིག་ཉོས་འདུག་པས་མཉམ་ཟ་བྱས་ནས་ཞོར་དུ་ཨ་རིའི་སློབ་གྲྭའི་སྐོར་གློག་བརྙན། waiting for a superman ཞེས་པ་དེར་མཉམ་དུ་བལྟས་རྗེས་སུ་ཉོས་ནས་ལོ་བདུན་སོང་བའི་དཀའ་དྲིན་ཅན་གྱི་རྩིས་འཁོར་རྙིང་པ་གོག་ཏོ་དེ་ཁ་ཕྱེས་ནས་ཟིན་བྲིས་རྒྱབ་ནས་ཉལ་སར་སོང་ཞིང་འཛམ་གླིང་གི་སྒེའུ་ཁུང་ནས་ལྟ་ཙམ་བྱས་ནས་གཉིད་དུ་ཡུར།
Monday, November 28, 2011
མཚམས་ལ་བསྡད་པའི་ཉིན་བདུན་པ།
ཞོག་པ་ཆུ་ཚོད་བདུན་པའི་སྐབས་སུ་ལངས་ནས་སོ་དང་གདོང་པ་སོགས་བཀྲུས་ནས་ཡོན་ཆབ་ཕུལ་ཞིང་འོག་ཁང་ཐབ་ཚང་ནང་དུ་སོང་ནས་ཞོག་ཟས་ལ་རོལ། སྔ་ཐུན་ལ་ཞུགས་ནས་ཅུང་མ་འགོར་བར་ཟུར་ནས་ཁ་པར་གྱི་ཏིར་སྒྲ་ཞིག་ཡོད་པ་དེ་ནི་ཉི་ཡོག་ལ་ཡོད་པའི་ངོས་ཀྱི་གྲོགས་པོ་མགོན་པོ་ལགས་རེད། བསྙེན་མཚམས་སྐབས་ཡིན་སྟབས་ཁ་པར་ལེན་ཐུབ་མ་སོང་། དེ་ནས་སྐར་ཆ་ཁ་ཤས་མཚམས་སུ་ཡང་སྐྱར་ཁ་པར་གྱི་ཏིར་སྒྲ་ཞིག་ཡོད་པ་དེ་ནི་ཀི་ལི་ཧྥོ་ཉ་རུ་བོད་རིགས་ཚོགས་པའི་རྒྱུན་ལས་བུ་མོ་བསོད་ནམས་ལགས་རེད་དེ་ཡི་ཁ་པར་ཡང་ལེན་ཐུབ་མ་སོང་བས་རྗེས་ནས་མོ་རང་གི་ལན་ཞིག་བཞག་ཡོད་པ་དེ་ནི་ཉིས་སྟོང་བཅུ་གཉིས་ལོར་ཟླ་བ་དང་པོར་ཀི་ལི་ཧྥོ་ཉའི་བོད་པ་རྣམས་ལ་ཆོས་བཤད་དགོས་ཞེས་པ་དེ་རེད་འདུག ཉིན་གུང་ཟ་མ་སྟབས་བདེ་ཞིག་ཟོས་ནས་ཕྱི་ཐུན་རུ་ཞུགས། དགོང་ཟས་སུ་བདེ་ཆེན་ལགས་ཀྱི་ཨ་མས་བཞག་པའི་ངོས་ཀྱི་ཟ་མ་དགའ་ཤོས་རྗེ་བཙུན་མི་ལའི་ཞལ་ལག་ཟྭ་སྐམ་པོ་ཞིག་ཡོད་པ་དེ་བཙོས་ནས་ཕིང་དང་ཤ་བཅས་མཉམ་བསྲེས་ཀྱིས་དགོང་ཟས་ཞིག་བཟོས། པདྨ་ནས་རྩམ་པ་རྫིས་སོང་བས་ཟྭ་ཐུག་དེ་དང་མཉམ་དུ་སྦག་ནས་ཟོས། བདེ་ཆེན་དང་པདྨ་གཉིས་ཟ་མ་དེར་ཧ་ཅང་དགའ་བོ་བྱས་སོང་། ཁོ་རང་གཉིས་ནས་ངོས་ལ་ཁྱོད་རང་ལག་བཅུད་ཆེ་བའི་མ་བྱན་རེད་འདུག་ཅེས་ཞལ་ཤོབ་དང་སྦྲག་ནས་གསུངས་སོང། དེ་ནས་ཟིན་བྲིས་གཏང་ཚར་ནས་ཉལ་སར་སོང་ནས་གཉིད་དུ་ཡུར་།
Sunday, November 27, 2011
མཚམས་ལ་བསྡད་པའི་ཉིན་དྲུག་པ།
ཞོག་པ་ཆུ་ཚོད་བདུན་པའི་སྐབས་སུ་ཡར་ལང་ནས་སྔར་བཞིན་སོ་དང་གདོང་པ་སོགས་གཙང་མ་བྱས་ཞིང་གཙང་ཁང་ནང་དུ་སོང་ནས་མཆོད་སྤྲིན་འདོན་བཞིན་མཆོད་པ་གཤམས་ནས་འོག་ཤོད་དུ་ཐབ་ཚང་ནང་དུ་སོང་ནས་ཞོག་ཟས་ལ་རོལ། དེ་ནས་སྔ་ཐུན་ལ་མཆོག་གླིང་གསང་ཐིག་ཕུར་པའི་སྔ་ཐུན་ལ་ཞུགས་ཤིང་རང་འཁོས་གང་ཡོད་བསྐྱེད་རྫོགས་ལ་རིག་པ་རྩེ་གཅིག་ཏུ་སྒྲིམ་ནས་མོས་བློ་བྱས་ནས་ཡོད་པའི་སྐབས་སུ་ཟུར་དེར་ཁ་པར་གྱི་ཏིར་སྒྲ་ཞིག་ཡོད་པ་དེ་ནི་ཀི་ལི་ཧྥོ་ཉ་ནས་ངོས་ཀྱི་སློབ་མ་མི་རིགས་ཉི་ཧོང་ནས་ཡིན་པའི་ཆོས་ཚོགས་ཀྱི་མཆོད་དཔོན་ཨ་མ་སུ་སིང་རེད་འདུག བསྙེན་པ་ཟླ་བཞིན་པའི་སྐབས་ཡིན་སྟབས་ཁ་པར་ལེན་ཐུབ་མ་སོང་། ཉིན་གུང་ཟ་མ་རུ་སྔར་ཉིན་ཟོས་འཕྲོ་འབྲས་དང་ཚེ་རྡ་ལི་ཡོད་པ་དེ་ཚ་བོ་བྱས་ནས་ཟོས། ཕྱི་ཐུན་ལ་ཞུགས། དགོང་མོ་པདྨ་དང་བདེ་ཆེན་གཉིས་ནང་ལ་སླེབས་ནས་པདྨས་ཀྲིང་མོག་དང་ཚོད་མ་བཟོས་སོང་བས་དགོང་ཟས་ལ་རོལ་ནས་ཉིན་ཐོའི་ཟིན་བྲིས་ཚར་ནས་ཉལ་སར་སོང་ཞིང་འཛམ་གླིང་གི་སྒེའུ་ཁུང་ནས་རྒྱང་ལྟ་ཁྱུག་ཙམ་བྱས་གཉིད་དུ་ཡུར།
མཚམས་ལ་བསྡད་པའི་ཉིན་ལྔ་པ།
ཞོག་པ་ཆུ་ཚོད་བདུན་པའི་སྐབས་སུ་ལང་ནས་འཆར་ཅན་ལྟར་སོ་དང་གདོང་པ་སོགས་ཁྲུས་ནས་མཆོད་པའི་སྤྲིན་གཟུངས་འདོན་བཞིན་ཡོན་ཆབ་སོགས་ཕུལ་ནས་མཆོད་པ་གཤམས། དེ་ནས་འོག་ཤོད་དུ་བབས་ནས་ཞོག་ཟས་སྟབས་བདེར་ཞིག་ཟོས། དེ་རིང་གི་ཞོག་ཐུན་སྐབས་སུ་ཟླ་བ་གཅིག་སྔོན་ཉི་ཡོག་ཏུ་ཡོད་པའི་གཏེར་བཏོན་འབར་བའི་རྡོ་རྗེའི་ཆོས་ཚོགས། ཀུན་བཟང་དཔལ་ཆེན་གླིང་ལ་བདེ་ཆེན་ཞིང་སྒྲབ་འཚོགས་པའི་སྐབས་སུ་གཏེར་ཆེན་འབར་བའི་རྡོ་རྗེ་སྐུ་གོང་མ་ནས་གཏེར་ནས་བཏོན་གནང་བའི་ཕུར་པའི་སྒྲུབ་ཐབས་སྟབས་བདེ་ཞིག་ཡོད་པ་དེ་བླ་མ་བཀྲ་སྟོབས་ལགས་ནས་ལུང་དང་བཅས་གནང་བྱུང་བའི་ཆོ་ག་དེ་ཉིད་ཀྱི་ཐོག་ནས་སྔ་ཐུན་ལ་ཞུགས། གཏེར་བཏོན་འབར་བའི་རྡོ་རྗེ་སྐུ་གོང་མ་ནི་ཁམས་ནང་ཆེན་སོགས་སུ་འཁྲུངས་པའི་གཏེར་བཏོན་ཚད་ལྡན་ཞིག་ཡིན་པ་དང་། ཀརྨ་པ་སྐུ་ཕྲེང་བཅོ་ལྔ་པ་མཁའ་ཁྱབ་རྡོ་རྗེ་དང་ཐུགས་འདྲིས་ཆེན་པོ་ཡིན་པ་ཞིག་རེད་འདུག ད་ལྟའི་ཡང་སྲིད་གཏེར་བཏོན་ཁོང་ནི་ཁམས་ནང་ཆེན་ནས་ཡིན་པ་དང་། རྒྱལ་དབང་ཀརྨ་པ་སྐུ་ཕྲེང་བཅུ་དྲུག་པས་ངོས་འཛིན་གནང་བ་ཞིག་རེད། དེང་སང་ཨ་རི་བཞུགས་ཡོད། ཉིན་གུང་ཞལ་ལག་པདྨ་ནས་རྒྱ་གར་གྱི་ཟ་མ་སྟབས་བདེ་ཞིག་བཟོས་སོང་བས་མཉམ་དུ་ཟོས་ནས་ཆོས་གྲོགས་པདྨ་དང་བདེ་ཆེན་གཉིས་དང་ལྷན་སྤྲུལ་སྐུ་ཨོ་རྒྱན་སྟོབས་རྒྱལ་ལགས་ནས་བཟོས་གནང་བའི་མི་ལ་རས་པའི་གློག་བརྙན་སྐད་གྲགས་ཅན་དེར་ལྟད་མོ་མཉམ་དུ་བལྟས་པས་གློག་བརྙན་གྱི་སྤུས་ཚད་དང་བཟོ་རྩལ་འཁྲབ་སྟོན་བྱེད་སའི་ས་ཆ་སོགས་ཧ་ཅང་ཡག་པོ་འདུག འཁྲབ་མཁན་ཐོས་པ་དགའ་དང་། གཡུང་སྟོན་ཁྲོ་རྒྱལ་ཡབ་ཡུམ་སོགས་ཚང་མ་ཨོ་རྒྱན་སྟོབས་རྒྱལ་ནང་མི་ཡིན་སྟབས་མཐོང་བའི་སྐབས་སུ་སེམས་ལ་ཚོར་བ་ཁྱད་མཚར་བོ་འདུག གང་ཡིན་ཟེར་ན་ངོས་ནས་ཨོ་རྒྱན་སྟོབས་རྒྱལ་རིན་པོ་ཆེ་ངོ་ཤེས་པ་དང་མ་ཟད་འབྲེལ་འདྲིས་ཧ་ཅང་ཆེན་པོ་ཡོད་མཁན་ཡིན་པའི་སྟབས་ཀྱིས་རེད་འདུག དེ་ནས་རིམ་བཞིན་འབྲུག་པའི་གློག་བརྙན་༼ཆོས་དང་འཇིག་རྟེན་༽ ཞེས་པ་དེ་ཉིད་ལྟད་མོ་ལ་ཞུགས་ནས་ངོས་ཀྱི་ཕུར་པའི་ཕྱི་ཐུན་དེ་ཉིད་ཀྱང་གློག་བརྙན་དེ་རྣམས་ལ་བལྟས་ནས་དུས་ཚོད་རྫོགས་སོང་། དགོང་མོར་བདེ་ཆེན་ལགས་ཀྱི་སྤུན་མཆེད་བདེ་སྐྱིད་མིང་སྲིང་གཉིས་དང་བཅས་ཁོང་ཚོ་ཚང་མ་དགོང་ཟས་ལ་བཟོ་བ་ལ་བྲེལ། དགོང་ཟས་སུ་ངོས་ཀྱི་ཟ་མ་དགའ་ཤོས་མོག་མོག་ཞིམ་པོ་ཞིག་བཟོས་སོང་བས་དགོང་ཟས་སྐབས་སུ་་ང་ཡི་ཁ་དང་ཁོ་ཡི་སྣ་ཞེས་དོན་མེད་སྐུ་རེའི་སྐད་ཆ་དང་མང་པོ་ཞིག་བཤད་པ་མ་ཟད་ང་མ་གཏོགས་དེར་ཡོད་ཚང་མ་རྒྱ་གར་ལ་སྐྱེ་ཚར་བྱུང་བ་ཤ་སྟག་ཡིན་སྟབས་རྒྱ་གར་བོད་གཞུང་སློབ་གྲྭའི་སྐོར་སྐད་ཆ་མང་པོ་བཤད་སོང་བས་ངོས་ལ་དེ་ཡི་སྐོར་ཉམས་མྱོང་དང་རྒྱུས་མེད་ཙང་ཚིག་མཚམས་སུ་དགད་མོ་ཤོར་བའི་རོག་དན་ཙམ་ལས་གཞན་ཐབས་ཤེས་གང་ཡང་མི་འདུག དེ་ནས་དགོང་མོ་ཆུ་ཚོད་བཅུ་པ་ཙམ་ནས་རང་གི་ཁང་མིག་ཏུ་སོང་ནས་ཉིན་ཐོའི་ཟིན་བྲིས་ཚར་ནས་ཉལ་སར་སོང་།
Friday, November 25, 2011
མཚམས་ལ་བསྡད་པའི་ཉིན་བཞི་པ།
Thursday, November 24, 2011
མཚམས་ལ་བསྡད་པའི་ཉིན་གསུམ་པ།
ཞོག་པ་ཆུ་ཚོད་བདུན་དང་ཕྱེད་སྐབས་སུ་ལང་ནས་སོ་དང་གདོང་པ་ཁྲུས་ཞིང་མཆོད་ཁང་དུ་སོང་ནས་ཁ་འདོན་དང་ཞོར་དུ་མཆོད་པ་གཤམས་ནས་སྔ་ཐུན་བཟུང་། དེ་ནས་པདྨ་དང་བདེ་ཆེན་ལྷན་ཞོག་ཟས་ལ་མཉམ་དུ་རོལ་བཞིན་ཉིན་མོ་འདི་ཡི་ལོ་རྒྱུས་བགྲོ་གླེང་འགོ་ཚུགས། དེ་རིང་གི་ཉིན་མོ་འདི་ནི་ཨ་རིའི་དུས་ཆེན་དམིགས་བསལ་ཁྱད་པར་ཅན་thanksgiving ཞེས་པ་དེ་རེད། དུས་ཆེན་འདི་ནི་ལུང་པ་འདིར་མི་རིགས་གཞན་པའི་སྐྱབས་བཅོལ་བ་རྣམས་ཀྱིས་ཨ་རི་བ་རྣམས་ལ་ཐུགས་རྗེའི་ལེགས་འབུལ་གྱི་ཁ་ཟས་དང་བརྔན་པ་སོགས་སྤྲད་པའི་ཉིན་མོ་ཞིག་ཡིན། ཉིན་མོ་འདིར་turkey བོད་སྐད་དུ་བྱ་གག་ཞེས་པའི་ཉམ་ཆུང་གི་བྱ་རིགས་ས་ཡ་མང་པོ་ཞིག་བསད་ནས་ཕན་ཚུན་གྲོགས་པོ་གྲོགས་མོ་རྣམས་ལ་བརྔན་པ་སྟེར་སྲོལ་ཡོད་པའི་ཆེས་སྐྱི་གཡའ་བའི་དུས་ཆེན་ཞིག་ཡིན། བལ་ཡུལ་ནས་ལོ་ལྟར་བལ་པོ་རྣམས་ཀྱི་ལོ་གསར་སྐབས་སུ་བ་གླང་མང་པོ་ཞིག་སྲོག་བཅོད་ཀྱི་ཡོད་པས་ལུགས་སྲོལ་ཐ་ཆད་ཀྱི་དུས་སྟོན་འདི་རྣམས་ནི་ང་ཚོ་འགྲོ་བ་མི་རིགས་རྣམས་ཀྱི་སྤྱོད་སྟངས་མ་རབ་ཐ་ཤལ་ཞིག་ཏུ་བཏོན་ཀྱི་ཡོད།
ཆུ་ཚོད་དགུ་པའི་སྐབས་སུ་ཁ་པར་གྱི་ཐིར་སྒྲ་ཞིག་ཡོད་པ་དེ་ནི་ཨ་རིའི་རླུང་འཕྲིན་ཁང་ནས་༼ཆོས་རིགས་ཀྱི་ལེའུ་ཚན་༽ འཛིན་སྐྱོང་བ་ཨ་མ་ཀུན་བཟང་དབང་མོ་རེད་འདུག དེ་ནི་ཉིན་མ་གསུམ་གྱི་སྔོན་ནས་ངོས་ལ་དྲི་བ་གཏང་བའི་བདེ་ཆེན་ཞིང་སྒྲུབ་སྐོར་གྱི་འཕྲོ་དེ་རེད། དེ་ནས་ཨ་མའི་ཐུགས་འདོད་ལྟར་སྐར་མ་སུམ་བཅུ་ཙམ་ལ་བདེ་ཆེན་ཞིང་སྒྲུབས་ཀྱི་ཕན་ཡོན་དང་བརྒྱུད་རིམ། བདེ་བ་ཅན་དུ་སྐྱེ་བའི་རྒྱུ་བཞིའི་འགྲེལ་བཤད་སོགས་བྱས་ནས་ཐུན་ལ་འཇུག ཉིན་གུང་ཟ་མ་སྟབས་བདེ་ཞིག་ལ་རོལ་ནས་ཡང་སྐྱར་ཕྱི་ཐུན་བཟུང་། དགོང་ཟས་ལ་པདྨ་དང་བདེ་ཆེན་གཉིས་ནས་ཤ་དང་ཞོ་གོག་རྡོག་བཙོས་དང་མཉམ་དུ་རྩམ་པ་ཟོས་ནས་ཉིན་ཐོ་འབྲི་བའི་ལས་ལ་ཞུགས། ཅུང་མ་འགོར་བར་ཉལ་སར་སོང་ནས་འཛམ་གླིང་གི་སྒེའུ་ཁུང་ནང་ནས་ལྟ་ཙམ་བྱས་ནས་གཉིད་དུ་ཡུར།
ཆུ་ཚོད་དགུ་པའི་སྐབས་སུ་ཁ་པར་གྱི་ཐིར་སྒྲ་ཞིག་ཡོད་པ་དེ་ནི་ཨ་རིའི་རླུང་འཕྲིན་ཁང་ནས་༼ཆོས་རིགས་ཀྱི་ལེའུ་ཚན་༽ འཛིན་སྐྱོང་བ་ཨ་མ་ཀུན་བཟང་དབང་མོ་རེད་འདུག དེ་ནི་ཉིན་མ་གསུམ་གྱི་སྔོན་ནས་ངོས་ལ་དྲི་བ་གཏང་བའི་བདེ་ཆེན་ཞིང་སྒྲུབ་སྐོར་གྱི་འཕྲོ་དེ་རེད། དེ་ནས་ཨ་མའི་ཐུགས་འདོད་ལྟར་སྐར་མ་སུམ་བཅུ་ཙམ་ལ་བདེ་ཆེན་ཞིང་སྒྲུབས་ཀྱི་ཕན་ཡོན་དང་བརྒྱུད་རིམ། བདེ་བ་ཅན་དུ་སྐྱེ་བའི་རྒྱུ་བཞིའི་འགྲེལ་བཤད་སོགས་བྱས་ནས་ཐུན་ལ་འཇུག ཉིན་གུང་ཟ་མ་སྟབས་བདེ་ཞིག་ལ་རོལ་ནས་ཡང་སྐྱར་ཕྱི་ཐུན་བཟུང་། དགོང་ཟས་ལ་པདྨ་དང་བདེ་ཆེན་གཉིས་ནས་ཤ་དང་ཞོ་གོག་རྡོག་བཙོས་དང་མཉམ་དུ་རྩམ་པ་ཟོས་ནས་ཉིན་ཐོ་འབྲི་བའི་ལས་ལ་ཞུགས། ཅུང་མ་འགོར་བར་ཉལ་སར་སོང་ནས་འཛམ་གླིང་གི་སྒེའུ་ཁུང་ནང་ནས་ལྟ་ཙམ་བྱས་ནས་གཉིད་དུ་ཡུར།
Wednesday, November 23, 2011
མཚམས་ལ་བསྡད་པའི་ཉིན་གཉིས་པ།
ཞོག་པ་ཆུ་ཉོད་བདུན་དང་ཕྱེད་ཀའི་ཐོག་ཡར་ལངས་ནས་སོ་དང་གདོང་པ་སོགས་ཁྲུས་ཤིང་། མཆོད་པའི་སྤྲིན་གཟུངས་འདོན་བཞིན་མཆོད་པ་བཤམས་ནས་བདེ་ཆེན་པདྨ་གཉིས་དང་ལྷན་དུ་ཞོག་ཟས་གྲོ་ཆག་ཐུག་པ་ལ་རོལ། བདེ་ཆེན་དང་པདྨ་གཉིས་ལས་ཀར་སོང་། ངོས་ནས་གཟུགས་པོ་སྦྱང་བྱེད་གློག་གཞོང་གི་འགྱིག་ཐག་སྟེང་ནས་རྐང་འགྲོས་སྐར་མ་ཉི་ཤུ་ཙམ་ལ་བྱས་ནས་ཁྲུས་ཁང་ལ་སོང་ནས་གཟུགས་པོ་ཁྲུས་ནས་སྔ་ཐུན་བཟུང་། ཉིན་གུང་ཟ་མ་རུ་ཁར་ནུབ་ཐུག་ལྷག་དེ་དང་མཉམ་དུ་ཁམས་རི་བོ་ཆེ་ནས་ཡིན་པའི་ལྷག་པ་ཚེ་རིང་ནས་སྤྲད་པའི་ཁྲག་རྒྱུ་དེ་ལས་མཐོ་གང་ཙམ་བཅད་ཅིང་ཚ་གློག་ཏུ་བཅུག་ནས་ཚ་བོ་བཟོས་ཤིང་མཉམ་ཟ་བྱས། ཉིན་གུང་རྒྱབ་ལོགས་ཁ་པར་གྱིས་ཏིར་སྒྲ་ཞིག་ཡོད་པ་དེ་ནི་དབྱིན་ལན་དུ་ཡོད་པའི་ངོས་ཀྱི་ཚ་མོ་ཆུང་བ་བདེ་ཆེན་དབྱངས་སྐྱིད་རེད། མོ་རང་ནི་ཉིས་སྟོང་གཅིག་ལོར་རྒྱ་གར་ལ་ཡོང་ནས་བོད་གཞུང་སློབ་གྲྭར་སློབ་སྦྱོང་བྱས་ནས་འདི་ལོར་སི་ལ་ཀུར་སློབ་གྲྭ་རྩེ་ཕུད་ནང་ནས་ཡིག་རྒྱུགས་ཨང་གཉིས་པར་འཕྲོད་ནས་བོད་གཞུང་ནས་དབྱིན་ལན་ལ་སློབ་སྦྱོང་ལ་གཏང་བ་ཞིག་རེད། དགོང་མོར་པདྨ་དང་བདེ་ཆེན་གཉིས་ནས་ཟ་མ་བཟོ་བཞིན་ངོས་གསུམ་ནས་བོད་ཀྱི་གཞས་པ་སྐད་གྲགས་ཅན་ཤེར་བརྟན་སོགས་ཕོ་གསར་མོ་གསར་བཞིས་གཏང་བའི་༼མཐུན་སྒྲིལ་གྱི་རང་སྒྲ༽ཞེས་པའི་གཞས་ལ་ལྟས་མོ་ལྟ་བཞིན་དགོངས་ཟས་ལ་རོལ་ནས་མི་རིང་བར་སོ་སོའི་ཁང་པར་སོང་། ངོས་ནི་འཛམ་གླིང་གི་སྒེའུ་ཁུང་ནང་ནས་ལྟ་ཙམ་བྱས་ནས་ཉལ་སར་སོང་།
Tuesday, November 22, 2011
མཚམས་ལ་བསྡད་པའི་ཉིན་དང་པོ།
དེ་ནས་ཞོགས་ཇ་ཚར་བ་མཉམ་དུ་ཕུར་པའི་སྔ་ཐུན་བཟུང་ནས་ཕུར་བསྙེན་བསགས་ཞིང་རང་འཁོས་གང་ཤེས་བསྐྱེད་རྫོགས་སོགས་ལ་བརྩོན་ཁུལ་བྱས་འདི་ཉིན་མོ་བདེ་ཆེན་ལས་ཀ་ནས་དགོངས་ཞུ་བྱས་ནས་ཡོད་སྟབས་ངོས་ལ་ཉིན་གུང་ཟ་མ་རུ་ཚལ་དང་འབྲས་ཞིག་བཟོས་སོང་ཉིན་གུང་ཟ་མ་ཚར་ནས་ཡང་སྐྱར་ཕྱི་ཐུན་ལ་ཞུགས་ནས་དགོངས་ཐུན་སྐབས་སུ་གསོལ་ཁ་མདོར་བསྡུས་ཞིག་གཏང་། པདྨ་དང་བདེ་ཆེན་གཉིས་ནས་འཐེན་ཐུག་ཞིམ་པོ་བཀོལ་བྱུང་བས་དེ་ལ་རོལ་བཞིན་ཆོལ་ཁ་དང་ཆོས་ལུགས་སོགས་ཀྱི་སྐད་ཆ་མང་དག་ཞིག་བཤད། དེ་ནི་བོད་པ་གང་དུ་འཛོམས་པའི་ས་གནས་དང་། མ་ཟད་དེང་སང་ཨ་རི་བའི་བོད་རིགས་རྣམས་ལ་ཟ་ཁང་དང་། སྤྲོ་སྐྱིད་ཤོ་རྒྱན་གང་གི་སྐབས་སུ་ཡིན་ནའང་ཉི་མ་འཕུལ་བྱས་འཆར་ཅན་གྱི་སྐད་གཅིག་པུ་དེ་ནི་བོད་ཀྱི་སྐོར་ཤ་སྟག་རེད། དེ་ནས་དྲྭ་ངོས་སུ་ཁྱུག་ཙམ་སོང་ནས་ཉལ་སར་སོང་།
Monday, November 21, 2011
ངལ་གསོ་བྱས་ནས་བསྡད་པ།
ཞོག་པ་ཆུ་ཚོད་བདུན་པའི་སྐབས་སུ་ལངས་ནས་ཁྲུས་ཁང་ནང་དུ་སོང་ནས་གདོང་དང་སོ་སོགས་གཙང་མ་བྱས། པདྨ་ཆོས་འཕེལ་དང་བདེ་ཆེན་གཉིས་ལས་ཀར་མ་སོང་བའི་སྔོན་ནས་ང་ཚོ་ཞོག་ཇ་མཉམ་དུ་ཟོས། ཁོ་རང་གཉིས་ལས་ཀར་ཐོན་པའི་སྐབས་སུ་ཁ་གཡང་སྨོན་ཚིག་གིས་ཕེབས་སྐྱེལ་ཞུས་ནས་ཐོག་ཁར་ཡོང་ཞིང་མཆོད་ཁང་ཆུང་ལ་དངས་ཤིང་གཙང་བའི་ནང་དུ་ནམ་རྒྱུན་ཆད་མེད་ཀྱི་ཁ་འདོན་ནག་ལྷེབ་ལྷེབ་དེ་ཆུ་ཚོད་གཅིག་ཙམ་ལ་ནང་ཐོན་པར་བྱས། དེ་ནས་ཞོག་ཇ་རུ་ཁ་སང་ཨ་ཕོ་པད་རྒྱལ་ལགས་ནས་སྤྲད་པའི་རྩམ་པ་དེ་ནས་བྱེ་ཐུག་འདྲ་བོ་ཞིག་བྱས་ནས་ཉུང་ཙམ་འཐུང་། དེ་ནས་ཐོག་ཏུ་ཡོངས་ནས་དྲ་རྒྱ་སོགས་འཛམ་གླིང་གི་སྒེའུ་ཁུང་ཚང་མ་ནས་ལྟ་ཙམ་བྱས་མཐར་ཨ་རིའི་རླུང་ཕྲིན་ཁང་ནས་བདུན་ཕྲག་གཅིག་སྔོན་ནས་པདྨ་ཆོས་འཕེལ་ངེད་གཉིས་ལ་འདིར་ཕྱོགས་ལ་བདེ་ཆེན་ཞིང་སྒྲུབས་དང་། ནང་ཆོས་ངོ་སྤྲོད་སོགས་དྲི་བ་དྲིས་ལན་དེ་གཏང་འདུག་པས་ཚར་གཅིག་ཉན། དེ་ནས་ཐབ་ཚང་ནང་དུ་སོང་ནས་ཕ་ཡུལ་ཁམས་རི་བོ་ཆེ་ནས་ཡིན་པའི་ལྷག་པ་ཚེ་རིང་ནས་ཉིན་གཉིས་སྔོན་ནས་སྤྲད་པའི་རྒྱུ་མ་དེ་གྲང་གློག་ལས་བཏོན་ཅིང་དུམ་བུ་ཞིག་བཅད་ནས་ཚ་བོ་བྱས་ནས་ཟོས་ཀྱང་རྒྱུ་མ་དེ་ཁྲག་རྒྱུ་རྐྱང་རྐྱང་ལས་ཤ་རྡོག་གཅིག་མེད་སྟབས་ཞིམ་པོ་དེ་ཙམ་མ་བྱུང་། དེ་ནས་ཁ་པར་གྱིས་ཏིར་སྒྲ་ཡོད་པ་དེ་ལ་བལྟས་དུས་ཀི་ལི་ཧྥོ་ཉ་ནས་ཡིན་པའི་ངོས་ཀྱི་སློབ་མ་ཞིག་རེད་འདུག ཁོ་རང་ནས་གསུངས་པ་ལྟར་དུ་བྱས་ན་ཟླ་བ་འདི་ཡི་ཚེས་པ་ཉེར་དྲུག་ལ་ཆོས་བཤད་རྒྱའི་མཛད་རིམ་གྲ་སྒྲིག་བྱས་ཡོད་ཅེས་གསུངས་སོང་། ངོས་ནས་གནས་སྐབས་སུ་མཛད་འཆར་དེ་ཕྱི་འཐེན་གནང་རོག་ངོས་བདུན་ཕྲག་གཉིས་རིང་པདྨ་དང་བདེ་ཆེན་ནང་དུ་ལྷོད་མཚམས་ལ་བསྡད་རྒྱུའི་འཆར་གཞི་བྱས་ཚར་བ་ཡིན་ཞེས་བརྗོད། དེ་ནས་པདྨ་དང་བདེ་ཆེན་གཉིས་ལས་ཀར་གྲོལ་ནས་ངོས་གསུམ་པོའི་དགོངས་ཟས་སྟབས་བདེར་ཞིག་ལ་མཉམ་དུ་རོལ་ནས་དེ་རིང་གི་ཟིན་བྲིས་འབྲི་བའི་སྟ་གོན་ལ་བྲེལ། ཟིན་བྲིས་ཚར་ནས་ཆུ་ཚོད་བཅུ་པའི་སྐབས་སུ་ནམ་རྒྱུན་ངོས་ཀྱི་དགེ་སྦྱོར་དེར་ཞུགས་ནས་ཉལ།
བདེ་ཆེན་ཞིང་སྒྲུབ་ཉིན་ཐ་མ་ཚོགས་འཁོར་དང་བཅས་པས་གྲོལ།
ཞོགས་པ་ཆུ་ཚོད་དགུ་དང་ཕྱེད་ཀའི་སྐབས་སུ་དེང་རི་བ་དད་ལྡན་ཨ་མ་སྐལ་ལྡན་ནང་ལ་སོང་། དེ་ནི་ཨ་མ་དེ་ཡི་བདུན་ཕྲག་གཅིག་སྔོན་ནས་སྟ་གོན་བྱས་པའི་མོ་རང་ནས་དགེ་བསྙེན་གྱི་སྡོམ་པ་ཞུ་རྒྱུ་དང་། ནང་ལ་ཁྲུས་གསོལ་རྗེས་སུ་ཉིན་གུང་ཟ་མ་མཉམ་བཟའ་རྒྱུ་དེ་ཡིན། ཨ་མ་ནི་ངོས་ནས་ཆོས་ནམ་བཤད་ཀྱང་ཆད་མེད་དུ་ཡོང་མཁན་ཞིག་དང་མ་ཟད་ཕར་ལྟས་ཚོད་ལ་ཕྱི་མ་སྨིན་ནང་སྨིན་པའི་ཆོས་པ་ཚད་ལྡན་ཞིག་ཏུ་མཐོང་། ཨ་མར་དགེ་བསྙེན་གྱི་སྡོམ་པ་གནང་བའི་སྐབས་བའི་སུ་ཨ་མས་ཕྱེད་ཀ་གོ་ལ་ཕྱེད་མ་གོ་བའི་དེང་རིའི་ཡུལ་སྐད་དང་བསྲེས་ནས་ངོས་ལ་མོ་རང་ནས་ཉམས་ལེན་བྱས་སྟངས་སོགས་རྟོགས་འབུལ་གྱི་ཚུལ་དུ་ཤབ་ཤུབ་བཤད་བྱུང་བས་ངོས་ཀྱི་ཆོས་གྲོགས་པདྨ་དང་བདེ་ཆེན་གཉིས་ཀྱང་ཟུར་དུ་ཡོད་སྟབས་པདྨ་རང་དབང་མེད་པར་མིག་ནས་མཆི་མ་བཏོན་བཞིན་འདུག བདེ་ཆེན་ནས་དེང་དུས་ཕྱི་རྒྱལ་བའི་ལུགས་སྲོལ་ལྟར་མ་ངུ་ཞེས་པའི་བརྡ་ཡིས་པདྨ་ལ་སེམས་གསོའི་ཚུལ་དུ་རྒྱབ་ལ་བྱུག་བྱུག་བྱེད་ཀྱི་འདུག རྗེས་ནས་ངས་པདྨར་མཚར་རྩེད་དང་སྦྲག་སྐད་ཆ་དྲིས་དུས་ཁོང་ནས་ཨ་མ་སྐལ་ལྡན་གྱི་ཆོས་ཀྱི་སྤྱོད་ལམ་ཁུར་སྟངས་དང་དད་པ་སོགས་ལ་ཡི་རང་སྐྱེ་ནས་མིག་ནས་མཆིལ་མ་ཤོར་སོང་ཞེས་གསུངས་སོང་། རིམ་བཞིན་ཨ་མར་ཡོངས་རྫོགས་དང་། སྣ་འགའ། སྣ་གཅིག་གི་དགེ་བསྙེན་སོགས་ངོ་སྤྲོད་དང་སྦྲག་ནས་དགེ་བསྙེན་གྱི་སྡོམ་པ་བཟུང་བཅུག དེ་ནས་མོ་རང་རེ་བ་ལྟར་དུ་ཐོག་ཁར་ལྷ་ཁང་གི་ཚུལ་དུ་ཁང་པ་ཆུང་ཆུང་ཞིག་ཡོད་པར་དེར་བརྟེན་ལ་ལྷ་ཁྲུས་དང་རིམ་བཞིན་མི་ནོར་ཁང་པ་སོགས་ཁྲུས་དང་རབ་གནས་སོགས་བྱེད་ཁུལ་བྱས། ཉིན་གུང་ཟ་མ་རུ་ཤ་བག་ལེབ་དང་། འབྲས་ལྡ་ལི་སོགས་རྒྱ་བོད་ཀྱི་ཟས་རིགས་འདྲ་མིན་ལ་རོལ་ནས་བོད་ཁང་ལ་སོང་། ཉིན་གུང་རྒྱབ་ལོགས་ཆུ་ཚོད་གཉིས་པའི་སྐབས་སུ་བདེ་ཆེན་ཞིང་སྒྲུབས་ཆོ་ག་ཚར་གཅིག་བཏོན་ནས་ཚོགས་ཀྱི་ཕན་ཡོན་དང་། ཚོགས་དང་ཚོགས་འཁོར་གཉིས་ཀྱི་ཁྱད་པར་མཁས་གྲུབ་ཆེན་པོ་རྩེ་ལེ་སྣ་ཚོགས་རང་གྲོལ་གྱི་གསུང་གི་ཚིག་ཁ་ཤས་ཞིག་ལུང་དུ་དྲངས་ནས་ཆོས་བཤད་མདོར་བསྡུས་ཞིག་གིས་ཚོགས་ལ་འཇུག ཆོ་གའི་བླ་མ་དང་། འདོན་པའི་དབུ་མཛད། ཆོས་བཤད་ཀྱི་མཁན་པོ་སོགས་ཚང་མ་ང་རང་ནས་བྱེད་དགོས་སྟབས་དཀའ་ངལ་ཧ་ཅང་ཆེ་ཡང་བདེ་ཆེན་ཞིང་སྒྲུབ་ཉིན་ཐ་མར་བསམ་ནས་བཟོད་སྲན་བྱས། འདོན་པ་ཚར་བ་དང་མཉམ་དུ་ཆོས་ཞུ་བ་བོད་རིགས་རྣམས་ཀྱི་རེ་འདོད་ལྟར་ཉིན་གྲངས་ཧྲིལ་པོ་བརྒྱད་རིང་ཆོས་བཤད་བགྱིས་པ་ལ་གཏང་རག་གི་མནྡལ་དང་མཇལ་དར་སྐུ་ཡོན་སོགས་ཕུལ་ནས་ཆོས་ཞུ་བ་ལྷན་སྐུ་པར་མཉམ་སྒྲོན་དང་བཅས་འདི་ལོའི་ཆོས་ཀྱི་མཛད་སྒོ་རྣམས་བཀྲ་ཤིས་བདེ་ལེགས་ཀྱིས་རྒྱལ་ཁའི་ངང་ནས་གྲོལ།
Saturday, November 19, 2011
བདེ་ཆེན་ཞིང་སྒྲུབ་དང་སྤྱོད་འཇུག་ཆོས་ཁྲིད།
ཞོགས་པ་ཆུ་ཚོད་དྲུག་པའི་སྐབས་སུ་ལངས་ནས་ཤེས་རབ་སྐལ་ལྡན་དང་མཉམ་དུ་བོད་ཁང་ལ་སོང་། དེ་ནི་བདུན་ཕྲག་རེ་རེའི་ནང་གི་ཆར་ཅན་གཟའ་སྤེན་པ་དང་། ཉི་མའི་བདེ་ཆེན་ཞིང་སྒྲུབ་དེ་ཡིན། བོད་ཁང་དུ་ཆུ་ཚོད་བདུན་པའི་སྐབས་སུ་བསྙེན་གནས་ཡན་ལག་བརྒྱད་པའི་སྡོམ་པའི་ཕན་ཡོན་གྱི་འགྲེལ་བཤད་གྲུབ་མཚམས་གསོ་སྦྱོང་ཞུ་མཁན་སྐྱ་སེར་སུམ་བཅུ་ཙམ་ལ་གསོ་སྦྱོང་གི་སྡོམ་པ་གནང་ཞིང་དེ་ནས་རིམ་གྱིས་ཞོག་ཇའི་རྗེས་ནས་བདེ་ཆེན་ཞིང་སྒྲུབ་ཆོ་ག་དངོས་གཞི་ལ་འཇུག་ནས་ཆོ་ག་དང་འདོན་སྒོམ་དང་སྦྲག་བར་མཚམས་སུ་བདེ་བ་ཅན་དུ་སྐྱེ་བའི་རྒྱུ་བཞིའི་འགྲེལ་བཤད་བྱེད་བཞིན་ཉིན་གུང་ཞལ་ལག་སྔོན་ནས་ཆོ་ག་ཚར་གཅིག་ཚར་བར་བྱས། ཉིན་རྒྱབ་ཆུ་ཚོད་དང་པོ་དང་ཕྱེད་ཀའི་ཐོག་བདུན་ཕྲག་སྔོན་མའི་ཆོས་ཁྲིད་འཕྲོ་སྤྱོད་འཇུག་ལེའུ་ལྔ་པ་ཤེས་བཞིན་གྱི་ལེའུ་མ་རྫོགས་བར་ཁྲིད་ནས་མཐར་དྲི་བ་དྲིས་ལན་སོགས་མང་པོ་བྱས། ཆོས་ཐུན་གྲུབ་ནས་པདྨ་དང་བདེ་ཆེན་གཉིས་ཀྱི་ནང་དུ་སླེབས། ངོས་ནས་ནམ་རྒྱུན་བདེ་ཆེན་ཞིང་སྒྲུབ་འཚོགས་པའི་སྐབས་སུ་དམར་ཟས་སྤངས་བ་མ་ཟད་དགོང་ཟས་ཀྱང་མི་ཟ་ཡང་བྲོད་གོག་ལྟོགས་པའི་ཚོར་སྣང་གཏན་ནས་མེད།
Friday, November 18, 2011
སྔོན་འགྲོ་འབུམ་བཞིའི་ཆོས་ཁྲིད་བྱས་པ།
དེ་དང་དེ་འདྲ་བ་མང་པོ་ཞིག་དེ་སང་བོད་ཀྱི་ནང་ཆོས་འདི་ལ་དོགས་གཞི་ཆེ་རུ་འགྲོ་གི་ཡོད། དེའི་རྒྱུ་རྐྱེན་གཙོ་བོ་དེ་བླ་མ་རྣམ་པས་ཆོས་དེ་ལམ་འཁྱོགས་པོའི་ཐོག་ལ་གཏང་བ་མ་ཟད་གསང་སྔགས་ཟབ་མོའི་ཆོས་ཀྱི་ལམ་ལ་བསྟེན་ནས་འཇིག་རྟེན་ཆོས་བརྒྱད་སྒྲུབ་བྱེད་ཀྱི་ལག་ཆ་ཞིག་ཏུ་བེད་སྤྱོད་གཏང་བས་ལན་པ་རེད་འདུག་བསམ། ཆོས་ཟེར་བ་དེ་འཇིག་རྟེན་ཆོས་བརྒྱད་ཀྱི་གཉེན་པོར་འགྲོ་དགོས་རེད་དེང་སང་ཆོས་རྣམས་འཇིག་རྟེན་ཆོས་བརྒྱད་ཀྱི་གསོས་སུ་འགྲོ་གི་ཡོད། གསང་སྔགས་ཀྱི་ལྷ་སྒྲུབས་དགོས་ན་དང་པོ་མ་སྒྲུབས་པའི་སྔོན་ནས་ལྷ་དེ་བསྙེན་དགོས་རེད། ལྷ་མ་བསྙེན་པའི་གོང་ནས་ལས་ལ་བཀོལ་བ་དེ་ཧམ་པ་ཆེ་དྲག་པ་རེད། དཔེར་ན་ཁྱོད་རང་ལུང་པ་ཞིག་གི་སྲིད་འཛིན་ག་གེ་མོ་ཞིག་དང་འབྲེལ་བ་བྱེད་དགོས་ན། དང་པོ་ཁྱེད་རང་ནས་ཁོ་རང་ངོ་ཤེས་དང་གྲོགས་པོ་བྱེད་རྒྱུ་གལ་ཆེན་པོ་རེད། གལ་སྲིད་ཁྱེད་རང་ནས་སྲིད་འཛིན་དེ་ངོ་མ་ཤེས་ན་ཁྱེད་རང་གི་འདོད་པའི་དོན་དེ་འགྲུབ་ཁག་པོ་རེད། ངོས་ནས་ལྷ་ལའང་དུས་རབས་འདི་ཡི་སྲིད་འཛིན་ནང་བཞིན་ངོ་དགའ་ཕྱོགས་ལྷུང་ཅན་ཞིག་ཡོད་རེད་ཟེར་གྱི་མེད་དེ། ལྷ་ལས་ལ་མ་བཀོལ་བའི་སྔོན་ནས་བསྙེན་སྒྲུབ་ལས་བཞིའི་སྒོ་ནས་ལྷ་དེ་སྒྲུབ་དགོས་རེད་ཟེར་གྱི་ཡོད། དེ་རྣམས་ངས་འཕྲོས་དོན་ཚུལ་དུ་ཡིན།ཁྱེད་རང་གཉིས་དེ་རིང་སྔོན་འགྲོའི་ཉམས་ལེན་ལ་རེ་བ་དང་མོས་པ་བྱེད་པ་དེ་ངོས་རང་ཧ་ཅང་ནས་དགའ་བོ་བྱུང་། དལ་འབྱོར་རྙེད་པར་དཀའ་བ། ཚེ་མི་རྟག་པ། ལས་རྒྱུ་འབྲས། འཁོར་བའི་བའི་ཉེས་དམིགས་དེ་རྣམས་གང་རུང་ཞིག་ལ་དམིགས་ཤར་ཐུན་རེ་བྱས་ནའང་སེམས་ལ་ཚ་ཟིང་ཟིང་ཞིག་བྱུང་ན་སྒོམ་དེ་ག་རང་རེད། ཆོས་ཀྱང་དེ་ག་རང་རེད། བཀའ་བརྒྱུད་གོང་མའི་བླ་མ་རྣམས་ཀྱིས། ཆོས་དངོས་གཞི་ལས་ཀྱང་སྔོན་འགྲོ་ཟབ་ཅེས་གསུངས་པ་རེད། བཀའ་གདམས་པའི་དགེ་བའི་བཤེས་གཉེན་རྣམ་པས་ཐེག་པ་མས་འཛེགས་ཞེས་གསུངས་པ་དེ། ཞེས་ཁོང་གཉིས་ལ་ང་ཚོའི་བོད་ཀྱི་གཏམ་དཔེ་རུ་ཆོས་བཤད་ཁྲམ་པའི་ཁ་དང་། སྤྱན་རིམ་སྐྱ་ཀའི་མིག་ཞེས་པ་ལྟར་ཆོས་བཤད་ཁུལ་བྱས་ནས་ཉིན་གུང་རྒྱབ་ལོགས་སུ་ཤེས་རབ་སྐལ་ལྡན་ངེད་གཉིས་པོར་ལེན་གྲོང་ཁྱེར་ནང་ལ་ཡོད་པའི་མེ་ཏོག་ལྡུམ་ར་ཞིག་ནང་འཆམ་འཆམ་ལ་སོང་ནས་པར་ཁ་ཤས་བླངས་ནས་ནང་དུ་ལོགས་ཤིང་དགོང་ཟས་སུ་རོལ་ནས་ཉལ་སར་སོང་ནས་གཉིད་དུ་ཡུར།
Thursday, November 17, 2011
ལྷ་བབས་དུས་ཆེན་སྐོར།
དགོང་མོ་ཆུ་ཚོད་དྲུག་པའི་སྐབས་སུ་ལྷ་བབས་དུས་ཆེན་སྐབས་ཀྱི་ཚོགས་མཆོད་ཀྱི་ཆེད་དུ་གཉའ་ནང་བ་ཤེས་རབ་སྐལ་ལྡན་ཁྲིད་ནས་ཚོང་ཁང་ལ་སོང་། ནམ་རྒྱུན་ངོས་རང་དགའ་ཤོས་མེ་ཏོག་ཡིན་སྟབས་མཆོད་པ་ལའང་མེ་ཏོག་ཆག་པ་བཞི་དང་ཤིང་ཐོག་དང་ཁམ་ཟས་སོགས་ཨ་སྒོར་བརྒྱད་བཅུ་ལྷག་གིས་ཉོས་ནས་བོད་ཁང་དུ་སོང་། ངོས་ལ་ལྷ་བབས་དུས་ཆེན་ངོ་སྤྲོད་དགོས་ཞེས་བསྐུལ་མ་ལྟར་ངོ་སྤྲོད་ཐུང་ཙམ་བྱས་ནས་བོད་རིགས་ཕལ་ཆེར་ལྔ་བཅུ་ཙམ་དང་ལྷན་དགའ་ལྡན་ལྷ་བརྒྱ་མས་སྣ་དྲངས་ནས་དགེ་ལུགས་བླ་མ་མཆོད་པའི་ཚོགས་བཏོན། ནུབ་བྱང་བོད་རིགས་ཚོགས་པའི་ཆོས་ཀྱི་འགན་འཛིན་བརྩོན་འགྲུས་ཀུན་དགའ་ལགས་ནས་གྲེ་གདངས་རིང་མོའི་རྟ་ལ་སྐྱོན་ནས་གསུངས་བའི་སྐབས་སུ་མང་ཚོགས་ནས་ཀྱང་མཉམ་དུ་སྐད་གདངས་ཀྱིས་ཚོགས་ཁང་དེ་ཉིད་འདོན་པའི་འུར་སྒྲས་ཁེངས་བྱུང་། འཚོགས་པ་གྲོལ་བའི་སྐབས་སུ་མི་ཁ་ཤས་ཞིག་ནས་དངས་བླང་ཐོག་དེར་ཡོད་སྐྱ་སེར་ཡོངས་ལ་འཐེན་ཐུག་དགོང་ཟས་སྤྱིན་བདག་བྱས་བྱུང་བས་ཕོར་པ་དོ་ཙམ་འཐུང་བས་གནམ་གཤིས་གྲང་མོའི་སྐབས་སུ་ཧ་ཅང་ཕན་པོ་བྱུང་། དེ་ནས་ཆུ་ཚོད་དགུ་པ་ཙམ་ལ་ཤེས་རབ་སྐལ་ལྡན་རླངས་འཁོར་དུ་ཞུགས་ནས་ནང་དུ་འབྱོར་བ་དང་མཉམ་དུ་བློ་ཁུག་ནང་གི་ངོས་ཀྱི་ལག་འཛིན་ཁ་པར་དེས་ཏིར་ཏིར་ཞེས་སྒྲ་གྲགས་བྱུང་བས་གློ་བུར་དུ་ཁ་འབྱེད་སྐབས་དེ་ནི་རྒྱ་གར་ལྷོ་ཕྱོགས་ཀོ་ལི་སྒར་གཞིས་ཆགས་བདེ་ཆེན་ཞིང་སྒྲུབས་འཚོགས་ཁང་རྒྱག་མཁན་ལས་ཀའི་འགན་འཛིན་པ་བསྟན་འཛིན་རིན་ཆེན་ཁོང་རེད། ཁོང་ནས་ངོས་ཁ་པར་སླེབས་པ་དང་མཉམ་དུ་སེམས་ཁྲལ་འཕར་མ་ཞིག་ཡོད་པ་ནི་ཚོགས་ཁང་དེ་ཡི་འགྲོ་སོང་སྐོར་རེད། དེ་རིང་ཡང་ཁོང་ནས་གསུང་དོན་ལྟར་ན་སྒེའུ་ཁུང་ཚང་མའི་ལས་ཀ་བུ་ལོན་གཡར་ཡོད་པས་གང་མགྱོགས་དངུལ་གཏོང་ཤོག་གསུང་བྱུང་བས་ངོས་ཀྱང་ཁ་ཤོབ་དང་སྦྲག་ཨ་རི་ལ་དབྱར་ཀ་ཁ་མ་གཏོགས་དགུན་ཁ་དངུལ་ཡོད་མ་རེད གང་ཡིན་ཞེ་ན་དབྱར་ཁ་ཨ་སྒོར་ཚང་མ་ཆར་པ་དང་མཉམ་དུ་བབས་ཀྱི་འདུག དེང་སང་དགུན་ཁ་སླེབས་གྲབ་ཡིན་སྟབས་ཆར་པ་ཆད་ནས་དངུལ་ཡང་ཆད་སོང་ཞེས་རང་རེ་གཉིས་ནམ་རྒྱུན་ཁ་ཤོབ་དེ་སྐར་མ་ཁ་ཤས་བཤད་ནས་ཉལ།
Tuesday, November 15, 2011
བརྩོན་འགྲུས་ཀུན་དགའི་ནང་ལ་དགོངས་ཟས་ལ་སོང་བ།
བྱང་ཆུབ་སེམས་ཀྱི་ཕན་ཡོན་བཤད་པ་
༄༅། །རྒྱ་གར་སྐད་དུ། བོ་དྷི་སཏྭ་ཙཪྻ་ཨ་བ་ཏཱ་ར། བོད་སྐད་དུ། བྱང་ཆུབ་སེམས་དཔའི་སྤྱོད་པ་ལ་འཇུག་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །བདེ་གཤེགས་ཆོས་ཀྱི་སྐུ་མངའ་སྲས་བཅས་དང་། །ཕྱག་འོས་ཀུན་ལའང་གུས་པས་ཕྱག་འཚལ་ཏེ། །བདེ་གཤེགས་སྲས་ཀྱི་སྡོམ་ལ་འཇུག་པ་ནི། །ལུང་བཞིན་མདོར་བསྡུས་ནས་ནི་བརྗོད་པར་བྱ། །སྔོན་ཆད་མ་བྱུང་བ་ཡང་འདིར་བརྗོད་མེད། །སྡེབ་སྦྱོར་མཁས་པའང་བདག་ལ་ཡོད་མིན་ཏེ། །དེ་ཕྱིར་གཞན་དོན་བསམ་པའང་བདག་ལ་མེད། །རང་གི་ཡིད་ལ་བསྒོམ་ཕྱིར་ངས་འདི་། །དགེ་བ་བསྒོམ་ཕྱིར་བདག་གི་དད་པའི་ཤུགས། །འདི་དག་གིས་ཀྱང་རེ་ཞིག་འཕེལ་འགྱུར་ལ། །བདག་དང་སྐལ་བ་མཉམ་པ་གཞན་གྱིས་ཀྱང་། །ཅི་སྟེ་འདི་དག་མཐོང་ན་དོན་ཡོད་འགྱུར། །དལ་འབྱོར་འདི་ནི་རྙེད་པར་ཤིན་ཏུ་དཀའ། །སྐྱེས་བུའི་དོན་སྒྲུབ་ཐོབ་པར་གྱུར་པ་ལ། །གལ་ཏེ་འདི་ལ་ཕན་པ་མ་བསྒྲུབས་ན། །ཕྱིས་འདི་ཡང་དག་འབྱོར་བར་ག་ལ་འགྱུར། །ཇི་ལྟར་མཚན་མོ་མུན་ནག་སྤྲིན་རུམ་ན། །གློག་འགྱུ་སྐད་ཅིག་རབ་སྣང་སྟོན་པ་ལྟར། །དེ་བཞིན་སངས་རྒྱས་མཐུ་ཡིས་བརྒྱ་ལམ་ན། །འཇིག་རྟེན་བསོད་ནམས་བློ་གྲོས་ཐང་འགའ་འབྱུང་། །དེ་ལྟས་དགེ་བ་ཉམ་ཆུང་ཉིད་ལ་རྟག། སྡིག་པ་སྟོབས་ཆེན་ཤིན་ཏུ་མི་བཟད་པ། །དེ་ནི་རྫོགས་པའི་བྱང་ཆུབ་སེམས་མིན་པ། །དགེ་གཞན་གང་གིས་ཟིལ་གྱིས་གནོན་པར་འགྱུར། །བསྐལ་པ་དུ་མར་རབ་དགོངས་མཛད་པ་ཡི། །ཐུབ་དབང་རྣམས་ཀྱིས་འདི་ཉིད་ཕན་པར་གཟིགས། །འདིས་ནི་ཚད་མེད་སྐྱེ་བོའི་ཚོགས་རྣམས་ཀྱིས། །བདེ་མཆོག་བདེ་བླག་ཉིད་དུ་ཐོབ་པར་བྱེད། །སྲིད་པའི་སྡུག་བསྔལ་བརྒྱ་ཕྲག་གཞོམ་འདོད་ཅིང་། །སེམས་ཅན་མི་བདེ་བསལ་བར་འདོད་པ་དང་། །བདེ་མང་བརྒྱ་ཕྲག་སྤྱོད་པར་འདོད་པས་ཀྱང་། །བྱང་ཆུབ་སེམས་ཉིད་རྟག་ཏུ་གཏང་མི་བྱ། །བྱང་ཆུབ་སེམས་སྐྱེས་གྱུར་ན་སྐད་ཅིག་གིས། །འཁོར་བའི་བཙོན་རྭར་བསྡམས་པའི་ཉམ་ཐག་རྣམས། །བདེ་གཤེགས་རྣམས་ཀྱི་སྲས་ཞེས་བརྗོད་བྱ་ཞིང་། །འཇིག་རྟེན་ལྷ་མིར་བཅས་པས་ཕྱག་བྱར་འགྱུར། །གསེར་འགྱུར་རྩི་ཡི་རྣམ་པ་མཆོག་ལྟ་བུ། །མི་གཙང་ལུས་འདི་བླངས་ནས་རྒྱལ་བའི་སྐུ། །རིན་ཆེན་རིན་ཐང་མེད་པར་བསྒྱུར་བས་ན། །བྱང་ཆུབ་སེམས་ཞེས་བྱ་བ་རབ་བརྟན་ཟུངས། །འགྲོ་བའི་དེད་དཔོན་གཅིག་པུ་ཚད་མེད་བློས། །ལེགས་པར་ཡོངས་སུ་བརྟགས་ན་རིན་ཆེ་བས། །འགྲོ་བའི་གནས་དང་བྲལ་བར་འདོད་པ་རྣམས། །རིན་ཆེན་བྱང་ཆུབ་སེམས་ལེགས་བརྟན་པར་ཟུངས། །དགེ་བ་གཞན་ཀུན་ཆུ་ཤིང་བཞིན་དུ་ནི། །འབྲས་བུ་བསྐྱེད་ནས་ཟད་པར་འགྱུར་བ་ཉིད། །བྱང་ཆུབ་སེམས་ཀྱི་ལྗོན་ཤིང་རྟག་པར་ཡང་། །འབྲས་བུ་འབྱིན་པས་མི་ཟད་འཕེལ་བར་འགྱུར། །སྡིག་པ་ཤིན་ཏུ་མི་བཟད་བྱས་ན་ཡང་། །དཔའ་ལ་བསྟེན་ནས་འཇིགས་པ་ཆེན་པོ་ལྟར། །གང་ལ་བསྟེན་ནས་ཡུད་ཀྱིས་སྒྲོལ་འགྱུར་བ། །དེ་ལ་བག་ཅན་རྣམས་ཀྱིས་ཅིས་མི་བསྟེན། །དེས་ནི་དུས་མཐའི་མེས་བཞིན་སྡིག་ཆེན་རྣམས། །སྐད་ཅིག་གཅིག་གིས་ངེས་པར་སྲེག་པར་བྱེད། །དེ་ཡི་ཕན་ཡོན་དཔག་ཏུ་མེད་པ་དག། བྱམས་མགོན་བློ་དང་ལྡན་པས་ནོར་བཟང་བཤད། །བྱང་ཆུབ་སེམས་དེ་མདོར་བསྡུས་ན། །རྣམ་པ་གཉིས་སུ་ཤེས་བྱ་སྟེ། །བྱང་ཆུབ་སྨོན་པའི་སེམས་དང་ནི། །བྱང་ཆུབ་འཇུག་པ་ཉིད་ཡིན་ནོ། །འགྲོ་བར་འདོད་དང་འགྲོ་བ་ཡི། །བྱེ་བྲག་ཇི་ལྟར་ཤེས་པ་ལྟར། །དེ་བཞིན་མཁས་པས་འདི་གཉིས་ཀྱི། །བྱེ་བྲག་རིམ་བཞིན་ཤེས་པར་བྱ། །བྱང་ཆུབ་སྨོན་པའི་སེམས་ལས་ནི། །འཁོར་ཚེ་འབྲས་བུ་ཆེ་འབྱུང་ཡང་། །ཇི་ལྟར་འཇུག་པའི་སེམས་བཞིན་དུ། །བསོད་ནམས་རྒྱུན་ཆགས་འབྱུང་བ་མིན། །གང་ནས་བཟུང་སྟེ་སེམས་ཅན་ཁམས། །མཐའ་ཡས་རབ་ཏུ་དགྲལ་བའི་ཕྱིར། །མི་ལྡོག་པ་ཡི་སེམས་ཀྱིས་སུ། །སེམས་དེ་ཡང་དག་བླངས་གྱུར་པ། །དེ་ནས་བཟུང་སྟེ་གཉིད་ལོག་གམ། །བག་མེད་གྱུར་ཀྱང་བསོད་ནམས་ཤུགས། །རྒྱུན་མི་ཆད་པ་དུ་མ་ཞིག། ནམ་མཁའ་མཉམ་པར་རབ་ཏུ་འབྱུང་། །འདི་ནི་འཐད་པ་དང་བཅས་པར། །ལག་བཟངས་ཀྱིས་ནི་ཞུས་པ་ལས། །དམན་མོས་སེམས་ཅན་དོན་གྱི་ཕྱིར། །དེ་བཞིན་གཤེགས་པ་ཉིད་ཀྱིས་གསུངས། །སེམས་ཅན་རྣམས་ཀྱི་ཀླད་ནད་ཙམ། །བསལ་ལོ་སྙམ་དུ་བསམས་ན་ཡང་། །ཕན་འདོགས་བསམ་པ་དང་ལྡན་ཏེ། །བསོད་ནམས་དཔག་མེད་ལྡན་འགྱུར་ན། །སེམས་ཅན་རེ་རེའི་མི་བདེ་བ། །དཔག་ཏུ་མེད་པ་བསལ་འདོད་ཅིང་། །རེ་རེའང་ཡོན་ཏན་དཔག་མེད་དུ། །བསྒྲུབ་པར་འདོད་པ་སྨོས་ཅི་དགོས། །ཕ་འམ་ཡང་ན་མ་ཡང་རུང་། །སུ་ལ་འདི་འདྲའི་ཕན་སེམས་ཡོད། །ལྷ་དང་དྲང་སྲོང་རྣམས་ཀྱང་རུང་། །ཚངས་པ་ལ་ཡང་འདི་ཡོད་དམ། །སེམས་ཅན་དེ་དག་ཉིད་ལ་སྔོན། །རང་གི་དོན་དུ་འདི་འདྲའི་སེམས། །རྨི་ལམ་དུ་ཡང་མ་རྨིས་ན། །གཞན་གྱི་དོན་དུ་ག་ལ་སྐྱེ། །གཞན་དག་རང་གི་དོན་དུ་ཡང་། །མི་འབྱུང་སེམས་ཅན་དོན་སེམས་གང་། །སེམས་ཀྱི་རིན་ཆེན་ཁྱད་པར་འདི། །སྔ་ན་མེད་པའི་རྨད་ཅིག་འཁྲུངས། །འགྲོ་བ་ཀུན་གྱི་དགའ་བའི་རྒྱུ། །སེམས་ཅན་སྡུག་བསྔལ་རྩིར་གྱུར་པ། །རིན་ཆེན་སེམས་ཀྱི་བསོད་ནམས་གང་། །དེ་ལ་ཇི་ལྟར་གཞལ་གྱིས་ལང་། །ཕན་པར་བསམས་པ་ཙམ་གྱིས་ཀྱང་། །སངས་རྒྱས་མཆོད་ལས་ཁྱད་འཕགས་ན། །སེམས་ཅན་མ་ལུས་ཐམས་ཅད་ཀྱི། །བདེ་དོན་བརྩོན་པ་སྨོས་ཅི་དགོས། །སྡུག་བསྔལ་འདོར་འདོད་སེམས་ཡོད་ཀྱང་། །སྡུག་བསྔལ་ཉིད་ལ་མངོན་པར་རྒྱུག། བདེ་བ་འདོད་ཀྱང་གཏི་མུག་པས། །རང་གི་བདེ་བ་དགྲ་ལྟར་འཇོམས། །གང་ཞིག་བདེ་བས་ཕོངས་པ་དང་། །སྡུག་བསྔལ་མང་ལྡན་དེ་དག་ལ། །བདེ་བ་ཀུན་གྱིས་ཚིམ་པ་དང་། །སྡུག་བསྔལ་ཐམས་ཅད་གཅོད་བྱེད་ཅིང་། །གཏི་མུག་ཀྱང་ནི་སེལ་བྱེད་པ། །དེ་དང་དགེ་མཚུངས་ག་ལ་ཡོད། །དེ་འདྲའི་བཤེས་ཀྱང་ག་ལ་ཡོད། །བསོད་ནམས་དེ་འདྲའང་ག་ལ་ཡོད། །ཕན་བཏགས་ལན་ལྡོན་གང་ཡིན་པ། །དེ་ཡང་རེ་ཞིག་བསྔགས་འོས་ན། །མ་བཅོལ་ལེགས་པར་བྱེད་པ་ཡི། །བྱང་ཆུབ་སེམས་དཔའ་སྨོས་ཅི་དགོས། །འགྲོ་བ་ཉུང་ཟད་ནར་མའི་ཟས་སྦྱོར་བ། །སྐད་ཅིག་ཟས་ཙམ་སྦྱིན་པར་བྱེད་པ་དང་། །བརྙས་བཅས་ཉིན་ཕྱེད་འགྲངས་པར་བྱེད་པ་ཡང་། །དགེ་བ་བྱེད་པ་ཡིན་ཞེས་སྐྱེ་བོས་བཀུར། །སེམས་ཅན་གྲངས་མཐའ་ཡས་ལ་དུས་རིང་དུ། །བདེ་བར་གཤེགས་ཀྱི་བདེ་བ་བླ་ན་མེད། །ཡིད་ལ་བསམ་པ་མཐའ་དག་རྫོགས་བྱེད་པའི། །རྟག་ཏུ་སྦྱིན་པ་ལྟ་ཞིག་སྨོས་ཅི་དགོས། །གང་ཞིག་དེ་འདྲའི་རྒྱལ་སྲས་སྦྱིན་བདག་ལ། །གལ་ཏེ་ངན་སེམས་སྐྱེད་པར་བྱེད་པ་དེ། །ངན་སེམས་བསྐྱེད་པའི་གྲངས་བཞིན་བསྐལ་པར་ནི། །དམྱལ་བར་གནས་པར་འགྱུར་ཞེས་ཐུབ་པས་གསུངས། །འོན་ཏེ་གང་ཞིག་ཡིད་རབ་དྭང་བྱེད་ན། །དེ་ཡི་འབྲས་བུ་དེ་བས་ལྷག་པར་འཕེལ། །རྒྱལ་སྲས་རྣམས་ལ་དོ་གལ་ཆེན་པོས་ཀྱང་། །སྡིག་པ་མི་འབྱུང་དགེ་བ་ངང་གིས་འཕེལ། །གང་ལ་སེམས་ཀྱི་དམ་པ་རིན་ཆེན་དེ། །སྐྱེས་པ་དེ་ཡི་སྐུ་ལ་ཕྱག་འཚལ་ཞིང་། །གང་ལ་གནོད་པ་བྱས་ཀྱང་བདེ་འབྲེལ་བ། །བདེ་བའི་འབྱུང་གནས་དེ་ལ་སྐྱབས་སུ་མཆི། །བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས། བྱང་ཆུབ་སེམས་ཀྱི་ཕན་ཡོན་བཤད་པ་ཞེས་བྱ་བ་སྟེ་ལེའུ་དང་པོའོ། །། །
Subscribe to: Posts (Atom)


c: text/html

text:
དམངས་ཡོངས་ཀྱིས་སྔོ་ལྗང་ལ་དགའ་ཞེན་དང་། སྔོ་ལྗང་འདེབས་འཛུགས། སྔོ་ལྗང་སྲུང་སྐྱོང་བཅས་བྱས་ནས་མཛེས་སྡུག་ལྡན་པའི་བོད་ལྗོངས་མཉམ་སྐྲུན་མཉམ་སྤྱོད་བྱེད་དགོས་པའི་ནན་བཤད་གནང་བ།
བློ་བཟང་རྒྱལ་མཚན་དང་ཆེ་དགྲ་ལྷ་བྱེད་སྒོར་ཞུགས་པ།
ཟླ་3ཚེས་30ཉིན། རང་སྐྱོང་ལྗོངས་ཀྱི་འགོ་ཁྲིད་ཝུའུ་དབྱིང་ཅེ་དང་། བློ་བཟང་རྒྱལ་མཚན། ཆེ་དགྲ་ལྷ་སོགས་ལྷ་ས་གྲོང་ཁྱེར་ཁྲེང་ཀོན་ཆུས་ཚལ་གུང་ཐང་ཤང་ཤན་ཁ་གྲོང་ཚོར་འོས་འགན་ཤིང་འཛུགས་བྱེད་སྒོར་ཞུགས་ཤིང་། འདི་ནི་ཝུའུ་དབྱིང་ཅེས་ཚང་མ་དང་ལྷན་དུ་ཤིང་འཛུགས་བཞིན་པ།
ཟླ་3ཚེས་29ཉིན་གྱི་སྔ་དྲོ། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་ལྷ་ས་གྲོང་ཁྱེར་གྱི་འོས་འགན་ཤིང་འཛུགས་བྱེད་སྒོར་ཞུགས་སྐབས་སྤྱི་ཁྱབ་ཧྲུའུ་ཅི་ཞི་ཅིན་ཕིང་རྒྱལ་སའི་འོས་འགན་ཤིང་འཛུགས་བྱེད་སྒོའི་ནང་ཞུགས་སྐབས་ཀྱི་གསུང་བཤད་གལ་ཆེན་གྱི་དགོངས་དོན་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས”ཞེས་པའི་མཛུབ་སྟོན་གལ་ཆེན་སློབ་སྦྱོང་དང་ལག་བསྟར་ནན་ཏན་བྱས་ཏེ་ལྗང་མདོག་འཕེལ་རྒྱས་ཀྱི་འདུ་ཤེས་བརྟན་པོ་འཛུགས་པ་དང་། དམངས་ཡོངས་ཀྱིས་སྔོ་ལྗང་ལ་དགའ་ཞེན་དང་། སྔོ་ལྗང་འདེབས་འཛུགས། སྔོ་ལྗང་སྲུང་སྐྱོང་། ལོ་ནས་ལོ་བར་དང་མི་རབས་ནས་མི་རབས་བར་ཤིང་བཙུགས་ཏེ་མི་རིགས་ཁག་གི་མི་དམངས་ཀྱིས་མཛེས་སྡུག་ལྡན་པའི་བོད་ལྗོངས་མཉམ་སྐྲུན་མཉམ་སྤྱོད་ཐུབ་པ་བྱེད་དགོས་ཞེས་ནན་བཤད་གནང་བ་རེད།
སྔ་དྲོའི་ཆུ་ཚོད་10པ་ཙམ་ལ་རང་སྐྱོང་ལྗོངས་ཀྱི་འགོ་ཁྲིད་ཝུའུ་དབྱིང་ཅེ་དང་། བློ་བཟང་རྒྱལ་མཚན། ཆེ་དགྲ་ལྷ། སྤེན་པ་བཀྲ་ཤིས། ཧོ་ཝུན་ཧའོ། པད་མ་དབང་འདུས་སོགས་མཉམ་དུ་རླངས་འཁོར་ལ་བཞུགས་ཏེ་ལྷ་ས་གྲོང་ཁྱེར་ཁྲེང་ཀོན་ཆུས་ཚལ་གུང་ཐང་ཤང་ཤན་ཁ་གྲོང་ཚོའི་ཤིང་འཛུགས་བྱ་ཡུལ་དུ་ཕེབས་ནས་ལྷ་ས་གྲོང་ཁྱེར་གྱི་ལས་བྱེད་མང་ཚོགས་དང་། དཔུང་སྡེའི་དཔོན་དམག སློབ་གྲྭ་འབྲིང་ཆུང་གི་དགེ་སློབ་བཅས་དང་མཉམ་དུ་འོས་འགན་ཤིང་འཛུགས་བྱེད་སྒོར་ཞུགས་ཏེ་གངས་ལྗོངས་ས་མཐོར་སླར་ཡང་ལྗང་མདོག་གི་གོས་གསར་བཀླུབས་པ་རེད།
ཤིང་འཛུགས་བྱ་ཡུལ་དུ་བྲེལ་བས་ཁེངས་ཤིང་། ཝུའུ་དབྱིང་ཅེ་དང་། བློ་བཟང་རྒྱལ་མཚན། ཆེ་དགྲ་ལྷ་སོགས་རླངས་འཁོར་ནས་བབས་མ་ཐག་ཐད་ཀར་ཤིང་འཛུགས་བྱ་ཡུལ་དུ་ཕེབས་ནས་ཚང་མ་དང་ལྷན་དུ་ས་རྒྱོང་བ་དང། ས་སྐྱོར་རྒྱག་པ། ཆུ་རྒྱག་པ་བཅས་གནང་བ་རེད། ཝུའུ་དབྱིང་ཅེས་ཤིང་འཛུགས་ཞོར་དུ་ཧའེ་ས་སློབ་ཆུང་ལོ་རིམ་ལྔ་པའི་སློབ་མ་ཚོ་དང་མཉམ་དུ་བྱམས་བརྩེའི་ངང་བཀའ་མོལ་གནང་བ་དང་ཁོང་ཚོའི་སློབ་སྦྱོང་དང་འཚོ་བའི་གནས་ཚུལ་བཀའ་འདྲི་ཞིབ་ཕྲ་གནང་ཞིང་། ཁོང་གིས་ཕྲུ་གུ་ཚོར་ཤིང་འཛུགས་བྱེད་སྒོར་ཞུགས་པ་བརྒྱུད་རང་བྱུང་ཁམས་དང་ཉེ་བཅར་དང་། རང་བྱུང་ཁམས་ཤེས་རྟོགས། རང་བྱུང་ཁམས་སྲུང་སྐྱོང་བཅས་བྱས་ཏེ་རང་བྱུང་ཁམས་ལ་དགའ་ཞེན་དང་ཚེ་སྲོག་ལ་གཅེས་སྤྲས་བྱེད་པའི་སྣོད་བཅུད་འདུ་ཤེས་སྐྱེད་སྲིང་བྱེད་དགོས་པ་དང་། བྱས་རྗེས་དེང་འདིར་བཞག ཕན་འབྲས་བསྐལ་བརྒྱར་ཐོན་པའི་བྱ་གཞག་ནང་ཧུར་ཐག་ཞུགས་ནས་ལྗང་མདོག་ཕུགས་འདུན་གྱི་ས་བོན་བོད་ཀྱི་ཡངས་ཤིང་རྒྱ་ཆེ་བའི་ས་གཞི་གཤིན་པོར་འདེབས་དགོས། སློབ་སྦྱོང་ཡག་པོ་དང་འཇོན་ཐང་ཆེ་རུ་བཏང་ནས་འབྱུང་འགྱུར་མཛེས་སྡུག་ལྡན་པའི་ཁྱིམ་གཞིས་འཛུགས་སྐྲུན་དེ་བས་ལེགས་པ་བྱ་རྒྱུར་སྟོབས་ཤུགས་སྐྱེས་སུ་འབུལ་དགོས་ཞེས་སྐུལ་ལྕག་གནང་བ་རེད།
ཤིང་འཛུགས་སྐབས། ཝུའུ་དབྱིང་ཅེས་རང་སྐྱོང་ལྗོངས་ནགས་ལས་ཐིང་དང་ལྷ་ས་གྲོང་ཁྱེར་གྱི་འགན་འཁུར་བློ་མཐུན་ས་ནས་ལྗོངས་ཡོངས་དང་ལྷ་ས་གྲོང་ཁྱེར་གྱི་ཤིང་འཛུགས་ནགས་བཟོའི་གནས་ཚུལ་ཤེས་རྟོགས་ཞིབ་ཕྲ་གནང་ཞིང་། ཁོང་གིས་ནན་བཤད་གནང་དོན། བོད་ནི་རྒྱལ་ཁབ་ཀྱི་སྣོད་བཅུད་བདེ་འཇགས་སྲུང་ཡོལ་གལ་ཆེན་ཞིག་དང“འཛམ་གླིང་ཐོག་གི་དག་ཞིང་མཐའ་མ”དེ་ཡིན་པས་སྣོད་བཅུད་ཁོར་ཡུག་སྲུང་སྐྱོང་བྱ་རྒྱུ་ནི་ཐོན་སྐྱེད་ནུས་ཤུགས་སྲུང་སྐྱོང་བྱེད་པ་ཞིག་དང་སྔོ་ཞིང་དྭངས་པའི་རི་ཆུ་གསེར་རི་དངུལ་རི་ཡིན་ལ་གངས་འཁྱག་གིས་བསྡམས་པའི་ས་གཞི་ཡང་གསེར་རི་དངུལ་རི་ཡིན་པའི་འདུ་ཤེས་བརྟན་པོ་འཆང་པ་དང་། ཐོག་མཐའ་བར་གསུམ་དུ་སྣོད་བཅུད་བདེ་འཇགས་མཐའ་ཚད་དང་། དམར་ཐིག གློག་ཆེན་བཅས་ལ་རྩི་བ། ཐོན་ལས་ཆོག་འཐུས་ཀྱི་བཀག་རྒྱའི་གསལ་ཐོ་བཟོ་བ། “མཐོ་གསུམ”རྣམ་གྲངས་བོད་དུ་གཏན་འགོག་བྱེད་པ། སྣོད་བཅུད་ཤེས་དཔལ་གྱི་ལམ་ལུགས་དང་མ་ལག་འཐུས་སྒོ་ཚང་དུ་གཏོང་བ། ལྗང་མདོག་འདུ་འགོད་གལ་ཆེན་འཛུགས་སྐྲུན་ལ་སྐུལ་འདེད་མགྱོགས་མྱུར་གཏོང་བ་བཅས་བྱས་ཏེ་གངས་ལྗོངས་ས་མཐོའི་རྩྭ་དང་རྩི་ཤིང་དང་རི་ཆུ་ཀླུང་གསུམ་སྲུང་སྐྱོང་ཏན་ཏིག་བྱེད་དགོས། སྣོད་བཅུད་སྲུང་སྐྱོང་དང་དམངས་ཕྱུག་དམངས་ཕན་གྱི་འབྲེལ་བ་ཐག་གཅོད་ཡག་པོ་བྱས་ཏེ་འོས་འགན་ངལ་རྩོལ་དང་ཐོབ་ཆ་ཡོད་པའི་ཞབས་ཞུ་ཟུང་འབྲེལ་གྱིས་མང་ཚོགས་སྒྲིག་འཛུགས་བྱས་ནས་ཆུ་རྒྱུད་བཅོས་སྐྱོང་དང་། བྱེ་འགོག་བྱེ་བཅོས། ཤིང་འཛུགས་ནགས་གསོ། སྤྱི་ཕན་ཤིང་ནགས་སྲུང་སྐྱོང་བཅས་ལ་ཞུགས་སུ་བཅུག་སྟེ་མང་ཚོགས་ལ་སྣོད་བཅུད་ཀྱི་ཕན་པ་ཐོབ་པ་དང་ཕྱུག་འགྱུར་ལམ་དུ་སྐྱོད་ཐུབ་པ་བྱེད་དགོས། གསར་སྦོལ་བྱས་པའི་རི་རྒོད་ས་རྒོད་མཉམ་སྡེབ་ཅན་དང་གཞི་ཁྱོན་ཅན་གྱི་གཉེར་སྐྱོང་བྱེད་སྟངས་འཚོལ་ཞིབ་བྱས་ཏེ་གཟིགས་སྐྱོང་སྲིད་ཇུས་བཟོ་བ་དང་། ནང་སའི་འཇོན་ཐང་དང་ལག་རྩལ་ཡོད་པའི་ནགས་ཚལ་དང་འབྲེལ་བ་ཡོད་པའི་ཁེ་ལས་དང་ནགས་བཟོའི་དུད་ཆེན་ནགས་བཟོ་སྔོ་བསྒྱུར་ལ་ཞུགས་སུ་བཅུག་སྟེ་དཔལ་འབྱོར་ཕན་འབྲས་དང་སྤྱི་ཚོགས་ཕན་འབྲས་ཆེ་རུ་གཏོང་དགོས། ནགས་དབང་ལམ་ལུགས་སྒྱུར་བཅོས་ལ་སྐུལ་འདེད་ཤུགས་ཆེན་བཏང་ནས་ཤིང་སུས་བཙུགས་པ་དེར་ཕན་པ་ཐོབ་པར་བྱས་ཏེ་རྒྱ་ཆེའི་མང་ཚོགས་ཀྱི་ཤིང་འཛུགས་ནགས་བཟོའི་ཧུར་བརྩོན་རང་བཞིན་དང་རང་རྟོགས་རང་བཞིན་ཆེ་རུ་གཏོང་དགོས། དྲིལ་བསྒྲགས་བྱེད་ཤུགས་ཆེ་རུ་གཏོང་བ་དང་ལྕང་སོན་རིན་མེད་མཁོ་འདོན་བྱས་ཏེ་མང་ཚོགས་ལ་ཁང་པའི་རྒྱབ་མདུན་ཚང་མར་ལྗོན་ཤིང་འཛུགས་རྒྱུར་ལྕག་སྐུལ་བྱས་ནས་ཆ་རྐྱེན་འཛོམས་པའི་ས་ཆར་རིམ་བཞིན“ཤིང་སྡོང་མེད་པའི་དུད་ཚང”མི་ལྷག་པ་བྱེད་དགོས། རིམ་ཁག་ཏང་སྲིད་རྩ་འཛུགས་དང་རྒྱ་ཆེའི་ཏང་ཡོན་ལས་བྱེད་པས་བྱས་རྗེས་ཡོད་ཀྱང་ལས་ཡུས་མི་ཤོད་པའི་བསམ་བློ་བརྟན་པོ་བཅངས་ཏེ་དཔེ་སྟོན་སྣེ་ཁྲིད་ནུས་པ་འདོན་སྤེལ་གྱིས་སྣེ་ཁྲིད་དེ་ཤིང་འཛུགས་བྱེད་སྒོར་ཞུགས་པ་དང་མང་ཚོགས་སྐུལ་ཁྲིད་དང་སྒྲིག་འཛུགས་ཀྱིས་སྣོད་བཅུད་འཛུགས་སྐྱོང་སྣ་ཚོགས་ལ་ཞུགས་ཏེ་མང་ཚོགས་ལ་སྣོད་བཅུད་འཛུགས་སྐྱོང་གི་གྲུབ་འབྲས་མཉམ་སྤྱོད་ཐུབ་པ་བྱེད་དགོས། སྒྲིག་སྲོལ་ལམ་སྲོལ་བཙུགས་ཏེ་ཤིང་འཛུགས་ནགས་བཟོ་དང་སྣོད་བཅུད་འཛུགས་སྐྱོང་གཉིས་འགོ་ཁྲིད་ཚན་ཁག་དང་འགོ་ཁྲིད་ལས་བྱེད་པའི་དཔྱད་ཞིབ་མ་ལག་ནང་བཅུག་ནས་འགན་འཁྲི་ལྕི་པོ་དང་སྟོན་ཕྱོགས་གསལ་པོས་སྣོད་བཅུད་འཛུགས་སྐྱོང་གི་འགན་འཁྲི་དོན་ལ་འཁྱོལ་རྒྱུར་ལྟ་སྐུལ་བྱས་ཏེ་འཛམ་གླིང་ཐོག་གི་དག་ཞིང་མཐའ་མ་དེ་བས་མཛེས་སྡུག་ལྡན་པ་ཞིག་སྐྲུན་དགོས་པ་དང་གངས་ལྗོངས་ས་མཐོའི་ནམ་མཁའ་གཡའ་དག་པ་དང་སྔོ་ཞིང་དྭངས་པའི་རི་ཆུ་ཀླུང་གསུམ་ནམ་ཡང་གནས་པར་བྱེད་དགོས།

robotstxt: allowed

filter: keep


text:
|
ཀྲུང་གོ་བོད་ཀྱི་དྲ་བའི་འཕྲིན། ས་ཁུལ་སོ་སོས་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་དང་མཚོ་སྔོན་ཞིང་ཆེན་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་དབུལ་སྐྱོར་ཁྱབ་ཁོངས་ཀྱི་ལྟ་སྐུལ་སྒྲིག་ཁྲིམས་ལག་བསྟར་བྱ་བའི་བརྙན་འཕྲིན་ཁ་པར་གྲོས་ཚོགས་ཀྱི་དགོངས་དོན་ནན་ཏན་གྱིས་ལག་བསྟར་དངོས་འབེབས་བྱེད་པར་སྐུལ་འདེད་གཏོང་བ་དང་། ཏན་ཏིག་གིས་དབུལ་སྐྱོར་ཁྱབ་ཁོངས་ཀྱི་ལྟ་སྐུལ་སྒྲིག་ཁྲིམས་ལག་བསྟར་བྱ་བ་ལེགས་པོར་སྒྲུབ་ཆེད། མཚོ་སྔོན་ཞིང་ཆེན་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་ཉེ་སྔོན་བཀོད་སྒྲིག་བྱས་ཏེ། མཚོ་སྔོན་ཞིང་ཆེན་རྩིས་བཤེར་ཐིན་དང་ཞིང་ཆེན་རྒྱལ་ཁྲལ་ཅུའུ་དང་མཉམ་འབྲེལ་སྒོས་དབུལ་སྐྱོར་ཁྱབ་ཁོངས་ཀྱི་འབུར་ཐོན་གནད་དོན་དང་ཉམ་ཞན་སར་དམིགས་ནས་ཞིང་ཆེན་ཡོངས་ཀྱི་སྐོར་ཐེངས་གཉིས་པའི་དབུལ་སྐྱོར་ཁྱབ་ཁོངས་དང་སྤྱོད་ཚུལ་ལེགས་སྐྱོང་གི་ཕྱོགས་བསྡུས་ལྟ་སྐུལ་ཞིབ་བཤེར་བྱ་བ་སྤེལ།
སྐོར་ཐེངས་གཉིས་པའི་ཆེད་དོན་ལྟ་སྐུལ་ཞིབ་བཤེར་ལ་བསྡོམས་པས་ཞིབ་བཤེར་ཚན་ཆུང་བཞི་ཡོད་པ་དང་། མཚོ་སྔོན་ཞིང་ཆེན་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་སྒྲིག་བཤེར་ཚན་གཙོ་དང་ཏང་སྲོལ་སྲིད་གཙང་ལྟ་སྐུལ་ཁང་གི་འགན་ཁུར་གཙོ་བོས་སྣེ་ཁྲིད་དེ་ཉེ་ལམ་གྲོང་ཁྱེར་དང་ཁུལ་བརྒྱད་དུ་ཁྱོན་ཡོངས་ནས་ལྟ་སྐུལ་ཞིབ་བཤེར་བྱ་བ་སྤེལ་ཞིང་། གཙོ་བོ་ཕྱོགས་གཉིས་ཀྱི་གནད་དོན་ལ་ཞིབ་བཤེར་བྱས་པ་སྟེ། གཅིག་ནི་དབུལ་སྐྱོར་དང་སྐྱེ་ཁམས་ཁོར་ཡུག་ཁྱབ་ཁོངས་ཀྱི་ལྟ་སྐུལ་སྒྲིག་ཁྲིམས་ལག་བསྟར་འགན་འཁྲི་རྩད་གཅོད་བྱེད་པའི་ཕྱོགས་ཡིན་ལ། གཙོ་བོར་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་དང་མཚོ་སྔོན་ཞིང་ཆེན་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་དབུལ་སྐྱོར་ཁྱབ་ཁོངས་ཀྱི་ལྟ་སྐུལ་སྒྲིག་ཁྲིམས་ལག་བསྟར་བྱ་བའི་བརྙན་འཕྲིན་ཁ་པར་གྲོས་ཚོགས་ཀྱི་གནས་ཚུལ་དངོས་འབེབས་བྱས་པར་ཞིབ་བཤེར་དང་། གཞུང་སྒྲུབ་ཁང་ནས་སྒོར་བུད་དེ་གཞི་རིམ་ལ་སོང་མ་སོང་། ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཀྱི་རྣམ་པས་མཚོ་སྔོན་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་འཐབ་ཇུས་བཀོད་སྒྲིག་ལ་ལྟ་སྟངས་བཟུང་ཡོད་མེད། སྒྲིག་ཁྲིམས་ཞིབ་བཤེར་ལྟ་སྐུལ་ལས་ཁུངས་ཀྱིས་ལྟ་སྐུལ་འགན་འཁྲི་ལག་བསྟར་བྱས་པའི་གནས་ཚུལ་དང་། དབུལ་སྐྱོར་གྱི་རྩ་བ་དང་སྐྱེ་ཁམས་ཁོར་སྲུང་སོགས་ཁྱབ་ཁོངས་ཀྱི་གནད་དོན་ཁུངས་སྣེ་དང་རྩིས་ཁྲ་འཛུགས་པ་སོགས་ལ་གྲལ་བཤེར་བྱས་ཡོད་མེད། མཚོ་སྔོན་ཞིང་ཆེན་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་སྐུལ་སྒྲུབ་དང་མངག་བཀོད་བྱས་པའི་གནད་དོན་ཁུངས་སྣེ་དུས་ཐོག་ཏུ་ཐག་གཅོད་བྱས་ཡོད་མེད། འགན་ཁུར་མི་ཕོད་པ་ཡོད་མེད་དང་མཐོང་འོས་པའི་གནད་དོན་མ་མཐོང་བ། འགན་འཁྲི་རྩད་གཅོད་བྱེད་འོས་པ་རྩད་གཅོད་མ་བྱས་པ་སོགས་ཀྱི་གནད་དོན་ཡོད་མེད་བཅས་རེད། གཉིས་ནི་སྤྱོད་ཚུལ་ལེགས་སྐྱོང་ཀྱི་ཕྱོགས་ཡིན་ལ། 2017ལོའི་ཞིང་ཆེན་ཡོངས་ཀྱི་སྤྱོད་ཚུལ་ལེགས་སྐྱོང་ལྟ་སྐུལ་ཞིབ་བཤེར་བྱ་བར་གཞིགས་ནས་ཏང་སྲོལ་སྲིད་གཙང་འཛུགས་སྐྲུན་གྱི་རྩིས་ཁྲའི་དཔྱད་ཡིག་ལ་ཀློག་བཤེར་བྱས་ཏེ་སྐབས་བསྟུན་དུ་མང་ཚོགས་ལ་བཅར་འདྲི་བྱེད་པ་དང་ནོར་དོན་འཛིན་ཤོག་ལ་ཀློག་བཤེར་བྱེད་པའི་རྣམ་པས་ས་ཁུལ་སོ་སོའི་ཏང་སྲོལ་སྲིད་གཙང་འཛུགས་སྐྲུན་དང་ལས་བྱེད་པའི་སྤྱོད་ཚུལ་ལེགས་སྐྱོང་སོགས་གནས་ཚུལ་ལ་ཐད་ཞིབ་བྱེད་པ་རེད།།
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-1-24 04:03 , Processed in 0.278488 second(s), 21 queries .


text:
༄༅།།སྨྲ་བའི་དབང་ཕྱུག༧བསེ་ཚང་བློ་བཟང་དཔལ་ལྡན་མཆོག་གི་མཛད་རྣམ་རགས་བསྡུས།
དེ་ཡང་མཁས་གྲུབ་ཐམས་ཅད་ཀྱི་ཁྱུ་མཆོག་མཚུངས་པ་མེད་པ། རྒྱལ་པ་འཇམ་དཔལ་སྙིང་བོའི་ཆོས་ཀྱི་རྒྱལ་སྲིད་ཆེན་པོའི་ཁྲི་ལ་མངོན་པར་དབང་བསྒྱུར་པ། སྨྲ་བའི་དབང་ཕྱུག་ཐུགས་སྲས་ངག་དབང་བཀྲ་ཤིས་དཔལ་བཟང་བོའི་སྐུའི་ཕྲེང་རབས་ཀྱི་ཟ་མ་ཏོག་བདག་གིར་བཞེས་པའི་ཁྱབ་བདག་རྡོ་རྗེ་འཆང་ཆེན་པོ་རྗེ་བཙུན་༧ བློ་བཟང་དཔལ་ལྡན་ཆོས་ཀྱི་རྡོ་རྗེ་དཔལ་བཟང་བོ་མཆོག་ནི། མཚོ་སྔོན་རེབ་གོང་ནང་སོའི་ལྷ་སྡེ་རོང་བོ་སྡེ་བདུན་དུ་གྲགས་པའི་ཡ་གྱལ་ཐེ་བུ་ཞེས་བྱ་བར་རབ་བྱུང་བཅུ་དྲུག་པའི་མེ་གླང་༼༡༩༣༧༽ལོའི་ཧོར་ཟླ་བཅུ་གཉིས་པའི་ཚེས་བཅོ་བརྒྱད་ཉིན་ཡབ་ཕུར་བ་སྐྱབས་དང་། ཡུམ་ལྷ་མོ་སྐྱིད་གཉིས་ཀྱི་སྲས་སུ་ངོ་མཚར་བའི་ལྟས་དུ་མ་དང་བཅས་ཏེ་སྐུ་འཁྲུངས། སྐུ་མ་འཁྲུངས་པའི་སྔོན་པཎ་ཆེན་དགུ་བ་རྗེ་བཙུན་༧བློ་བཟང་ཐུབ་བསྟན་ཆོས་ཀྱི་ཉི་མ་མཆོག་གཏེར་ལུང་དུ་ཕེབས་སྐབས། ནང་སོ་འཇིགས་མེད་དང་ཕྱག་མཛོད་ཡར་ལུང་ཟླ་བ་བཅས་ཀྱིས་བསེ་སྐུ་ཕྲེང་ལྔ་བའི་ཡང་སྤྲུལ་ངོས་འཛིན་གྱི་སྐྱབས་འཇུག་ཕུལ་བར། ཕྱག་ཡིག་དམ་སྦྱར་མ་ཡིག་སྒྲོམ་དང་བཅས་གནང་ནས་ལོ་གཅིག་གི་རྗེས་ཁ་ཕྱེ་ཆོག་པའི་བཀའ་རྒྱ་བཅས་སྩལ།
ས་ཡོས་༼༡༩༣༩༽ལོའི་ཧོར་ཟླ་གཉིས་པའི་ཚེས་བཅུ་གཅིག་ཉིན་ཤར་བླ་བྲང་དང་། གཏེར་ལུང་བླ་བྲང་། གཙོས་ཀྱི་ཕྱག་མཛོད་ཡར་ལུང་ཟླ་བ་བཅས་ཀྱིས་གཙོས་ས་རི་སྒར་བཅུ་གཅིག་པའི་མི་སྣ་གདན་འཛོམས་པའི་དབུས་སུ་ཡིག་སྒམ་གྱི་ཁ་ཕྱེ་བར། ཡུལ་ཕྱོགས་དང་སྡེ་བའི་རྟགས། ཡབ་ཡུམ་གྱི་མཚན་ཟུར་དང་བཅས་གསལ་བོར་བསྟན་འདུག་པ་དང་། མཚན་ལ་བློ་བཟང་དཔལ་ལྡན་ཆོས་ཀྱི་རྡོ་རྗེར་ཐོགས་ཞེས་གསུངས་ཡོད་པ་ལྟར་དགུང་ལོ་གསུམ་གྱི་ཐོག་གོང་མའི་ཡང་སྲིད་དུ་ངོས་འཛིན་འཁྲུལ་མེད་གནང་།
དགུང་ལོ་ལྔ་བར་༼༡༩༤༡༽གཏེར་ལུང་ཡིད་དགའ་ཆོས་འཛིན་གྱི་མི་འཇིགས་སེངྒེའི་ཁྲི་ལ་མངའ་གསོལ། ཡོངས་ཀྱི་དགེ་བའི་བཤེས་གཉེན་ཆེན་པོ་ཀུན་དགའ་བཟང་བོ་ཡོངས་འཛིན་དུ་བསྟེན་ཏེ་ཕྲལ་སྦྱོར་གྱི་ཀློག་དང་གཟབ་གཤར་གྱི་བྲིས། འདོན་ཆོག་དང་སུམ་རྟགས་སོགས་ལ་རིམ་གྱིས་སྦྱངས།
དགུང་ལོ་དྲུག་པར་༼༡༩༤༢༽སྙིགས་དུས་ཀྱི་འབྲོམ་སྟོན་གཉིས་པ་སྐྱབས་མཆོག་ཨ་རོལ་རིན་པོ་ཆེ་བློ་བཟང་ལུང་རྟོགས་བསྟན་པའི་རྒྱལ་མཚན་མཆོག་གཏེར་ལུང་དུ་ཕེབས་པར་ཐོག་མར་མཇལ་ཏེ་དགའ་ལྷ་དང་ལམ་མཆོག་སྒོ་འབྱེད་སོགས་ཀྱི་ལྗགས་ལུང་དུ་མ་དང་། གཞན་རྡོ་རྗེ་འཇིགས་བྱེད་དཔའ་བོ་གཅིག་པའི་སྨིན་བྱེད་དབང་བཞིའི་ཆུ་བོ་ཐོག་མར་གསན་ཏེ། གསང་མཚན་ཆོས་ཀྱི་རྡོ་རྗེ་ཞེས་སྩལ་པ་སྔོན་པཎ་ཆེན་༧དགུ་བ་ཆེན་པོས་མཚན་གནང་བ་དང་ངང་གིས་གཅིག་མཚུངས་སུ་སོང་བས་སྐྱེ་བོ་ཀུན་དད་པའི་ས་ལ་བཀོད། ལོ་དེར་གཙོས་དགའ་ལྡན་ཆོས་གླིང་དུ་ཕེབས་ཏེ་སྐུ་ཞོགས་ཨ་རོལ་རིན་པོ་ཆེས་དུས་འཁོར་དབང་ཆེན་གནང་བར་ཁྲི་ཆེན་རིན་པོ་ཆེ་སོགས་སྐྱེས་ཆེན་བརྒྱ་ཕྲག་ལྷག་དང་ལྷན་དུ་གསན་པ་སོགས་སྔ་ཕྱིར་དུས་དབང་ཐེངས་གསུམ་ལ་གསན།
དགུང་ལོ་བརྒྱད་པ་ཤིང་སྤྲེལ་ལོར་༼༡༩༤༤༽རོང་བོའི་དགོན་ཆེན་དུ་ཕེབས་ཏེ་སྐྱབས་རྗེ་ཨ་རོལ་རིན་པོ་ཆེས་མཁན་སློབ་སྦྲགས་མ་དང་། བྲ་བོ་རབ་འབྱམས་པ་བྱམས་པ་རྡོ་རྗེས་གསང་སྟོན་མཛད་དེ་བར་མ་རབ་བྱུང་དང་ཚིགས་སྔ་མ་དགེ་ཚུལ་གྱི་སྡོམ་པ་བཞེས་ཏེ་མཚན་ལ་༧བློ་བཟང་འཇམ་དབྱངས་ཐུབ་བསྟན་རྒྱ་མཚོ་ཞེས་གསོལ།
དགུང་ལོ་དགུ་བ་ཤིང་བྱ་༼༡༩༤༥༽ལོར་གཏེར་ལུང་དུ་ཨ་རོལ་རིན་པོ་ཆེའི་མདུན་ནས་གསང་འདུས་མི་བསྐྱོད་པ་སོགས་བླ་མེད་ཀྱི་དབང་བཀའ་སྤྱི་དང་ཁྱད་པར་ལྷོ་བྲག་བཀའ་འབུམ་སོགས་ཀྱིས་གཙོས་དབང་རྗེས་ལུང་གསུམ་གྱི་རྒྱུན་མང་དུ་གསན། གཙོས་དགའ་ལྡན་ཆོས་གླིང་དུ་སྐྱབས་རྗེ་གསེར་ཁང་བ་ནས་བརྒྱུད་པའི་སྨོན་སེམས་ཆོ་གས་བསྐྱེད་པའི་གདམས་པ་གསན། བཤེས་གཉེན་རབ་འབྱམས་པ་འགྲོན་ལུང་འཇམ་དབྱངས་གྲགས་པ་མཚན་ཉིད་དགེ་རྒན་དུ་བསྟེན་ཏེ་བསྡུས་གྲྭ། བློ་རྟགས། ས་ལམ། དོན་བདུན་ཅུ། ལམ་རིམ། སྤྱོད་འཇུག་སོགས་ཀྱི་དཔེ་ཁྲིད་ཞིབ་རྒྱས་གསན།
དགུང་ལོ་བཅོ་ལྔ་བ་ལྕགས་ཡོས་༼༡༩༥༡༽ལོར་དབུས་འགྱུར་ཆོས་ཀྱི་ཞིང་དུ་ཆིབས་ཁ་བསྒྱུར་ཏེ། ཇོ་ཤཱཀྱ་རྣམ་གཉིས་གཙོས་པའི་ལྷ་སའི་གཙུག་ལག་ཁང་རྣམས་དང་། རྒྱུད་སྟོད་སྨད་སོགས་རྟེན་གཙོ་ཁག་ལ་མཇལ་ཕྱག་དང་མཆོད་འབུལ། རྒྱལ་དབང་ཐམས་ཅད་མཁྱེན་པ་བཅུ་བཞི་བ་ཆེན་པོར་གཟིམ་ཆུང་མཇལ་ཁ་ཞུས་ཏེ་དངོས་འབུལ་སྦམ་མཐོ་བ་བསྟར།འབྲས་སྤུངས་ཚོགས་ཆེན་དུ་ཆོས་ཞུགས་གནང་སྟེ་ཚོགས་ཆེན་སྤྲུལ་སྐུའི་མཚན་བཏགས་བཞེས། སྒོ་མང་གྲྭ་ཚང་དུ་ཞུགས་ཏེ་དགེ་བའི་བཤེས་གཉེན་ཆེན་པོ་དབལ་ཤུལ་འཇམ་དབྱངས་རྒྱ་མཚོ་བླ་མར་བསྟེན། དོན་བདུན་ཅུ་ནས་བཟུང་གསེར་ཕྲེང་དང་སྦྲགས་ཕར་ཕྱིན་མཐའ་དཔྱོད་སྐབས་བརྒྱད་ཀ་དང་། ཟུར་བཀོད་དགེ་འདུན་ཉི་ཤུ་ནས་ཀུན་གཞིའི་བར་དུ་དཔེ་ཁྲིད་ཞིབ་རྒྱས་གནང་། རྣམ་འགྲེལ་ཐར་ལམ་གསལ་བྱེད་ལ་རྩ་འགྲེལ་སྦྲགས་པའི་གསན་སྦྱོང་གནད་དུ་སྨིན་པ་མཛད། ཆོས་གྲྭར་ཆག་མེད་ཀྱི་སྒོ་ནས་རྩོད་པ་དམར་བ་མཛད་དེ་སྦྱང་བ་རྡོ་རུས་ཐུག་པ་གནང་། གོང་ས་རྒྱལ་བའི་དབང་བོ་མཆོག་ལས་སྐྱེས་རབས་སོ་བཞི་བ་དང་ཐུགས་རྗེ་ཆེན་པོ་བཅུ་གཅིག་ཞལ་གྱི་དབང་སྟ་གོན་དང་བཅས་པ། རྒྱན་འཇུག་གཉིས་དང་བླ་མའི་རྣལ་འབྱོར་བཅས་ཀྱི་ལྗགས་ལུང་གསན། ༡༩༥༣ལོར་གཙང་བཀྲ་ཤིས་ལྷུན་པོར་ཀུན་གཟིགས་སྣང་བ་མཐའ་ཡས་པཎ་ཆེན་ཐམས་ཅད་མཁྱེན་པ་ཆོས་ཀྱི་རྒྱལ་མཚན་དཔལ་བཟང་བོའི་ཞལ་སྔ་ནས་དགའ་ལྡན་ལྷ་བརྒྱ་མ་དང་ཡོན་ཏན་གཞིར་གྱུར་མའི་ལྗགས་ལུང་གསན། ནོ་མོན་ཧན་གྱི་བཀའ་ཤོག་དང་ཐམ་གའི་ཆོ་ལོ་སྩལ་ཏེ་དམིགས་བསལ་གྱི་གཟེངས་བསྟོད་རྒྱ་ཆེར་གནང་།
དགུང་ལོ་བཅོ་བརྒྱད་པ་ཤིང་རྟ་༼ ༡༩༥༤༽ལོར་འབྲས་སྤུངས་སྒོ་མང་གྲྭ་ཚང་གི་དགེ་འདུན་ཆིག་ཁྲི་འདུས་པའི་དབུས་སུ་ཕར་ཕྱིན་དམ་བཅའ་བཞག དམ་བཅའི་ཕུག་བརྟན་ཅིང་རིགས་ལམ་གྱི་འགྲོས་ལེགས་པ། ལུང་གི་དཔུང་མཐུག་པ། སྨྲ་བརྗོད་དང་རྣམ་འགྱུར་གང་གི་ཐད་ནས་མཁས་པ་པཎྚི་ཏའི་རྣམ་ཐར་བདག་གིར་བཟུང་བའི་ངེས་དོན་མཁས་པའི་རྒྱལ་ཐབས་སུ་མངོན་པར་བཞེངས་པས། ཚོགས་མང་ནས་ཀུན་མཁྱེན་བླ་མ་ཡབ་སྲས་ནི་སྒོ་མང་ཡིག་ཆའི་བདག་པོ་ཡིན་པས་དམ་པ་འདི་ལ་མི་ཕྱེད་པའི་དད་པའི་རྦ་རླབས་མཐོན་པོར་འཕྱུར།
དགུང་ལོ་བཅུ་དགུ་བ་ཤིང་ལུག་༼༡༩༥༥༽ལོར་དབུས་ནས་ཕྱིར་གདན་སར་ཕེབས་ཏེ་ཨ་རོོལ་རིན་པོ་ཆེའི་མདུན་ནས་དབུས་རྒྱུད་འཇམ་དཔལ་ཞལ་ལུང་། དགེ་ལྡན་སྙན་རྒྱུད་ཀྱི་ལྟ་ཁྲིད་དྲན་པ་བཞི་ལྡན་སོགས་སྔ་ཕྱིར་ཁྲིད་ལུང་མན་ངག་བློ་སྦྱོང་། སྤྱི་ཟུར་གྱི་དབང་རྗེས་ལུང་གསུམ། མདོར་ན་ཞྭ་སེར་ཅོད་པཎ་འཆང་བའི་རིང་ལུགས་དྲི་མ་མེད་པའི་ཆོས་རྒྱུན་མཐའ་དག་བུམ་པ་གང་བྱོའི་ཚུལ་ཏུ་གསན་པར་མ་ཟད། ཆོས་རྒྱུད་གཞན་གྱི་ཟབ་ཆོས་རང་ལུགས་ལ་རྒྱུན་གང་བཞུགས་ཐམས་ཅད་ངོམས་པ་མེད་པར་གསན་བསམ་གྱི་ཐོས་པ་རྒྱ་མཚོའི་ཕ་རོལ་ཏུ་བགྲོད། རོང་བོ་དགོན་ཆེན་གྱི་དུས་ཞབས་པ་མཁས་དབང་སྟག་ལྷའི་མདུན་ནས། རྒྱ་བོད་ཀྱི་རྩིས་གཞུང་ལྔ་བསྡུས་ནས་གཟའ་ལྔའི་བར་གོ་རིམ་མཐར་ཆགས་སུ་སྦྱངས། དབུས་ཀྱི་བཤེས་གཉེན་ཆེན་པོ་འཇམ་དབྱངས་རྒྱ་མཚོ་ཚང་སྤྲེལ་རྫོང་དགོན་པའི་དགེ་རྒན་དུ་ཕེབས་ཡོད་པ་གཏེར་ལུང་དུ་གདན་དྲངས་ཏེ། གྲུབ་མཐའ་ཆེན་མོ་རྩ་འགྲེལ་སྦྲགས་པ་དང་མཛོད་རྩའི་དཔེ་ཁྲིད་ཞུས་ཤིང་ཐོས་པ་རྒྱ་ཆེར་བཙལ།
དགུང་ལོ་ཉེར་གཅིག་པ་མེ་བྱ་༼༡༩༥༧༽ལོའི་ས་གའི་ཉ་ལ་སྐྱབས་རྗེ་ཨ་རོལ་རྡོ་རྗེ་འཆང་གིས་མཁན་སློབ་སྦྲགས་མ་དང་། བསྟན་པའི་སྲོག་ཤིང་དམ་པ་སྐྱབས་རྗེ་མི་ཉག་རིན་པོ་ཆེས་གསང་སྟོན། དགེ་བའི་བཤེས་གཉེན་བློ་བཟང་རྒྱ་མཚོ། བཤེས་གཉེན་དགེ་ལེགས་རྒྱ་མཚོ་སོགས་ལས་ཀྱི་ཁ་སྐོང་འོས་པའི་དགེ་འདུན་གྲངས་ཚང་གི་དབུས་སུ་ད་ཆོག་ཉེས་མེད་ཕུན་ཚོགས་ཀྱི་སྒོ་ནས་བསྙེན་པར་རྫོགས། ལོ་དེའི་སྟོན་ཁར། དབུས་ཀྱི་བཤེས་གཉེན་ཆེན་པོ་འཇམ་དབྱངས་རྒྱ་མཚོ་གཏེར་ལུང་དུ་གདན་དྲངས་ཏེ་གུང་ཐང་འདུལ་སྡོམ་དང་། སྡོམ་གསུམ་བསླབ་བྱ། གཞི་གསུམ་ཆོ་ག་སོགས་འདུལ་བའི་སྐོར་ལ་ཞིབ་རྒྱས་གསན། བཤེས་གཉེན་ཆེན་པོ་བཞག་སྡོམ་ཨ་ཁུ་རིན་པོ་ཆེའི་མདུན་ནས་དབྱངས་ཅན་སྒྲ་མདོ་དང་སྦྲགས་པའི་འགྲེལ་བ་གསལ་ལྡན་གྱི་དཔེ་ཁྲིད་ཞུས་ཏེ་སྒྲ་རིག་རྒྱ་མཚོའི་གནས་ལ་སྦྱངས་པ་གནད་སྨིན་མཛད།
དགུང་ལོ་ཉེར་གཉིས་པ་ས་ཁྱི་༼༡༩༥༨༽ལོར་དུས་འགྱུར་གྱིས་བསྟན་པ་ལ་ཉམས་འགྲིབ་ཆེན་པོ་བྱུང་བས་རྗེ་ཉིད་ཀྱང་ཁྲི་མོན་དུ་བཅུག་སྟེ་ཟི་ལིང་དུ་བསྐྱལ། དེ་སྐབས་སུའང་ཤར་སྐྱབས་མགོན་བདུན་པ་ཆེན་པོ་དང་མཇལ་ཏེ་གསང་ཐབས་ཀྱིས་དཔལ་རྡོ་རྗེ་འཇིགས་བྱེད་ལ་བརྟེན་པའི་ལུས་སྲུང་གི་གདམས་པ་བཀའ་རྒྱ་མའི་ཁྲིད་དང་། ཏིང་ངེ་འཛིན་གྱི་དབང་བཞི་ཐུན་མོང་མ་ཡིན་པའི་ལུང་བཅས་མནོས། སྐྱབས་མགོན་མཆོག་ལ་ཆོས་སྣམ་གྱི་རྒྱུའི་བྱིན་རླབས་ཞུས་ཤིང་བསླབ་ཁྲིམས་སྲོག་ལས་གཅེས་པར་མཛད། རྐྱེན་ངན་དགེ་བའི་གྲོགས་སུ་བསྒྱུར་ནས་བཙོན་ཁང་དུ་བདེ་གསང་འཇིགས་གསུམ་དང་། དུས་འཁོར་རྩ་སྔགས་འབུམ་ཕྲག་ལྔ་བཅུ་རེ་དང་། འཇམ་དཔལ་མཚན་བརྗོད་དག་ཚར་ལྔ་བརྒྱ་ལྷག་གསང་བཟླས་གནང་།
དགུང་ལོ་ཉེར་དྲུག་པ་ཆུ་སྟག་༼༡༩༦༢༽ལོའི་སྤྱི་ཟླ་དགུ་བར་བཙོན་གྲོལ་ཐོབ་སྟེ་བླ་བྲང་བཀྲ་ཤིས་འཁྱིལ་དུ་ཕེབས་ནས་ཀུན་མཁྱེན་དྲུག་པ་ཆེན་པོར་དངོས་མཇལ་དང་། ཚོགས་ཆེན་ལ་མཆོད་མཇལ་རྒྱས་པ། ཀུན་མཁྱེན་གོང་མའི་གདུང་མདུན་དང་མགོན་ཁང་སོགས་ལ་མཆོད་འབུལ་དང་འཕྲིན་བཅོལ་གནད་སྨིན་གནང་།
དགུང་ལོ་སུམ་ཅུ་བ་མེ་རྟ་༼༡༩༦༦༽ལོར་རིག་གསར་གྱི་འགོ་བཙུགས་པས་སླར་ཡང་བཙོན་དུ་ཕེབས། བཙོན་ཁང་དུ་འཇིགས་བྱེད་ཀྱི་སྙིང་བོ་འབུམ་བརྒྱ། མ་ཎི་བྱེ་ཆེན། ལྟུང་བཤགས་དང་བཟང་སྤྱོད་ལྔ་སྟོང་རེ་གྲངས་གསོག་གནང་། ༡༩༦༨ལོར་བཀས་བཀོད་རྒྱུད་འཛིན་གྱི་ཞྭ་མོ་བསྐོན་ནས་བསང་ཆུ་རྫོང་བང་གུར་ཐང་ཡུལ་ཚོའི་དགའ་ཕུག་སྡེ་གྲོང་དུ་ངལ་རྩོལ་བསྒྱུར་བཀོད་བྱེད་པར་མངགས་ཏེ་ལོ་བཅུ་གཅིག་ལ་བཞུགས། བཞད་སྒྲའི་སྐབས་མིན་བསྟོད་པའི་རྒྱན་གྱི་དཔེར་བརྗོད་ཀྱང་སྐབས་དེའི་མྱོང་བ་དྲན་ནས་བྲིས་པར་གསུངས། དེ་གར་བཞུགས་རིང་ལ་བློ་གཏད་ཐུབ་པའི་སྐྱེས་བུ་དག་ལ་གྲོགས་དན་གྱིས་ཕྱག་དཔེ་གཡར་ཏེ་རྗེའི་ལམ་སྔགས། རིམ་ལྔ་དང་བསྐྱེད་རིམ་དངོས་གྲུབ་རྒྱ་མཚོ་སོགས་བསྐྱེད་རྫོགས་དུ་མ། ལམ་རིམ་བློ་སྦྱོང་དང་རིག་གནས་སྐོར་སོགས་ལ་གཟིགས་རྟོག་རྒྱུན་མི་ཆད་པར་གནང་བ་དང་འབྲེལ་ཉམས་ལེན་ཀྱང་གནད་སྨིན་མཛད།
དགུང་ལོ་ཞེ་གསུམ་པ་ས་ལུག་༼༡༩༧༩༽ལོར་དཀར་འདོན་གནང་སྟེ་ཀན་ལྷོ་ཁུལ་མི་རིགས་སློབ་གྲྭའི་དགེ་རྒན་དུ་གདན་དྲངས་པ་ལྟར་ཕེབས་ནས་དགེ་སློབ་རྣམས་ལ་སྙན་ངག སུམ་རྟགས། སྒྲ། ལམ་རིམ་བཅས་ཀྱི་འཆད་ཁྲིད་གནང་བ་དང་འབྲེལ་སྙན་འགྲེལ་《ཚངས་སྲས་བཞད་སྒྲ་》ལྗགས་རྩོམ་གནང་། ལོ་འདིར་རྗེ་རང་གི་མཚན་ཞབས་པ་ཀིརྟིའི་བཤེས་གཉེན་ཆེན་པོ་རྗེ་བཙུན་བློ་གསལ་རྒྱ་མཚོ་མཆོག་གཙོས་དགོན་པ་དང་ཁ་གྱ་དགོན་པའི་དགེ་རྒན་དུ་མངགས་ཏེ་གཞུང་བཀའ་པོད་ལྔའི་དཔེ་ཁྲིད་དང་དགེ་ཚུལ་སློང་གི་བསླབ་པ་འབོག་ཏུ་བཅུག་པས་ཡང་དར་བསྟན་པའི་སྒོ་མོ་ཐོག་མར་ཕྱེས།
དགུང་ལོ་ཞེ་དགུ་བ་ཤིང་གླང་༼༡༩༨༥༽ལོར་གཙོས་མི་རིགས་དགེ་འོས་ཆེད་གཉེར་སློབ་གྲྭ་གསར་དུ་བཙུགས་སྐབས་དེར་ཕེབས་ནས་སློབ་སྤྱི་གཞོན་པའི་འགན་བཞེས་ཏེ་མི་རིགས་སློབ་གསོའི་ལས་དོན་ལ་མཛད་བཞེས་གཞན་འགྲན་མེད་པ་བཞག་པས་ཀན་ལྷོའི་མི་རིགས་སློབ་གསོའི་ལོ་རྒྱུས་ཀྱི་སྟོང་ཆ་བསྐངས་པའི་ངེས་དོན་གྱི་སློབ་གསོ་བ་ཆེན་མོར་གྱུར།
དགུང་ལོ་ལྔ་བཅུ་བ་མེ་སྟག་༼༡༩༨༦༽ལོར་ཀུན་གཟིགས་པཎ་ཆེན་ཐམས་ཅད་མཁྱེན་པའི་ཕྱག་ཕྱིར་སི་ཁྲོན་དཀར་མཛེས་ཁུལ་དང་། བོད་ལྗོངས་ཆབ་མདོ་ཁུལ། ཡུན་ནན་བདེ་ཆེན་ཁུལ། ཏཱ་ལིས་གྲོང་ཁྱེར(འཇང་ཡུལ)སོགས་ལ་གཟིགས་རྟོག་གནང་བར་ཕེབས།
དགུང་ལོ་ང་གཅིག་པ་མེ་ཡོས་༼༡༩༨༧༽ལོར་ཀུན་གཟིགས་པཎ་ཆེན་མཆོག་གི་བཀའ་ལྟར་པེ་ཅིན་དུ་ཕེབས་ནས་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གསར་འཛུགས་གནང་བའི་གྲ་སྒྲིག་ཚོ་ཆུང་གི་གྲས་སུ་སློབ་དེབ་གསར་སྒྲིག་གི་གཙོ་འགན་བཞེས། སྐབས་དེར་པཎ་ཆེན་རིན་པོ་ཆེས་ཁོང་ལ་ནང་བསྟན་སློབ་གྲྭ་འདི་གསར་དུ་བཙུགས་པ་ལ་སློབ་གསོའི་བྱ་བར་ཉམས་མྱོང་ཡོད་པའི་འགོ་འདྲེན་ཞིག་དགོས། ད་ལྟའི་བླ་སྤྲུལ་ནང་ན་དེའི་ཉམས་མྱོང་ཅན་དཀོན། ལྷ་ས་ན་རྒན་པ་འགའ་རེ་བཞུགས་ཀྱང་དགུང་ལོ་སྨིན་པས་པེ་ཅིན་ལ་སླེབས་མི་ཐུབ། ཁྱེད་སློབ་གསོའི་སྡེ་ཁག་ཏུ་ཡོད་པས་ཉམས་མྱོང་ཡོད། པེ་ཅིན་ལ་ཡོང་ནས་ནང་བསྟན་སློབ་གླིང་གི་འགན་འཁུར་དགོས་ཞེས་བཀའ་གསུང་ཕེབས་པ་ལ། ཁོང་གིས་ཀན་ལྷོའི་བོད་རིགས་སློབ་གསོར་ཉམས་ཉེས་འབྱུང་དོགས་ཀྱིས་ཁག་གཞན་ལ་དཀྲིས་ནས་དགོངས་པ་ཞུས། པཎ་ཆེན་རིན་པོ་ཆེས་དགོངས་པ་འཁྲོལ་ཀྱང་ནང་བསྟན་སློབ་གླིང་དུ་ལོ་རེར་དཔེ་ཁྲིད་འཆར་ཅན་རེ་གནང་དགོས་པའི་བཀའ་ཕེབས་པ་དང་དུ་བླངས་ཏེ། ༡༩༩༨ལོའི་བར་དུ་སློབ་གླིང་དེར་གྲུབ་མཐའ་དང་འདུལ་བ་སོགས་ཀྱི་སློབ་ཁྲིད་ལོ་རེར་ཟླ་གསུམ་རེར་རྒྱུན་ཆགས་སུ་གནང་། དགེ་ལྡན་གྲུབ་མཐའ་འཇམ་མགོན་བསྟན་པའི་མཛེས་རྒྱན་ཡང་སྐབས་དེར་ཀུན་གཟིགས་མཆོག་གི་བཀའ་ལྟར་སློབ་གླིང་གི་དགོས་མཁོར་བརྩམས།
དགུང་ལོ་ང་གཉིས་པ་ས་འབྲུག་༼༡༩༨༨༽ལོར་ཁོང་གི་ཐུགས་བཀོད་བཞིན་མདོ་སྨད་གཙོས་མི་ལའི་མཐོང་གྲོལ་ལྷ་ཁང་ཆེན་མོ་བསྐྱར་བཞེངས་ཀྱི་དབུ་བཙུགས་ཏེ་ལོ་ངོ་དྲུག་གི་རིང་རྟེན་དང་བརྟེན་པ་ཡོངས་སུ་གྲུབ་སྟེ་བྱིན་རླབས་ཀྱི་གཏེར་དུ་བསྒྲུབས། ༡༩༩༠ལོར་སློབ་དཔོན་ཆེན་མོའི་གོ་འཕང་ལ་མངའ་བརྙེས་ཏེ་རྒྱལ་སྲིད་སྤྱི་ཁྱབ་ཁང་གི་དམིགས་བསལ་ཕོག་སྣོན་ལེན་པའི་སློབ་གསོའི་ཆེད་ལས་པར་བདམས།
དགུང་ལོ་ང་དྲུག་པ་ཆུ་སྤྲེལ་༼༡༩༩༢༽ལོའི་ཧོར་ཟླ་བརྒྱད་པར་མགར་རྩེ་དགོན་གྲོང་གཉིས་ཀྱིས་གསོལ་བ་ཡང་ཡང་བཏབ་པ་ལྟར་དད་ལྡན་མང་ཚོགས་དྲུག་ཁྲི་བརྒལ་བར་དཔལ་དུས་ཀྱི་འཁོར་ལོའི་དབང་བསྐུར་ཟབ་མོ་ཕྱག་ལེན་རྒྱས་པའི་ལུགས་སུ་གནང་སྟེ། དབང་གི་དཀྱིལ་འཁོར་ལ་རང་བྱུང་འོད་ཀྱི་ཀ་བ་ཤར་བ་སོགས་ཕྱི་ནང་གི་རྟེན་འབྲེལ་ལ་མངའ་བརྙེས་པའི་རྟགས་མཚན་ངོ་མཚར་བ་བྱུང་། ༡༩༩༥ལོར་གཏེར་ལུང་འདུ་ཁང་ཆེན་མོ་བསྐྱར་བཞེངས་མཛད་དེ་ལོ་ལྔའི་ནང་ཕྱི་ནང་གི་བཀོད་པ་ངོ་མཚར་བ་བསྐྲུན། སྔ་རྗེས་སུ་གདན་ས་ཆེན་པོ་གཏེར་ལུང་དང་གཙོས་དགོན་སོགས་སུ་ཐུགས་རྗེ་ཆེན་པོ་དཔལ་མོ་ལུགས་ཀྱི་དབང་ཆེན། འཇིགས་གསང་བདེ་གསུམ་གྱི་དབང་། ལམ་རིམ་དང་བླ་མཆོད། བློ་སྦྱོང་སྣ་ཚོགས་ཀྱི་ཁྲིད། གུར་ཞལ། ལྷ་མོ། སེང་གདོང་མ། འཇམ་དབྱངས་དཀར་པོ། རིག་བྱེད་མ། རྟ་མགྲིན། གདུགས་དཀར་སོགས་ཀྱི་སྤྱི་ཟུར་གྱི་རྗེས་གནང་གི་ཆོས་ཀྱི་ཆར་པ་འདོད་དགུར་སྩལ། གཞན་དོན་གཉེར་ཅན་མང་བོར་ཞང་ཐང་སག་པའི་འཇིགས་བྱེད་བསྐྱེད་རྫོགས། བླ་བྲང་ཨ་ཁུ་རིན་པོ་ཆེའི་ལཱུ་ཨི་བའི་ལུགས་ཀྱི་བདེ་མཆོག་བསྐྱེད་རིམ་གྱི་ཟིན་བྲིས། འདུལ་སྡོམ་སོགས་ཀྱི་བཤད་ཁྲིད་སྔོན་མེད་ལེགས་བཤད་ཀྱིས་བརྒྱན་ཏེ་མཁས་པ་མགུ་བའི་རྒྱན་དུ་མཛད།
དགུང་ལོ་རེ་བདུན་པ་ཆུ་ལུག་༼༢༠༠༣༽ལོའི་ཧོར་ཟླ་བརྒྱད་པ་ནས་རོང་བོ་དགོན་ཆེན་གྱི་རྒྱུད་པའི་འདུ་ཁང་ནས་ཕྱོགས་འདུས་ཀྱི་བླ་སྤྲུལ་སེར་སྐྱ་ཁྲི་ཕྲག་བརྒལ་བར་གྲུབ་ཆེན་ཨ་བྷྱ་ཀ་རའི་ཐུགས་བཅུད། ཕྲེང་ཀྲྀ་སྦྲགས་པའི་དཀྱིལ་འཁོར་ཞེ་ལྔའི་དབང་བསྐུར་ཟབ་མོ་བརྒྱུད་ལྡན་བླ་མའི་ཕྱག་བཞེས་ཇི་ལྟ་བ་བཞིན་སྩལ། གཞན་ཡང་མགར་རྩེ་དགོན། ཁ་སྟོད་དགོན། མཛོད་དགེ་སྒར་རྙིང་དགོན། རུ་ངར་དགོན། ཅོ་ནེ་དགོན་ཆེན། སྨན་ལུང་དགོན། ཤིས་ཚང་དགོན་གསར། སྟོད་མ། ཤོ་བ། ཁང་ཐོག་དགོན་གསུམ། རྡོ་དཀར་དགོན། སྟག་ཚང་དཔལ་ལྷའི་ཀིརྟི་དགོན། སོག་ཚང་དགོན། ཆོས་རྫོང་དགོན་གསར་རྙིང་གཉིས་སོགས་དགོན་སྒྲུབ་སྡེ་རི་ཁྲོད་བརྒྱ་ཕྲག་ཉེ་བར་དབང་ལུང་མན་ངག་གི་ཆོས་ཆར་ཕངས་མེད་དུ་སྩལ།
དགུང་ལོ་དོན་གཅིག་པ་མེ་ཕག་༼༢༠༠༧༽ལོོར་གཙོས་དགའ་ལྡན་ཆོས་གླིང་དུ་ཁ་གྱ། གཏེར་ལུང་སོགས་ནས་ཕེབས་པའི་དགེ་འདུན་པ་ལྔ་བརྒྱ་ལྷག་ལ་ཁོང་རང་ཉིད་ཀྱིས་མཛད་པའི་དཔལ་རི་བོ་དགེ་ལྡན་པའི་གྲུབ་མཐའི་རྣམ་བཞག་འཇམ་མགོན་བསྟན་པའི་མཛེས་རྒྱན་གྱི་གཟབ་ཁྲིད་སྨིན་རྒྱས་སུ་སྩལ། གདན་ས་འདིར་སྔ་ཕྱིར་འཇམ་དབྱངས་བདེ་བའི་རྡོ་རྗེ་སོགས་མཁས་གྲུབ་དུ་མའི་གསུང་འབུམ་གྱི་ལུང་། མན་ངག་རིན་སྤུངས། དཔེ་ཆོས་རིན་སྤུངས། གཏམ་རྒྱུད་རིན་ཆེན་ཕྲེང་མཛེས་ཏེ་རིན་ཆེན་རྣམ་གསུམ། ལམ་རིམ་ཐར་རྒྱན། བློ་སྦྱོང་དོན་བདུན་མ། ཨང་ཡིག་བདུན་ཅུ་བ་སོགས་བློ་སྦྱོང་བརྒྱ་རྩར་གྲགས་པའི་ལུང་། བ་སོའི་ལྟ་ཁྲིད། ཚེམ་བུའི་དམར་ཁྲིད། དམར་བོ་སྐོར་གསུམ་སོགས་དབང་རྗེས་ལུང་གསུམ་གྱི་ཟབ་རྒྱས་ཆོས་ཀྱི་ཆར་བ་འཛད་མེད་དུ་ཕབ།
དགུང་ལོ་དོན་བདུན་པ་ཆུ་སྦྲུལ་༼༢༠༡༣༽ལོར་སི་ཁྲོན་སོག་ཚང་དགོན་དུ་དད་ལྡན་འབུམ་ཕྲག་བཞིར་ཉེ་བར་དཔལ་དུས་ཀྱི་འཁོར་ལོའི་དབང་ཆེན་ཉིན་བཞི་མའི་ལུགས་སུ་རྒྱས་པར་གནང་།
དགུང་ལོ་དོན་བརྒྱད་པ་ཤིང་རྟ་༼༢༠༡༤༽ལོར་གདན་ས་དགའ་ལྡན་ཆོས་གླིང་དུ་འཕོ་མེད་བདེ་བ་མཆོག་གི་རང་བཞིན་རྣམ་ཀུན་མཆོག་ལྡན་གྱི་སྟོང་གཟུགས་ཕྱག་རྒྱ་ཆེན་པོ་དཔལ་དུས་ཀྱི་འཁོར་ལོའི་སྐུར་མངོན་པར་བཞེངས་ཏེ། ཕྱོགས་འདུས་ཀྱི་སེར་སྐྱ་སུམ་འབུམ་ལྷག་ལ་དུས་དབང་ཆེན་མོ་ཐེངས་བཞི་བ་སྩལ་བས་སྐྱེ་དགུ་ཐམས་ཅད་རྫོགས་ལྡན་དང་བོའི་དཔལ་ལ་བཀོད།
དགུང་ལོ་དོན་དགུ་བ་ཤིང་ལུག་༼༢༠༡༥༽ལོར་རོང་བོ་དགོན་ཆེན་དང་བིས་མདོ་ཟབ་མོ་སོགས་སུ་སྔར་གྱི་བཀའ་ཆོས་ཀྱི་རྒྱུན་གནང་འཕྲོས་སུ་མཛད་ཡོད་པ་དག་གི་འཕྲོ་མཐུད་དེ་མདོ་སྔགས་ཆོས་ཀྱི་འཁོར་ལོ་རྒྱ་ཆེར་བསྐོར་བར་མཛད།
དགུང་ལོ་བརྒྱད་ཅུ་བ་མེ་སྤྲེལ་༼༢༠༡༦༽ལོའི་གནམ་ལོ་གསར་ཚེས་ལ་༧བསེ་རྡོ་རྗེ་འཆང་ཉིད་ཀྱིས་དགུང་གྲངས་བརྒྱད་ཅུ་བཞེས་པའི་རྟེན་འབྲེལ་དུ་གདན་ས་གཙོས་དགའ་ལྡན་ཆོས་གླིང་དང་གཏེར་ལུང་གཉིས་ཀྱིས་གཙོས་མཛོད་དགེ་སྒར་རྙིང་། མགར་རྩེ་དགོན། ཁ་གྱ་སྟོད། སེངྒེ་གཤོང་། སྐ་སར། རུ་ངར་དགོན། རོང་བོ་དགོན་ཆེན། རེབ་གོང་རི་ཁྲོད་སོགས་ཀྱིས་བསྙེན་སྒྲུབ་ཚད་དུ་འཁྱོལ་བ་སྔོན་སོང་སྒོས་ཚེས་གཅིག་ནས་ཚེས་གསུམ་གྱི་བར་དུས་གཏན་བཞིན་ཁོང་རིན་པོ་ཆེར་ཚེ་བུམ་ཕུལ་ཏེ། བརྟན་བཞུགས་དང་གསོལ་འདེབས་ཀྱི་མཆོད་པ་ཀུན་ཏུ་བཟང་བོའི་རོལ་བར་འགྲན་བཟོད་པས་སྐུ་འཚོ་ཡུན་བཞུགས་ཀྱི་ཞལ་བཞེས་མནྡ་རའི་གསུང་གི་མེ་ཏོག་བུ་སློབ་ཀུན་གྱི་དད་གསུམ་སྤྱི་བོ་མཛེས་པའི་རྒྱན་དུ་མངོན་པར་སྩལ་བའི་ངང་འཕྲིན་ལས་མི་ཟད་པ་ནམ་མཁའ་མཛོད་ཀྱི་སྒོ་འཕར་ཡངས་པོར་འབྱེད་བཞིན་པ་འདི་ལགས་སོ།།
ཞེས་སྐྱབས་མཆོག་༧བསེ་རྡོ་རྗེ་འཆང་མཆོག་གི་མཛད་རྣམ་རགས་བསྡུས་འདི་ནི་༧ཡབ་རྗེ་མཆོག་གི་སྐུའི་གྱ་སྟོན་དང་འབྲེལ་བར་ཤིས་ཚིག་བརྩམས་ཆོས་སྤེལ་པའི་སྤྱིའི་མཚམས་སྦྱར་གྱི་ཚུལ་དུ་སྔར་བྲིས་པའི་རྣམ་ཐར་དཔག་བསམ་ངག་གི་སྙེ་མ་ལས་ཉུང་ངུར་བསྡུས་ཏེ་སླར་ཡང་བཀོད་པ་བོ་ནི་མགོན་པོ་གང་གི་བཀའ་དྲིན་དང་ཐུགས་རྗེ་ཁོ་ནས་ཉེ་བར་འཚོ་བའི་འདུ་གསུམ་པ་གཙོས་ཤེས་རབ་རྒྱ་མཚོ་ཞེས་བྱ་བས་གདན་ས་ཆེན་པོ་གཙོས་དགའ་ལྡན་ཆོས་གླིང་དུ་བྲིས་པའོ།།
༢༠༡༦/༢/༡༡ དགེ་གྱུར་ཅིག
བསེ་ཚང་གི་གསུང་རྩོམ་དང་ལས་གནས་ངོ་སྤྲོད།
༡ ༼གསུང་རྩོམ།༽
སྔ་ཕྱིར་མཛད་པའི་གསུང་རྩོམ་ལ་《ཚངས་སྲས་བཞད་པའི་སྒྲ་དབྱངས།》《དགེ་ལྡན་གྲུབ་མཐའ་འཇམ་མགོན་བསྟན་པའི་མཛེས་རྒྱན།》《ཁྱད་པར་འཕགས་བསྟོད་ཀྱི་འགྲེལ་བ་ཐུབ་དབང་དགྱེས་པའི་མཆོད་སྤྲིན།》《སྐྱབས་རྗེ་ཨ་རོལ་རིན་པོ་ཆེའི་རྣམ་ཐར།》《དམ་ཆོས་འདུལ་བའི་ཟིན་བྲིས་ཐུབ་བསྟན་ལྷུན་པོའི་མཛེས་རྒྱན།》《མགར་རྩེ་དགོན་པའི་གདན་རབས་དང་བཅས་འཇམ་དབྱངས་མཐོང་གྲོལ་ཆེན་མོའི་དཀར་ཆག》《རེབ་གོང་སྐྱབས་མགོན་བདུན་པའི་རྟོགས་བརྗོད།》《གཏེར་ལུང་དགོན་པའི་བཅའ་ཡིག》《གཙོས་དགའ་ལྡན་ཆོས་གླིང་གི་གདན་རབས་ 》《ལམ་རིམ་ཤར་སྒོམ་བྱེད་ཚུལ།》《གུར་གྱི་བསྙེན་ཡིག》《དབྱངས་ཅན་མའི་སྒྲུབ་ཐབས།》《རྡོ་རྗེ་སེམས་དཔའི་བསྙེན་ཡིག》《ལྷ་མོ་རིག་བྱེད་མའི་ཚོགས་འཁོར་》སོགས་དངོས་སུ་པར་ཏུ་བསྐྲུན་པ་དེབ་དགུ་དང་། མ་བསྐྲུན་པ་གཅིག་བཅས་དེབ་བཅུ་མཛད། དེ་དག་ལས་《ཚངས་སྲས་བཞད་སྒྲ》ལ་སྐབས་བཞི་བའི་བྱང་ཁུལ་གྱི་ཞིང་གྲོང་རང་སྐྱོང་ལྗོངས་བཅོ་ལྔའི་ཁྱད་འཕགས་དཔེ་དེབ་ཀྱི་བྱ་དགའ་དང་། ཀན་སུའུ་ཞིང་ཆེན་སྤྱི་ཚོགས་ཚན་རིག་སྐོར་གྱི་ཁྱད་འཕགས་དཔེ་དེབ་ཀྱི་བྱ་དགའ། ཀན་སུའུ་ཞིང་ཆེན་སློབ་གྲྭ་ཆེན་མོའི་ཁྱད་འཕགས་བསླབ་དེབ་ཀྱི་བྱ་དགའ་རྣམས་རིམ་པར་ཐོབ།
༢ ༼ལས་གནས།༽
ཀན་སུའུ་གཙོས་མི་རིགས་དགེ་འོས་མཐོ་རིམ་ཆེད་གཉེར་སློབ་གྲྭའི་སློབ་སྤྱི་གཞོན་པ། སློབ་གླིང་དེ་གའི་སློབ་དཔོན་ཆེན་མོ། སྲིད་གྲོས་ཀན་སུའུ་ཞིང་ཆེན་ཨུ་ཡོན་ལྷན་ཚོགས་ཀྱི་རྒྱུན་ཨུ། ཀན་ལྷོའི་ཁུལ་སྲིད་གྲོས་ཀྱི་ཀྲུའུ་ཞི་གཞོན་པ། ཀྲུང་གོའི་ནང་བསྟན་མཐུན་ཚོགས་ཀྱི་ལས་འཛིན་པ། ཀན་སུའུ་ནང་བསྟན་མཐུན་ཚོགས་ཀྱི་ཚོགས་སྤྱི་གཞོན་པ། ཀན་སུའུ་དམངས་སྲོལ་ཞིབ་འཇུག་ཚོགས་པའི་ཚོགས་སྤྱི་གཞོན་པ། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་གདན་ཞུའི་ཞིབ་འཇུག་པ། ནུབ་བྱང་མི་རིགས་སློབ་གྲྭ་ཆེན་མོའི་གདན་ཞུས་སློབ་དཔོན་ཆེན་མོ་བཅས་སོ།།


text:
ཆབ་སྲིད་བཙོན་ཟུར་བླ་བྲང་ཨ་ཁུ་འཇིགས་མེད་ལགས་ཕྱི་ལོ་ ༢༠༡༦ ཟླ་ ༡༠ ཚེས་ ༢༦ ཉིན་རྒྱའི་བཙོན་འོག་ནས་ཀློད་གྲོལ་ཐོབ་སྟེ་ཟླ་གཅིག་ཏག་ཏག་ཕྱིན་མཚམས་ཁོང་གིས་གྲོགས་པོ་ཞིག་༼སྲོག་གི་ཉེན་ཁ་ལས་སླར་ཡང་གསོན་པ།༽ཞེས་པའི་ཡི་གེ་ཞིག་བྲིས་ཡོད་པ་ཕྱི་ལོགས་སུ་འབྱོར་པ་ཁོང་གི་དགེ་ཕྲུག་དགེ་འདུན་ཕུན་ཚོགས་ལགས་ཀྱིས་བཏང་འབྱོར་བྱུང་།
“ང་ཡི་སྙིང་སྟོབས་དང་ཆོད་སེམས། རིགས་ཞེན་དང་ལ་རྒྱ། རེ་བ་དང་གསོན་ཤུགས་སོགས་ཉམས་སོང་བ་ཡིན་ན་ནི་ཁོ་ཚོའི་ “འདོད་ཐོག་ལ་རྟ་རྒྱུག” པ་ཡིན་པས་ཁོ་ཚོས་ང་ཚོ་ཕམ་ཉེས་གཏོང་བྱེད་ཀྱི་ཐབས་ལམ་ལའང་འཇིགས་སྣང་དང་བསླུ་བྲིད། རྫུན་གཏམ་དང་གཡོ་ཇུས། མདོར་ན་བཙན་པོའི་ཁྲོ་གཉེར། གཡོ་སྒྱུའི་བཅོས་འཛུམ་སོགས་ཀྱི་ཐབས་སྣ་ཚོགས་ཤིག་བེད་སྤྱོད་པ་ལ་བྱང་ཆ་དེ་ལྟར་མངའ་བ་རེད་ཨང་། དེ་ལྟ་བུའི་ལམ་ག་ནས་རྒྱ་ཆེའི་མང་ཚོགས་ལ་མགོ་བསྐོར་གཏོང་བ་ལས་གཞན་དུ་ང་ཚོར་ནག་ཉེས་ཀྱི་ཞྭ་མོ་གང་ཆེ་གང་ལྕི་བཟོས་ཏེ་ཁྲིམས་ལ་སྦྱར་ནས་མ་བྱས་པ་མང་པོ་ཞིག་ཁས་ལེན་དགོས་པའི་སྐུལ་མའང་ནན་ཏན་དུ་བཏང་སྟེ་ང་ཚོ་ཤི་མིན་རོ་མིན་གྱི་བེམ་གཟུགས་ཙམ་དང་། ཡང་ན་འཇིག་རྟེན་འདི་ནས་རྩ་མེད་དུ་གཏོང་བའི་ལས་སྦྱོར་ཡང་མུ་ནས་མུར་བརྩམས་པ་རེད་མོད། ཁོ་ཚོས་ངའི་བསམ་གཞིགས་ཀྱི་ཤེད་མོང་དང་། ངའི་བློ་ཕུགས་ཀྱི་དམ་བཅའ་ལ་འགྱུར་བ་འེན་ཙམ་ཡང་གཏོང་མ་ནུས་ཅེས་ཤོད་ཆོག་པ་མ་ཟད། ལྡོག་སྟེ་བདེན་དང་གནས་ལུགས་ཀྱི་སླད་དུ་དང་། དྲང་བདེན་བློ་དཀར་གྱི་ཕྱིར་དུ་ང་ལ་སྟོབས་ཤུགས་དང་ནུས་མཐུ། སྙིང་རུས། བཟོད་བསྲན་སོགས་སྔར་མ་བྱུང་བ་མང་པོ་བསྩལ་སོང་བ་འདི་ནི་བདེན་དང་གནས་ལུགས་ཀྱི་སྟོབས་ཤུགས་ཡིན་པར་ཏན་ཏན་ཡིད་ཆེས་པ་ཡིན།
ངའི་རིགས་ལ་བཅིངས་པའི་ལྷག་བསམ། ངའི་ཡུལ་ལ་བཟུང་བའི་བརྩེ་བ། ངའི་སྤུན་ཟླར་བཅོལ་བའི་རེ་བ་སོགས་ནི་མི་འགྱུར་བྲག་རི་བཞིན་སུས་ཀྱང་གཞོམ་གཞིག་གཏོང་མི་ནུས་པ་བཞིན་དུ། འཛམ་གླིང་ཞི་བདེ་དང་། རྒྱལ་ཁམས་དར་རྒྱས། སེམས་ལྡན་བདེ་སྐྱིད་སོགས་ཀྱི་སླད་དུ་སྡུག་རུས་མཐའ་འཁྱོལ་བྱེད་ངེས་པའང་བདག་གིས་བདེན་དོན་གྱིས་བཞེངས་པའི་ཚེ་སྲོག་གི་དམ་བཅའ་ཡིན་ལ། ནམ་ཞིག་ཚེ་སྲོག་གི་མར་མེ་རླུང་གིས་བསད་པའམ། བླ་སྲོག་གི་དར་ལྕོག་གྲི་ཡིས་གཏུབ་པ་གང་ཡིན་ན་ཡང་འཆི་ཁའི་ཁ་ཆེམས་སམ་སྙིང་གཏམ་དྲོན་མོའང་འདི་ཡིན། བླ་བྲང་འཇིགས་མེད་ཀྱིས་ ༢༠༡༦.༡༡.༢༦ ཉིན་བྲིས།” ཞེས་སྤེལ་འདུག
བླ་བྲང་འཇིགས་མེད་ལགས་དེ་སྔོན་རྒྱའི་བཙོན་ཁང་དུ་སྡོད་སྐབས་སྙིང་དང་ཁྲག་ཤེད་སོགས་ཀྱི་ན་ཚ་ཕོག་ཡོད་པ་དང་། ༢༠༡༦ ཟླ་ ༡༢ ཚེས་ ༢༦ ཉིན་བླ་བྲང་བསང་ཆུ་རྫོང་སྨན་ཁང་དུ་བརྟག་དཔྱད་བཏང་བར་སྨན་ཁང་དུ་སྨན་བཅོས་བྱས་ཏེ་སྡོད་དགོས་བྱུང་ཡོད་པའི་གནས་ཚུལ་ཐོན་ཡོད།
གྲྭ་འཇིགས་མེད་ལགས་ཀྱིས་ ༢༠༠༨ ལོར་བོད་ནང་གི་དངོས་ཡོད་གནས་སྟངས་དང་། ལྷག་པར་དུ་ལོ་དེར་རྒྱ་ནག་གཞུང་གིས་བླ་བྲང་ཕྱོགས་སུ་དྲག་གནོན་བྱས་པའི་གནས་ཚུལ་ངོ་སྤྲོད་གནང་ཡོད་པའི་བརྙན་ཕབ་ཅིག་ཕྱི་ལོགས་སུ་འགྲེམ་སྤེལ་བྱས་ཏེ་རྒྱལ་སྤྱིའི་ཐོག་གླེང་གཞི་ཆེན་པོ་ཆགས་ཡོད་པ་རེད།
ཁོང་དེ་སྔོན་རྒྱ་གཞུང་གིས་ཐེངས་མང་པོར་འཛིན་བཟུང་བཀག་བསྐྱིལ་བྱས་ཡོད་པ་དང་། ༢༠༡༡ ལོའི་ཟླ་ ༨ པའི་ཚེས་ ༢༠ ཉིན་འཛིན་བཟུང་བྱས་པ་ནས་བཟུང་ལོ་གསུམ་རིང་ཁྲིམས་ཆད་མ་བཅད་པར་སྨན་ཁང་སོགས་སུ་གསང་བའི་སྒོ་ནས་བཀག་སྡོམ་བྱས། ༢༠༡༤ ཕྱི་ཟླ་བརྒྱད་པའི་ནང་དངོས་སུ་ལོ་ལྔའི་ཁྲིམས་ཐག་བཅད་ཡོད་པ་ལྟར། འདས་པའི་ལོ་ལྔའི་རིང་བཙོན་འོག་ཏུ་མནར་གཅོད་མང་པོ་བཏང་མཐར་ ༢༠༡༦ ཟླ་ ༡༠ ཚེས་ ༢༦ ཉིན་གསང་སྟབས་ཀྱིས་བཙོན་གྲོལ་བཏང་སྟེ་ཡུལ་དུ་ལོག་ཡོད་པ་རེད། འདི་ནི་ཁོང་བཙོན་འཇུག་བྱེད་ཐེངས་བཞི་བ་དེ་ཆགས་ཡོད་སྐོར་སྐབས་དེར་བོད་ནང་གི་འབྲེལ་ཡོད་མི་སྣས་ཕྱི་ལོགས་སུ་བརྗོད་ཡོད།


text:
སིང་གྷ་པོར་གྱི་སྲིད་འཛིན་སྐབས་ ༨ པའི་འོས་བསྡུ་ཆེན་མོ་བྱེད་མ་དགོས་པར་འོས་ཆོས་ཡོངས་སུ་ཚང་བའི་ལྕམ་ཧཱ་ལི་མཱ་ཡ་ཀོབ་ལགས་སྲིད་འཛིན་དུ་བསྐོ་བཞག་བྱས་ཡོད་འདུག
སི་ཨེན་ཨེན་གསར་ཁང་གིས་གནས་ཚུལ་སྤེལ་བ་ལྟར་ན། སིང་གྷ་པོར་གྱི་སྲིད་འཛིན་སྐབས་ ༨ པའི་འོས་བསྡུ་ཆེན་མོ་ཟླ་འདིའི་ཕྱི་ཚེས་ ༢༣ ཉིན་གནང་གཏན་འཁེལ་ཡོད་ཀྱང་། སྲིད་འཛིན་འོས་མིར་ལངས་མཁན་མི་གྲངས་་ ༨ བྱུང་བའི་ནང་སྲིད་འཛིན་གྱི་འོས་མིའི་ཆ་རྐྱེན་ཡོངས་སུ་ཚང་མཁན་ལྕམ་ཧཱ་ལི་མཱ་ཡ་ཀོབ་(Halimah Yacob)་ལགས་མ་གཏོགས་མེད་སྟབས། འོས་བླུགས་མ་དགོས་པར་ལྕམ་མཱ་ཡ་ཀོབ་ལགས་སྲིད་འཛིན་དུ་བསྐོ་བཞག་བྱུང་ཡོད་འདུག
སྤྱིར་ལྕམ་སྐུ་ཁོང་གི་ཁ་གཏད་དུ་རེ་བ་ཆེ་བའི་འོས་མི་སྐུ་ཞབས་མོ་ཧོ་མཏ་སེ་ལི་མཱ་རི་ཀེན་ (Mohamed Salleh Marican) དང་། སྐུ་ཞབས་ཕ་རིཀ་ཁཱན་ (Farid Khan) གཉིས་ལངས་འདུག་ཀྱང་། ཁོང་གཉིས་ལ་སྲིད་འཛིན་གྱི་འོས་མིར་ལང་རྒྱུའི་དཔལ་འབྱོར་གྱི་ཆ་རྐྱེན་འཛོམས་མེད་སྟབས། ཁྲིམས་ཐོག་ནས་སྲིད་འཛིན་གྱི་འོས་བསྡུའི་ནང་ཞུགས་པའི་གོ་སྐབས་མེད་སྟབས་ཕྱིར་འཐེན་བྱས་དགོས་འཁེལ་འདུག
ཟླ་འདིའི་ཕྱི་ཚེས་ ༡༡ ཉིན་དེ་གའི་གསར་འགོད་པར་ལྕམ་སྐུ་ཧཱ་ལི་མཱ་ཡ་ཀོབ་ལགས་ཀྱིས། སྲིད་འཛིན་ལ་འོས་བླུགས་ནས་བདམ་ཐོན་བྱུང་བ་དང་ཡང་ན་འོས་མ་བླུགས་ནས་བསྐོ་བཞག་བྱས་པ་གང་ཡིན་ཡང་། ངས་རང་གི་འཇོན་ཚོད་ཀྱིས་གང་ཐུབ་ཅི་ནུས་བྱས་ཏེ་སིང་གྷ་པོར་མི་མང་ལ་ཞབས་ཞུ་བསྒྲུབ་རྒྱུའི་དམ་བཅའ་བཞག་པ་ཡིན། ཞེས་བརྗོད་ཡོད་པ་རེད།
ལྕམ་སྐུ་ཧཱ་ལི་མཱ་ཡ་ཀོབ་ལགས་ནི་ད་ལྟ་རང་ལོ་ ༦༣ ཡིན་པ་དང་། དེ་སྔོན་སིང་གྷ་པོར་གྲོས་ཚོགས་ཀྱི་ཚོགས་གཙོ་གནང་མྱོང་ཡོད་ཀྱང་། ད་ལོའི་ཕྱི་ཟླ་ ༨ ཚེས་ ༦ ཉིན་སྲིད་འཛིན་གྱི་འོས་མིར་བཞེངས་ཆེད་གྲོས་ཚོགས་ཀྱི་ཚོགས་གཙོ་ནས་རྩ་དགོངས་ཞུས་ཏེ། སྤྱི་ཚོགས་དྲྭ་ལམ་བརྒྱུད་སྲིད་འཛིན་གྱི་འོས་མིར་ལང་རྒྱུ་ཡིན་པའི་ཡོངས་ཁྱབ་གསལ་བསྒྲགས་སྤེལ་ཡོད་པ་མ་ཟད། འོས་བསྡུའི་ལས་འགུལ་ཤུགས་ཆེན་པོ་སྤེལ་ཡོད་འདུག
ལྕམ་སྐུ་ཧཱ་ལི་མཱ་ཡ་ཀོབ་ལགས་ཀྱིས་མ་འོངས་སྲིད་འཛིན་གྱི་ལས་འཁུར་དམ་བཅའ་ཕུལ་རྗེས། ལྕམ་སྐུ་ཁོང་ནི་སིང་གྷ་པོར་རྒྱལ་ཁབ་ཀྱི་ལོ་རྒྱུས་ཁྲོད་བུད་མེད་ཀྱི་སྲིད་འཛིན་ཆེས་ཐོག་མ་དེ་ཆགས་རྒྱུ་ཡིན་པ་རེད།
གསར་འགོད་པ། ཉི་མ་ཚེ་རིང་།


text:
༼དུམ་ཚན་གསུམ་པ།༽
ཁུ་ཧྲོ་ཧྲི་ལིས་བརྩམས།
ལྷ་མོ་མཚོས་བོད་སྒྱུར་བྱས།
ང་ཚོ་ཤིན་ཅང་གི་ “རྐུན་མ་ཆུང་ཆུང་” བཟོས།
༢༠༠༦ ལོའི་སྟོན་ཁར། བདག་སློབ་ཆེན་འགྲིམས་པ་ཡིན། འདི་ནི་ཐེངས་དང་པོར་བདག་ཤིན་ཅང་ལས་ཕྱི་ལ་ཐོན་པ་ཡིན། ལྷོ་ཕྱོགས་གྲོང་ཁྱེར་གྱི་གནམ་ཟླ་ཧ་ཅང་ཚ་ལ་བརླན་བཤེར་ཆེ། གང་སར་སྔོ་ལྗང་ལྗང་ངང་གནས་འདུག ནུབ་བྱང་གི་ས་དམར་པོའི་ཡུལ་ལྗོངས་དང་གཏན་ནས་མི་འདྲ་བར་འདུག གྲོང་ཁྱེར་ཀྱང་གཞི་རྒྱ་ཆེ་ལ་སྣ་འཛོམས་པར་འདུག འདིར་སླེབས་པ་དང་བདག་ཧ་ཅང་སྤྲོ་བ་འཕེལ། སློབ་ཆེན་གྱིས་གྲངས་ཉུང་མི་རིགས་མང་པོ་བསྡུ་ལེན་བྱས་འདུག་ལ་མི་རིགས་གྲངས་༤༠ ལྷག་ཙམ་འདུག
སློབ་ཆེན་ལོ་རིམ་དང་པོའི་ལྔ་བཞིའི་གུང་སེང་གི་སྐབས་སུ། བདག་དང་ཡུ་གུར་གྱི་སློབ་གྲོགས་ལྔ་དྲུག་ཙམ་མཉམ་དུ་ཁྲོམ་ལ་ཉུལ་བ་ཡིན། སློབ་གྲྭ་ནི་གྲོང་ཁྱེར་ཀྱི་མཐར་ཡོད་པས་གྲོང་ཁྱེར་དུ་འཁྱམ་རྒྱུ་ནི་ལས་སླ་བོ་མི་འདུག ཡིན་ཡང་སྤྲོ་སྣང་ལྡན་པ་ཞིག་བྱུང་། ཉིན་གང་ལ་འཁྱམ་པས་ང་ཚོ་ཁྲོམ་ར་ཆེན་པོ་ཞིག་ལ་སླེབས་པ་དང་ནང་ལ་འཐུང་ཆུ་ཉོ་བར་ཕྱིན་པ་ཡིན། སྐར་མ་བཅུ་གྲངས་མ་ཕྱིན་པར་ཉེན་རྟོག་པ་སླེབས་བྱུང་།
ཉེན་རྟོག་པ་ཕོ་གཉིས་དང་བུད་མེད་ཅིག་སྟེ་གསུམ་ཐད་ཀར་ང་ཚོའི་འཁྲིས་སུ་སླེབས་པ་དང་། ང་ཚོས་མི་སེར་ལག་འཁྱེར་བཞུ་གཤེར་བྱ་དགོས་ཟེར། ང་ཚོ་ཧ་ཅང་ཧང་སངས་པ་དང་། ཅིའི་ཕྱིར་མི་ཚོགས་ཆེ་བའི་ཁྲོམ་སར་ང་ཚོར་བཞུ་གཤེར་བྱ་དགོས་བར་འོང་སམ། ཉེན་རྟོག་པས་”མི་འགས་རྐུན་མ་ཡོད་པར་ཉེན་རྟོག་པར་ཞུ་གཏུགས་བྱས་སོང་” ཟེར།
བདག་གི་ངོ་གདོང་དེ་མུར་ཚ་བེར་བེར་ཆགས་པ་དང་ཧ་ཅང་དོགས་མི་བདེ་བར་གྱུར། བདག་གི་གྲོགས་པོ་ཏོག་ཙམ་ངང་ཐུང་བ་དང་། རང་གི་ཁུག་མའི་ཁ་ཧྲག་སེ་ཕྱེས་པ་དང་སྐད་ཆེན་པོས་`ཁྱེད་ཚོ་ང་ཚོ་ལ་བཤུ་གཤེར་བྱེད་དུ་འོང་ནས། ང་ཚོས་ཅི་ཞིག་བརྐུས་སོང་ངམ།` ཟེར་བར། ང་ཚོས་ལམ་སང་ཁོ་ཚུར་འཐེན་པ་དང་ཁོང་ཁྲོ་དང་བཅས་ཇི་ལྟར་འདི་འདྲ་བྱེད་དགོས་སམ་ཟེར་བ་ཡིན། ང་ཚོ་སློབ་ཆེན་ག་གེ་མོ་ཞིག་གི་སློབ་ཕྲུག་ཡིན་ཟེར་བ་དང་། ང་ཚོས་སློབ་མའི་ལག་འཁྱེར་བསྟན་པར། ཉེན་རྟོག་པ་ཡང་དོགས་མི་བདེ་བར་གྱུར་བ་དང་། གཅིག་བྱས་ན་ཞུ་གཏུགས་བྱེད་མཁན་གོ་ནོར་ཐེབས་པ་ཡིན་རྒྱུ་རེད་ཟེར། ཡིན་ཡང་ཧོལ་རྒྱུགས་ཆེ་བའི་གྲོགས་པོ་ཁོང་བཀག་ན་མི་ཁོག་ལ་ཁྲོམ་ས་ནང་སྐད་ཆེན་པོ་རྒྱབ་པར་ཉེན་རྟོག་པ་ཡང་ཚུར་བཅར་མི་ཐུབ་པར་འགྲིག་མ་སོང་ཁོ་ན་ཟེར་གྱིན་འདུག ཐ་མར་ཉེན་རྟོག་པའི་རླངས་འཁོར་གྱིས་ང་ཚོར་རོགས་བྱས་ནས་ཕྱིར་སློབ་གྲྭར་བསྐྱལ་སོང་།
དངོས་ནས་ཁྲོ་ཡང་བྱ་ཐབས་མེད་པ་ཞིག་རེད། སྤྱིར་བདག་གིས་ཀྱང་ཤེས་བཞིན་པ་ལ། གྲོང་ཁྱེར་འདིའི་ནང་ན་ཡུ་གུར་གྱི་མི་འགས་ཁྲིམས་འགལ་གྱི་ཚོང་རྒྱག་བཞིན་འདུག བདག་ཕྱིན་མྱོང་བའི་ཡུ་གུར་གྱི་ཟ་ཁང་ཁ་ཤས་ཀྱི་ནང་དུ། ཁོ་ཚོས་ཚོང་དང་མཉམ་ཏུ་ཏ་མ་(གཙོ་མ་)དང་ཕྱེ་མ་དཀར་པོ་(ཉལ་ཐ་དཀར་པོ་) བཙོང་བཞིན་ཡོད་པ་བདག་གིས་ཤེས་ཡོད། ང་ཚོའི་སློབ་གྲྭའི་ཨ་རི་ཕྱི་གླིང་གི་སློབ་མས་ཡུ་གུར་གྱི་སློབ་མ་བཙལ་ནས་འདིར་ཏ་མ་ཉོ་བར་འོང་བཞིན་པའང་ཤེས་ཡོད།
བདག་གིས་ད་དུང་དྲན་བསྡད་པ་ཞིག་ལ། ༢༠༠༨ ལོའི་ཟླ་བ་༥ བའི་ཉིན་ཞིག་ལ། བདག་ལ་གློ་བུར་དུ་འཛིན་གྲྭའི་དགེ་རྒན་གྱི་ཁ་པར་འབྱོར་བ་དང་། སློབ་ཕྲུག་ཚོགས་པ་ན་དགེ་རྒན་གྱིས་བདག་ལ་རོགས་པ་ཞིག་བྱེད་དགོས་པའི་རེ་བ་བྱེད་བཞིན་འདུག་ཟེར། བདག་ལམ་སང་དེར་ཕྱིན་པ་དང་ཤེས་རྟོགས་ཐུབ་པ་ནི་ཉེན་རྟོགས་པས་ཡུ་གུར་གྱི་བྱིས་པ་ཞིག་གིས་བརྐུས་བྱས་པ་བཟུང་ནས་བཀག་ཉར་བྱས་འདུག་པ་དང་། བྱིས་པ་དེས་རྒྱ་སྐད་ཏོག་ཙམ་ཡང་ཤེས་ཀྱིན་མི་འདུག བདག་དེར་སོང་ནས་སྐད་སྒྱུར་རོགས་རམ་བྱ་རྒྱུ་དེ་རེད། བདག་ལམ་སང་ཉེན་རྟོག་ཁང་ལ་ཕྱིན་པ་དང་། བྱིས་པ་ལོ་ན་བརྒྱད་དགུ་ཙམ་ཞིག་མཐོང་། ཁོས་ཞེད་སྣང་ཏོག་ཙམ་ཡང་བྱེད་ཀྱིན་མི་འདུག་ལ། ཁོ་ལྷུན་ཆགས་ལྷོད་ལ་བབས་པའི་བཟོ་ཞིག་འདུག བདག་གིས་ཁོ་ལ་དོན་དངོས་ཐོག་ཅི་ཞིག་བྱུང་བ་རེད་དམ། ཞེད་དགོས་པ་མ་རེད། བདག་གིས་ཁྱེད་ལ་རོགས་པ་བྱེད་ཆོག་ཅེས་དྲིས་བར། ཁོས་ཕུ་བོ་ལགས་ཁྱོས་ཁོ་ཚོར་ང་རང་ཁྱིམ་ལ་ལོག་ཏུ་འཇུག་རོགས་ཞེས་བཤད་རོགས་ཟེར།
ཁོས་རང་གི་ཕ་ཡུལ་ཧྲུས་(ཤིན་ཅང་གི་གནས་ཞིག་གི་མིང་) སུ་ཡོད་པ་ཤེས་པ་ལས་རྫོང་གང་ཡིན་པ་ཤེས་ཀྱི་མི་འདུག ཁོས་བཤད་རྒྱུར་ཁོ་ཆུང་ཆུང་ཡིན་པའི་སྐབས་སུ་”ཨ་ཁུ་” ཞིག་གིས་འཆམས་འཆམས་ལ་འཁྲིད་དགོས་ཟེར། ཁོ་གཉིད་ཤོར་བ་དང་གྲོང་ཁྱེར་འདིར་སླེབས་འདུག་ཟེར། ཐ་ན་དུས་ཚོད་ག་ཚོད་ཡིན་པའང་ཧ་གོ་ཡི་མི་འདུག བདག་གིས་ཉེན་རྟོག་པར་ཐབས་ལམ་ཡག་ཤོས་ནི་ཁོ་ངེས་པར་ཤིན་ཅང་ལ་ཕྱིར་སྐྱེལ་འགྲོ་རྒྱུ་དེ་ཡིན་པར་བཤད། གལ་སྲིད་འདི་ལྟར་མུ་མཐུད་ལྷོད་བཞག་པ་ཡིན་ན་ཁོས་ངེས་པར་ངུ་ཁོའི་”ཨ་ཁུ་”དེ་འཚོལ་བར་འགྲོ་རྒྱུ་དང་དེ་ནས་རྐུ་བྱ་རྒྱུ་ལས་གཞན་ཅི།
ལོ་ཞིག་ལ་བདག་གུང་གསེང་གི་སྐབས་སུ་ཤིན་ཅང་ལ་ལོག་འགྲོ་བའི་སྐབས། མེ་འཁོར་ནང་དུ་ཕོ་གཅིག་དང་བུ་མོ་ཞིག་ལ་ཐུག ཁོ་གཉིས་ཀ་ལོ་བཅོ་ལྔ་བཅུ་དྲུག་ཙམ་རེད་ལ། གཉིས་ཀ་བྱིས་པ་ཡིན་པའི་སྐབས་སུ་མི་གཞན་གྱིས་མགོ་བསྐོར་འོག་རྒྱ་ནང་ལ་བརྐུས་བྱེད་དུ་འོང་བ་རེད་འདུག ཕྱིས་སུ་ཉེན་རྟོགས་པས་བཟུང་བ་དང་ཕྱིར་ཤིན་ཅང་ལ་ལོག་གཏོང་བཞིན་པ་རེད། བུ་མོ་དེས་ང་ཚོ་ལ་མོའི་སྐྱོ་སྒྲུང་བཤད་སོང་། དེའི་ནང་དུ་མོ་ལ་བཙན་གཡེམ་ཐུབ་ཚོད་བཏང་བ་ལ་སོགས་པ་འདུག བདག་དངོས་ནས་མི་འདི་རིགས་ལ་འཁོན་སེམས་སྐྱེས་ཀྱི་འདུག ཁོ་ཚོའི་བྱེད་ལས་འདིས་ང་ཚོའི་ཆོས་ལུགས་ཀྱི་དད་འདུན་དང་སྲོལ་རྒྱུན་ལ་ཡོངས་སུ་ཁ་གཏད་དུ་ལངས་པ་ཞིག་རེད།
ཤིན་ཅང་གི་མིས་བཟུང་བའི་ཟ་ཁང་ཞིག་ན་འདི་ལྟ་བུའི་ཁྲིམས་མེད་ལུགས་མེད་སྤེལ་བཞིན་འདུག ཁོ་ཚོས་མི་རིགས་གནད་དོན་སྤྱད་ནས་དོན་དངོས་གནས་སྟངས་ཚ་བོར་བཟོ་བཞིན་ཆབ་སྲིད་ལ་ཐེ་ཇུས་བྱེད་པ་རེད། དོན་རྐྱེན་བྱུང་རྗེས་”ཉེན་རྟོག་པའི་ཁྲིམས་འོག་” ཏུ་ཐག་གཅོད་དགོས་པ་དང་། ལ་ཤས་དཀར་ནག་གཉིས་འདྲེས་བསྡད་ཡོད་པ་རེད། མི་འདི་དག་གིས་ང་ཚོའི་མི་རིགས་ཀྱི་སྙན་གྲགས་བརླག་གིན་ཡོད་པ་མ་ཟད་ཤིན་ཅང་གི་སྙན་གྲགས་ལ་གནོད་ཀྱི་ཡོད་པ་རེད།
ཀྲུང་གོའི་ནང་ཁུལ་གྱི་མི་ཕལ་མོ་ཆེའི་ཤིན་ཅང་གི་བག་ཆགས་ནི་ཇག་རྐུན་དང་བྱེ་ཐང་ཁོ་ན་རེད། དེའི་སྟེང་ལོ་འདི་དག་ལ་འཇིགས་སྐུལ་རིང་ལུགས་པ་བསྣན་པ་རེད། ང་ཚོས་ཁ་གཅིག་གྲགས་ཀྱིས་ཆ་ཚང་བར་འགྲེལ་བཤད་བརྒྱག་དགོས་པ་རེད། ནན་ཏན་གྱིས་ངང་ནས་མི་སྒེར་དང་མི་རིགས་ཡོངས། ས་ཁུལ་ལ་སོགས་པ་རེ་རེ་འགྲེལ་བཤད་བྱ་དགོས། རྒྱུན་རིང་བ་དང་སུན་སྣང་སྐྱེས་འོང་། མིའི་ཁ་གྲགས་པ་དང་གཤེ་གཤེ་གཏོང་མཁན་ལ་ཐུག་དུས་ང་ཚོ་ལ་ཡང་ཐབས་ཤེས་མེད་པ་རེད།
ཧ་ལམ་བརྒྱ་ཆའི་༩༠ ཡན་གྱི་ཐུགས་སྤྲོ་ལ་འཛིང་རེ་རྒྱག་གི་ཡོད།
སྤྱིར་ཀྲུང་གོའི་ནང་ཁུལ་ན་ཡོད་ཀྱང་། སྔོན་གྱི་མི་རིགས་”ཡིག་རྒྱུགས་” ཀྱི་ཁོར་ཡུག་དང་བསྡུར་ན། བདག་གི་འཚོ་བ་ཧ་ལམ་ཡུ་གུར་གྱི་འཚོ་བའི་ནང་དུ་ཡོད། ཕུ་ནུ་ཚོས་མཉམ་དུ་ཆང་འཐུང་། སྤོ་ལོ་རྩེ། དེ་ལ་སོགས་པའི་སྟེང་རྨོངས་པ་དང་གུ་དོགས་ཀྱི་བསམ་པར་མི་རིགས་ཀྱི་ང་རྒྱལ་ནི་རང་བཞིན་གྱི་སྐྱེས་འོང་གིན་འདུག
ཡུལ་མི་འདུ་འཛོམས་ཀྱི་སྤྲོ་ཚོགས་ཤིག་གི་སྟེང་ལ་མི་འགས་འཛིང་རེ་རྒྱབ་འདུག ཕྱིས་སུ་ཤེས་རྟོགས་བྱུང་བ་ལ་ཧ་ལམ་ཐེངས་རེའི་ཡུ་གུར་བའི་སློབ་གྲོགས་མཉམ་འཛོམས་ལ་ཆང་འཐུང་བ་དང་། བརྒྱ་ཆ་༩༠ ཡན་གྱི་ཐ་མ་དེར་འཁྲུག་རྩོད་ཤོར་གྱི་འདུག ཐེངས་འདི་ལ་ཁུའུ་འར་ལུ་ཡི་ཕོ་གསར་ཞིག་དང་ཧོ་ཐན་གྱི་སློབ་མ་ཞིག་རྩད་ཤོར་བ་དང་། དེ་ནས་ཁོ་ཚོའི་སྡེ་བ་གཅིག་པ་དག་རྒྱུག་པ་དང་། འཛིང་རེ་རྒྱག་བཞིན་སྒོ་ཕྱིར་སླེབས། སྒོའི་ཕྱི་རོལ་ཆང་ཁང་ཅིག་གི་ལམ་ཁ་རེད་འདུག མི་མི་ཉུང་བ་ཞིག་མཐའ་བསྐོར་འོང་ནས་ལྟད་མོ་ལྟ་བ་དང་། ད་དུང་སྐད་ཆེན་པོས་”ཤིན་ཅང་གི་མིས་རྒྱག་རེས་བྱེད་ཀྱིན་འདུག མགྱོགས་པོར་ལྟ་བར་ཤོག་ཡ་” ཟེར་བར། དམིགས་བསལ་དོགས་མི་བདེ་བར་གྱུར། བུ་མོ་ཚོ་རང་སར་བྲོས་ཟིན་འདུག་ལ་འདུ་འཛོམས་ཀྱི་སྤྲོ་སྣང་འདི་ལྟར་འཇིགས་སུ་རུང་བའི་ངང་ནས་མཇུག་བསྡུས།
བདག་གི་བསམ་པར་ང་ཚོའི་མི་རིགས་འདིའི་ཁྲག་ཚ་བོ་ཡིན་ཚོད་འདུག་སྙམ། མི་རིགས་རིང་ལུགས་ཀྱི་གནད་དོན་ཡོད་པ་མ་ཟད་ས་ཁུལ་རང་བཞིན་གྱི་གནད་དོན་ཡང་ཡོད་པ་རེད། ལས་སླ་བོའི་ངང་ཧོལ་རྒྱུག་དང་། ངར་ལངས་པར་བྱེད་པ་རེད། ཡུ་གུར་མི་རིགས་ནང་ཁུལ་ནས་རྒྱག་རེ་བྱེད་ལ། ཡུ་གུར་དང་བོད་པ། ཡུ་གུར་དང་ནང་སོག་ཚང་མ་མཉམ་དུ་རྒྱག་རེ་བྱེད་དགོས། བདག་ཀྱང་ངེས་བར་དུ་རྒྱག་རེ་རྒྱག་པར་མཉམ་ཞུགས་བྱ་དགོས། མ་སོང་ཚེ་མི་འགྲིག་པ་རེད། ཚང་མས་མགོ་ཡར་འགྱོག་ས་ནས་རང་གི་མགོ་སྒུར་ཚེ་མི་གྲལ་དུ་མི་འཇོག་པ་རེད།
ལོ་ཞིག་ལ་བདག་གི་སྐྱེས་སྐར་གཏོང་བའི་སྐབས་སུ། ང་ཚོས་ཆང་ཁང་དུ་ཆང་འཐུང་བ་ཡིན། ཉིན་གུང་ནས་མཚན་མོའི་བར་དུ་འཐུང་བ་ཡིན། མཇུག་འབྲས་སུ། ཚང་མས་ལྟ་བ་མ་མཐུན་པར་སླར་ཡང་རྒྱག་རེ་ཤོར་སོང་། “མི་རིགས་ཡིག་རྒྱུགས་” ཁ་ཤས་ཤིག་”མི་རིགས་ཡིག་རྒྱུགས་” སྐོར་ཅིག་དང་རྒྱག་རེ་རྒྱབ། བདག་གིས་བར་འདུམ་བྱས་པར་བདག་ལ་རྡོག་ཐོ་ཁ་ཤས་བཞུས་སོང་། བདག་ཧ་ཅང་བློ་ཕམ་སྐྱེས་པ་དང་། རྒྱག་རེ་རྒྱབ་ཚར་བ་ལ་སྒུག་པ་ལས་སྐད་ཆ་བཤད་རྒྱུ་ནི་ལས་སླ་བོ་མ་རེད། བདག་གིས་ང་ཚོས་མི་རིགས་བརྩེ་དུང་ཏོག་ཙམ་གླེང་ཐུབ་བམ་མི་ཐུབ། རྣམ་པ་འདིར། མི་གཞན་གྱི་ང་ཚོ་མི་རིགས་ཅི་ལྟ་བུ་ཞིག་ལ་མཐོང་བཞིན་འདུག་གམ། བྱ་བ་ཆུང་ཙག་ཅིག་གི་ཆེད་དུ་འདི་འདྲའི་རྨ་ཁ་ཆེན་པོ་བཟོས་ཚེ། རྗེས་སུ་ང་ཚོ་ནི་ཇི་ལྟ་བུ་ཞིག་ཆགས་འགྲོ་ཅེས་བཤད་ཚར་བ་དང་། བདག་གི་གྲོགས་ཕོ་མོ་ཚང་མ་ངུས་སོང་།
དུས་ཚོད་དེ་ཧ་ཅང་འཁྲིག་ཆ་དོད། བདག་གིས་ཞོགས་པ་རེ་རེར་ཕྱག་འཚལ་བ་དང་། ཡང་མཚན་མོ་རེ་རེ་ལ་གྲོགས་པོ་ཚོ་དང་མཉམ་དུ་ཆང་འཐུང་བ་ཡིན། འཐུང་ཚར་ནས་ཡར་ལངས་པའི་སྐབས་སུ་ཡང་འགྱོད་པ་སྐྱེས། སློབ་སྦྱོང་གི་བརྒྱུད་རིམ་ཁྲོད། བདག་གིས་གྲོགས་པོ་མང་པོ་བསྒྲིགས་པ་ཡིན་ལ། ཤེས་བྱ་གསར་པ་མང་པོ་སྦྱངས། བདག་གིས་ད་དུང་དྲན་བསྡད་པ་ཞིག་ལ་བདག་གིས་༼བོའུ་འར་ཧུའི་ཉིན་ཐོ་(དབྱིན་ཇིའི་འདུ་ཤེས་གཙོར་བྱས་བའི་བརྩམས་སྒྲུང་ཞིག་རེད། ལོ་རབས་༡༩༡༨ནས་༡༩༤༡་ལོའི་བར་གྱི་འཚོ་བའི་ཟིན་ཐོ་ཅིག་རེད།སྒྱུར་པ་པོའི་མཆན།)༽་བཀླགས་རྗེས་བདག་གིས་ཀྱང་སྤྱི་ཚོགས་དང་། མི་གཤིས་སོགས་ལ་འཁོར་བའི་བསམ་ཚུལ་ཉིན་ཐོར་འབྲི་འགོ་བརྩམས་པ་ཡིན། བདག་གིས་ཀྱང་རང་གི་མི་རིགས་ལ་དོན་སྙིང་ལྡན་པའི་བྱ་བ་འགའ་བསྒྲུབ་འདོད་སྐྱེས། དཔེར་ན། ཤིན་ཅང་གི་མིའི་གཤིས་ཀ་ཇེ་འཇམ་དང་ཧམ་སེམས་ཀྱི་བག་ཆགས་ངན་པ་སོགས་བཅོས་བསྒྱུར་ཏོག་ཙམ་བྱེད་ཐུབ་བམ་བསམ་སོང་ལ་འདི་ཡང་བྱས་རྗེས་ཤིག་རེད།
གཞན་གྱི་གོ་ནོར་ཐེབས་པའི་གནད་དོན་སུན་འབྱིན།
བདག་སློབ་ཆེན་གཉིས་པའི་སྐབས་སུ་འཛིན་གྲྭའི་རྒན་བདག་ལ་བདམས་ཐོན་བྱུང་། བདག་གིས་རང་ལ་བཅངས་པའི་རེ་བ་མཐོ་སར་ཕྱིན། ཕལ་ཆེར་ཡུ་གུར་མིའི་རྣམ་པ་དང་མིང་ཆད་ཀྱི་བྱ་བ་ཡོད་ཚད་ལ་བསམ་བློ་ཞིབ་ཚགས་བཏང་བ་ཡིན། འཛིན་གྲྭ་ནང་རྙོག་གྲ་བཟོ་མཁན་གྱི་སློབ་གྲོགས་དག་བདག་གིས་རང་གི་ཉལ་ཁང་ལ་བོས་ནས་ཆང་འཐུང་བ་དང་སེམས་གཏམ་བཤད་པ་ཡིན་ལ། རང་ལ་ཁ་ངོ་ཏོག་ཙམ་སྤྲོད་དགོས་པར་འབོད་སྐུལ་དང་དེ་ནི་ཁོ་ཚོས་ཀྱང་སྒྲུབ་ཐུབ་པར་བཤད་པ་ཡིན།
སློབ་གྲྭས་གྲངས་ཉུང་མི་རིགས་དང་རྒྱ་རིགས་གཉིས་འཛིན་གྲྭ་ལོགས་སུ་བགར་ནས་ཆེད་ལས་སློབ་འཁྲིད་ཉན་དུ་བཅུག བདབས་གསེས་སློབ་འཁྲིད་ཁོ་ནར་ད་གཟོད་ཚང་མ་མཉམ་དུ་འཛོམས་པའི་གོ་སྐབས་ཡོད་པ་རེད། རྒྱའི་སློབ་གྲོགས་ཚོས་རྟག་པར་ཤིན་ཅང་ལ་སྤྱིར་བཏང་གི་རྒྱུན་ཤེས་ཀྱི་ཆད་ལྷག་ཡོད་སྐོར་དྲི་བ་མང་པོ་འདྲི། དཔེར་ན་ང་ཚོ་སློབ་གྲྭར་འགྲོ་དུས་རྔ་མོང་ཞོན་ནས་འགྲོ་བཞིན་ཡོད་པ་དང་། ཁ་ཤས་ཀྱིས་རྩེད་མོའི་ཚུལ་དུ་ཡིན་པ་དང་། ཁ་ཤས་ཀྱིས་ནན་ཏན་གྱིས་འདྲི་བཞིན་འདུག སློབ་གྲྭས་ཧ་ལམ་ང་ཚོ་གྲངས་ཉུང་མི་རིགས་ཀྱི་ཀླད་ཚད་སྐྱོ་བར་བསམ་ནས། ང་ཚོ་ཡིག་རྒྱུགས་ཨང་ཀི་༤༥ དང་རྒྱ་རིགས་ལ་ཨང་གི་༦༠ ཡིན་ཚེ་ད་གཟོད་ཚད་ལོངས་པའི་སྲིད་ཇུས་ལག་བསྟར་བྱས་པ་རེད།
ཨང་ཀི་༤༥ ཅན་གྱི་སྲིད་ཇུས་འདིར། མི་མང་པོ་ཞིག་དང་ལྷག་པར་དུ་རྒྱ་རིགས་སློབ་ཕྲུག་ཚོའི་བསམ་པ་ལ་ང་ཚོར་དམིགས་བསལ་དང་གུ་ཡངས་སྤྲོད་བཞིན་འདུག་སྙམ། ཕྱིས་སུ་བདག་གིས་སྤྱི་ཚོགས་ཚན་རིག་སྦྱངས་པ་དང་ཤེས་རྟོགས་ཐོབ་པ་ནི་འདིའི་མིང་ལ་ད་གཟོད་”མཐོང་ཆུང་ལ་ཕྱིར་རྒོལ་བ་” ཟེར་གྱིན་འདུག དེའི་སྐབས་སུ་བདག་ལ་དེ་འདྲའི་ཤེས་རྟོགས་སྐྱེས་པ་དང་འགོ་འཛིན་པ་ལ་རྩད་རྒྱག་པར་ཕྱིན་པ་ཡིན། བདག་གིས་དགེ་རྒན། སྲིད་ཇུས་འདིས་གྲངས་ཉུང་མི་རིགས་ལ་མཐོང་ཆུང་དང་མི་མངོན་བའི་ཚུལ་གྱིས་ཁོ་ཚོ་འཇོན་ནུས་མེད་པར་བསྟན་ཡོད་པ་མ་རེད་དམ་ཟེར་བར། དགེ་རྒན་ཧངས་སངས་པ་དང་། ཁོ་མོས་འ་ལེ། ཐེངས་དང་པོར་མི་ཞིག་གིས་བདག་ལ་དྲི་བ་དྲིས་སོང་། འུན། ཁྱེད་ཀྱི་བཤད་པ་ལ་གནས་ལུགས་འདུག བདག་གིས་ཀྱང་དེར་བསམ་བློ་གཏོང་གི་ཡིན་” ཟེར།
ཕྱིས་སུ་ཅི་ཞིག་བྱུང་བ་རེད་དམ། ཕྱིས་ཀྱི་དོན་རྐྱེན་མང་དག་ཅིག་འདྲ་མཚུངས་རེད་ལ་མཇུག་འབྲས་ཀྱང་མེད་པ་རེད། དོན་དངོས་བདག་གིས་དགེ་རྒན་བཙལ་ནས་དོན་དག་འདི་སྒྲུབ་བསམ་དུས། བདག་གི་མདུན་སར་མི་རིགས་གཅིག་པའི་དཀའ་ངལ་མང་པོ་ཞིག་དང་འཕྲད་ཡོང་། བདག་གི་ཡུལ་མི་གཅིག་པའི་ཕོ་གསར་ཞིག་བདག་གིས་འདི་ལྟར་བགྱིས་བར་ཧ་ཅང་ཁྲོ། ཁོའི་བསམ་པ་ལ་བདག་གི་རྒྱུགས་འབྲས་ལེགས་པས་རང་དོན་ཆེ་བར་སྙམ་འདུག་ལ། རྒྱུག་འབྲས་ཏོག་ཙམ་དམའ་བའི་སློབ་གྲོགས་ཁོ་ཚོར་བསམ་བློ་འཁོར་གྱི་མི་འདུག་བསམ། “ཁྱེད་ངར་འདི་འདྲའི་ངར་བ་རེད། གལ་སྲིད་ང་ཚོ་ཡིག་རྒྱུགས་མ་ལོངས་ཚེ་ཅི་ཞིག་བྱེད་དགོས་སམ།” ཟེར། ཁོ་ཚོ་ནི་ཡུ་གུར་རིགས་ལས་”ལྟ་བ་མཁྲེགས་བཟུང་མཁན་” དག་རེད། “གུ་ཡངས་ཀྱི་སྲིད་ཇུས་” འདི་དག་ཤོར་དུ་འཇུག་འདོད་མི་འདུག ཡིན་ཡང་། ཁོ་ཚོས་གསལ་བོ་ཤེས་ཀྱི་མེད་པ་ཞིག་ལ། འདི་ལྟ་བུའི་སྲིད་ཇུས་ཀྱིས་གྲངས་ཉུང་མི་རིགས་ལ་སློབ་གཉེར་ཡག་པོ་བྱེད་དུ་མི་འཇུག་པ་རེད། འོན་ན་སློབ་མཐར་ཕྱིན་པའི་རྗེས་སུ་ཅི་ཞིག་བྱ་དགོས་སམ། སྤྱི་ཚོགས་སྟེང་ལས་ཀ་འཚོལ་ཏུ་འགྲོ་བའི་སྐབས་སུ་སུས་ང་ཚོ་ལ་གུ་ཡངས་སྟེར་རམ། འཛིན་གྲྭའི་དགེ་རྒན་གྱིས་ཐེངས་ཤིག་ལ་ཧ་ཅང་གཟབ་ནན་ངང་བདག་ལ་བྱ་བ་ཞིག་བགྲོ་གླེང་གནང་སོང་། ཁོ་མོས་ཡང་ཡང་ནན་ཏན་གྱི་ཚུལ་དུ། ཡར་འེར་ཁུན། ཁྱེད་ཀྱི་རྩ་བ་ཉིད་ནས་བདག་ལ་ཁྲོ་མ་ལངས་རོགས། བདག་གིས་ཁྱེད་ལ་འདྲི་རྒྱུ་ཞིག་འདུག ཁོ་མོ་བདག་གི་མི་རིགས་ཀྱི་ང་རྒྱལ་བརླག་པར་ཞེད་སྣང་སྐྱེས་ཀྱིན་འདུག ཁོ་མོས། ཁྱེད་ཚོ་མི་རིགས་ལ་དམིགས་བསལ་གྱི་གཙང་སྤྲའི་གོམས་སྲོལ་ཞིག་ཡོད་དམ། བདག་གི་འདིར་སློབ་གྲོགས་ཁ་ཤས་ཀྱི་བསམ་འཆར་བཏོན་པ་དང་། ཁོ་ཚོའི་ཉལ་ཁང་དུ་ཡུ་གུར་གྱི་སློབ་གྲོགས་ཀྱི་དྲི་མ་ངན་པ་དང་ཉལ་ཁང་ཡོངས་ལ་གནོད་སྐྱེལ་འོང་གིན་འདུག་ཟེར།
བདག་གི་ངོ་གདོང་དེ་མུར་ཚ་ལམ་ལམ་དུ་གྱུར་བ་དང་། བདག་གིས། དགེ་རྒན་ཁྱེད་ཀྱིས་གོ་ནོར་མ་ཐེབས་རོགས། འདི་ང་ཚོའི་མི་རིགས་ཀྱི་གོམས་གཤིས་དང་འབྲེལ་བ་ཏོག་ཙམ་ཡང་མེད། གལ་སྲིད་ཁ་ཆེ་ཆོས་ལུགས་ཀྱི་གསུང་བརྩི་མཁན་ཞིག་ཡིན་ན། ང་ཚོ་ཁ་ཆེས་ཉིན་ལྟར་འཁྲུས་བྱེད་དགོས་པ་རེད། ལུས་སེམས་གཉིས་ཀ་གཙང་མར་གནས་དགོས་པ་རེད་ཅེས་བཤད་པ་ཡིན།
བདག་གིས་དགེ་རྒན་ལ་སློབ་གྲོགས་གང་དག་གི་དྲི་མ་མི་ལེགས་པའི་སྐོར་གསལ་བོར་དྲིས་པ་དང་། བདག་གིས་ཁོ་ཚོ་ལ་སྐད་ཆ་བཤད་ཆོག་པར་ངོས་ལེན་བྱས་པ་ཡིན། ཡིན་ཡང་དགེ་རྒན་གྱི་ལས་ཁུངས་ནས་ཕྱིར་ཐོན་པའི་སྐབས་སུ། བདག་གིས་ཀྱང་ཅི་ཞིག་བྱ་དགོས་པ་མ་ཤེས། ང་ཚོ་མི་རིགས་འདིའི་ལུས་གཟུགས་སྟེང་དམིགས་བསལ་ཅན་ཞིག་ཡོད་པ་རེད། རྔུལ་ཆུ་བཞུར་བ་དང་ཤུགས་ཇེ་ཆེར་ཕྱིན་པ་རེད། ལྷག་པར་དབྱར་ཁར་ཚ་བ་ཆེ་བ་དང་འཁྲུས་གཙང་མ་མ་བྱས་ཚེ། དྲི་མ་ངན་པ་ནི་དངོས་ཡོད་རེད། འོན་ཏེ། བདག་ཐད་ཀར་སོང་ནས་ཁོ་ཚོ་དང་སྐད་ཆ་བཤད་ན་ཕུ་ནུ་ཚོའི་རང་བཀུར་ལ་རྨ་བཟོ་ངེས་རེད་སྙམ།
བདག་གིས་རྒན་བདག་ཞིག་བཙལ་ཏེ་ཁོ་ལ་གནས་ཚུལ་དེ་དག་བཤད་པ་དང་། ང་ཚོས་གནད་དོན་འདི་ཇི་ལྟར་ཐག་གཅོད་དགོས་པར་གྲོས་མོལ་བྱས་པ་ཡིན། ཕྱིས་སུ། ང་ཚོས་སློབ་གྲོགས་དེ་ཚོ་མཉམ་དུ་ཆང་འཐུང་བར་སྐད་བཏང་བ་དང་ཆང་འཐུང་ཚར་ལ་རན་དུས། བདག་དང་རྒན་བདག་གཉིས་ཀས་ཕན་ཚུན་ལ་རྣམ་འགྱུར་བསྟན་པ་དང་། ཁོས་རང་ལ་མགོ་ན་བ་བྱུང་བའི་དོན་དེ་བཤད་འགོ་བརྩམས་སོང་། ཁོས་”ངས་གཙང་སྤྲ་ལ་དོ་སྣང་ཆེར་བྱས་མེད་ལ། ལུས་སྟེང་གི་དྲི་མ་ངན་པར་སློབ་གྲོགས་གཞན་དག་དགའ་ཡི་མི་འདུག རྗེས་སུ་དམིགས་བསལ་འགྱོད་པ་སྐྱེས་སོང་བས་་་་་་་”དོན་རྣམས་བཤད་སོང་།
དེར་མཐུད་ནས་བདག་གིས་འཐད་པའི་རྣམ་འགྱུར་བསྟན་པ་ཡིན་མོད། དོན་དེ་ནི་སེམས་སྐྱོ་བ་ཞིག་རེད། ང་ཚོས་རང་ངོས་ནས་ངེས་པར་གཟབ་གཟབ་བྱ་དགོས། དེ་མིན་ཡུ་གུར་རིགས་ཀྱི་རྣམ་འགྱུར་བརླག་སྲིད་ཟེར་བར། སློབ་གྲོགས་གཞན་དག་གིས་ཀྱང་བློ་ངོར་བབས་པ་དང་ཚང་མས་དགའ་བསུ་བྱས་སོང།
ཉིན་ཁ་ཤས་རྗེས་སུ། དགེ་རྒན་སྤྲོ་སྣང་དང་བཅས་བདག་འཚོལ་བར་སླེབས་པ་དང། “ཡར་འེར་ཁུན། ཁྱེད་ངོ་མ་ངར་བ་རེད། ཁྱེད་ཀྱིས་ཅི་ལྟར་བྱས་སམ་”ཟེར། ཁོ་མོས་”བདག་གིས་བསམ་འཆར་བཤད་པའི་སློབ་ཕྲུག་དེ་ཚོ་བཙལ་ནས་བསམ་ཤེས་བྱ་དགོས་བར་སྐུལ་བ་དང་། ཁོ་ཚོ་ཏོག་ཙམ་དོགས་བདེ་བོ་མི་འདུག བཤད་རྒྱུ་ལ་ཡུ་གུར་སློབ་ཕྲུག་ཚོས་གཙང་སྤྲ་ལ་དོ་སྣང་ཤུགས་ཆེར་སྤྲད་ཀྱིན་འདུག་ལ་སྔོན་མ་དང་བསྡུར་རྒྱུ་མི་འདུག་” ཟེར།
ཡུ་གུར་ཚགས་ཤོག་འགྲེམས་སྤེལ།
སློབ་ཆེན་ལོ་རིམ་གཉིས་པའི་སྐབས་སུ། སྔོན་མའི་བདག་གི་རླབས་ལྟར་འཕྱུར་བའི་རང་རློམ་དང་བརྩེ་དུང་ལ་རྡུང་རྡེག་ཤུགས་ཆེན་བྱུང་། ང་ཚོའི་གསར་འགྱུར་གླིང་ན། རྒྱ་རིགས་ཚོས་ཚ་ཚ་འུར་འུར་ངང་ལས་རིགས་འདྲ་མིན་སྤེལ་བཞིན་འདུག་ལ། བརྙན་འཕྲིན། ཚགས་ཤོག ལྷག་པར་དུ་ཁོ་ཚོ་ལ་ཚགས་ཤོག་ཡོད་པ་རེད། རྟག་པར་སློབ་གྲྭ་དང་མཐའ་འཁོར་གྱི་གསར་འགྱུར་དག་མུ་འགོད་བྱེད་པར་བདག་དེ་ལ་ཡིད་སྨོན་ཚད་མེད་སྐྱེས། གློ་བུར་དུ། བདག་གི་བསམ་པར། ང་ཚོས་ཡུ་གུར་སྐད་དང་ཡང་ན་ཡུ་གུར་དང་རྒྱ་ཡིག་ཤན་སྦྱར་གྱི་ཚགས་ཤོག་ཅིག་སྤེལ་ན་ཇི་འདྲ་ཞིག་ཡོང་ངམ་སྙམ།
ཡུ་གུར་གྱི་ཚགས་ཤོག་སྤེལ་བ་དང་རིན་མེད་འགྲེམས་རྒྱུ་དྲན། འདིས་ང་ཚོར་དོན་ངོ་མའི་གནས་ཚུལ་མང་པོ་མཁོ་སྤྲོད་བྱེད་ཐུབ་པ་དང་། དཔེར་ན་བདག་གིས་དམིགས་བསལ་གྱིས་ཚང་མ་ལ་བཤད་འདོད་ཡོད་པ་ནི། ང་ཚོས་ངེས་བར་དུ་སློབ་སྦྱོང་ལེགས་པོ་བྱས་ན་ད་གཟོད་ང་ཚོའི་མི་རིགས་སྟོབས་ལྡན་དུ་ཆགས་ཐུབ་པ་དེ་ཡིན། དཔལ་འབྱོར་ལ་དཀའ་ངལ་འཕྲད་མི་སྲིད་པ་དང་ཞིང་ཆེན་ཡོངས་ཀྱི་ཡུ་གུར་གྱི་ཚོང་ལས་པ་ཡང་མི་ཉུང་བ་ཡོད། བདག་གི་བསམ་པར་ཁོ་ཚོའི་རྒྱབ་སྐྱོབ་ཐོབ་ངེས་ལ། བདག་གི་ཉེ་འགྲམ་གྱི་ཕུ་ནུ་ཚོས་ཀྱང་བསམ་ཚུལ་འདིར་རྒྱབ་སྐྱོར་དང་རེ་རེ་མཉམ་ཞུགས་བྱས་ཏེ་ཚོད་ལྟ་བྱེད་པར་ཁས་བླངས།
དེ་བས། བདག་སྤྲོ་སེམས་དང་བཅས་ང་ཚོའི་ལམ་སྟོན་པ་འཚོལ་བར་ཕྱིན་པ་ཡིན། ཁོ་མོས་དེ་ཡག་ཚུལ་དང་བསྟོད་པའང་བྱས་སོང་། རྒྱབ་སྐྱོར་དང་བཅས་བདག་གསར་འགྱུར་ཁང་གི་འགན་འཛིན་འཚོལ་བར་མངགས་སོང་། ཡང་”ཀྲུང་གོའི་གསར་ཤོག་ལོ་རྒྱུས་” དགེ་རྒན་ལ་གླེང་མོལ་བྱས་པ་ཡིན། བདག་གིས་གྲ་སྒྲིག་སྤུས་དག་དང་ལས་འཆར་ཡང་བྲིས་ཡོད། སྤོབས་པ་དང་ཡིད་ཆེས་ཀྱིས་ཁེངས་པ་དང་འགན་འཛིན་བཙལ་ནས་གླེང་མོལ་བྱས་པ་ཡིན། ཁོས་ཉན་པ་དང་། གྲོགས་པོ་ཆུང་ཆུང་། ཧ་ལས་པ་ཡག་པོ་འདུག བསམ་ཚུལ་དེ་ཧ་ལས་པ་ཡག་པོ་འདུག ཡིན་ཡང་་་་་་ཚང་མ་ལ་ ”ཡིན་ཡང་” ཡོད་པ་རེད། བདག་གི་བསམ་པ་ལ་བདག་གི་མི་ཚེ་ཐུང་ཐུང་ནང་ལ་འདི་འདྲའི་”ཡང་སྒྲ་” མང་པོར་འཕྲད་སོང་ཨང་སྙམ་པ་བྱུང་། སྐད་ཆ་ཆེན་པོའི་རྗེས་སུ་”ཡང་སྒྲ་” དང་མཉམ་དུ་ཚང་མ་མཇུག་རྫོགས་པ་རེད།
འགན་འཛིན་གཞོན་པས་ཀྱང་བདག་གི་སྤྲོ་སེམས་ལ་རྡུང་རྡེག་བཏང་། “ཡིན་ཡང་” ཚིག་གི་རྗེས་སུ་དྲི་བ་ཞིག་ཐོན་པ་ནི། “ང་ཚོ་ལ་ཡུ་གུར་གྱི་ལམ་སྟོན་དགེ་རྒན་མེད་པ་དང་། ཆབ་སྲིད་ཀྱི་གནད་དོན་འདྲ་བྱུང་ཚེ་སུས་འགན་འཁུར་རམ་” ཟེར།
”སློབ་གྲྭས་སྔོན་མ་ནས་འདི་དག་བདམས་ཐོན་བྱས་ཟིན་ཡོད་པ་མ་རེད་དམ་” ཁོས་ཁ་སྣོན་གྱིས་བཤད་སོང་། འདི་ནི་དངོས་ཡོད་རེད། དེའི་སྐབས་སུ་བདག་གི་རྩད་གཅོད་བྱས་པ་དང་ཤིན་ཅང་ལས་ལོགས་སུ། ཀྲུང་དབྱང་མི་རིགས་སློབ་གླིང་དང་ཞིས་འན་འགྲིམ་འགྲུལ་སློབ་ཆེན་ལ་སློབ་མ་ཚོས་ཡུ་གུར་གྱི་ཚགས་ཤོག་སྤེལ་འདུག རྗེས་སུ་འགན་འཛིན་གཞོན་པས་བདག་ལ་བྱ་བ་གཉིས་སྒྲུབ་ཏུ་འཇུག་རྒྱུ་དེ་རེད། གཅིག་ནི་མི་རིགས་སྡེ་ཚན་བཙལ་ནས་དེ་དང་འབྲེལ་ཡོད་ཀྱི་ཐག་གཅོད་འདྲི་རྒྱུ་དང་། གཉིས་པ་དེར་རྒྱ་ཡིག་སྡེ་ཚན་གྱི་རྒྱ་མི་དགེ་རྒན་ཞིག་བཙལ་རྒྱུ་དང་སྔོན་ཆད་ཁོ་དམག་མི་བྱས་མྱོང་བ་དང་ཡུ་གུར་སྐད་ཏོག་ཙམ་ཤེས་ཀྱི་ཡོད་ལ་ཁོས་ལམ་སྟོན་བྱ་ཐུབ་མིན་འདྲི་རྒྱུ་དེ་རེད།
བདག་གིས་གོམ་མཚམས་མ་བཞག་པར་ལམ་སང་མི་རིགས་སྡེ་ཁག་ལ་ཕྱིན་པ་ཡིན། མི་རིགས་སྡེ་ཁག་གི་ལས་བྱེད་པས་ཀྱང་། ”ཨ་་་་འདི་་་་ལས་ཐུབ་ཀྱིན་མི་འདུག་ཡ་་་ང་ཚོ་ལ་འདིའི་སྐོར་མེད་པ་རེད། ཡང་མིན་ན། ཡང་བསྐྱར་འགན་འཛིན་བཙལ་བར་ཕྱིན་ནས་སྐད་ཆ་ཅིག་བཤད་ན།” ཟེར། དམག་མིའི་སྡེ་ཚན་གྱི་དགེ་རྒན་གྱིས་ཀྱང་བདག་གི་བསམ་ཕྱོགས་ལ་ཧ་ལམ་སྤྲོ་སེམས་དང་རྒྱབ་སྐྱོར་བྱས་མོད། འོན་ཏེ་ཏོག་ཙམ་ཁག་པོ་འདུག ཁོས་དགོངས་འགལ་ཞུ་བ་དང་རང་ཉིད་ལ་ཡུ་གུར་སྐད་ཡིག་ཚགས་ཤོག་དཔར་རྒྱུའི་ཆུ་ཚད་མེད་པ་བཤད་པ་དང་། བདག་ལ་དགོངས་འགལ་གྱིས་ཚུལ་དུ་སྒོ་ཕྱིར་བསྐྱེལ་སོང་།
དེའི་སྐབས་སུ་བདག་གི་བློ་སེམས་སྐྱོ་བ་དང་། སྤྱིར་ཚགས་ཤོག་གི་སྐོར་ལ་ཧ་ཅང་སྐྱོ་བར་གྱུར། ཡིན་ཡང་། རྒྱའི་སློབ་གྲོགས་ཚོར་ལས་སླ་བོ་ངང་འགན་འཛིན་གྱིས་ཆོག་མཆན་ཐོབ་པ་དང་། ཚུར་འོང་ནས་རོགས་རམ་དང་ཚགས་ཤོག་ཀྱང་དཔར་ནས་ཐོན། ད་དུང་བདུན་ཕྲག་རེ་ལ་དཔར། ང་ཚོས་ཅིའི་ཕྱིར་རང་གི་སྐད་ཡིག་གི་ཚགས་ཤོག་ཅིག་དཔར་བ་ལ་འདི་འདྲའི་དཀའ་ཁག་ཆེན་པོ་ཡོད་དམ།
བདག་གིས་སླར་ཡང་འགན་འཛིན་ལས་རོགས་བཙལ་བ་ཡིན། ལས་རོགས་འདི་མི་ཧ་ཅང་ཡག་པོ་ཞིག་དང་། ནམ་རྒྱུན་བདག་དང་མཉམ་དུ་རྐང་རྩེད་སྤོ་ལོ་རྩེས་པ་དང་བདག་ལ་ཡང་ཧ་ཅང་དགའ་བོ་ཡོད། ཁོས་བདག་ལ་རྒྱབ་སྐྱོར་ཡོད་པའི་རྣམ་འགྱུར་བསྟན་པ་མ་ཟད་ཐབས་ཤེས་བཏང་ནས་འགན་འཛིན་ལ་ཐུགས་པའི་དུས་ཚོད་བཟོས། བདག་ཐད་ཀར་ཁོའི་འགྲམ་ལ་བཏང་། བདག་གིས་ནུས་ཤུགས་ཡོད་ཚད་ཀྱི་གྲྭ་སྒྲིག་བྱས་ཡོད་ལ། དགོས་པ་རྒྱུ་མཚན་གྱི་ནང་དུ། ཚགས་ཤོག་གིས་མི་རིགས་ཀྱི་བརྩེ་དུང་བསྐྲུན་ཐུབ་པ་དང་མི་རིགས་ཀྱི་གནད་དོན་ལ་ལྟ་ཐུབ་པ། མི་རིགས་སློབ་མའི་རྩོམ་འབྲིའི་ནུས་སྟོབས་གོང་འཕེལ་དང་ལྷག་པར་དུ་སློབ་མཐར་ཕྱིན་པ་དང་ལས་ཀ་འཚོལ་རྒྱུར་ཕན་པ་སོགས་བཤད་པ་ཡིན།
བདག་གིས་བཤད་བཤད་པའི་ཐ་མ་དེ་ལ། དྲུང་ཡིག་གི་དྲི་བ་དང་པོ་དེས་བདག་གི་སེམས་འཁྱག་སིབ་སིབ་དུ་བཏང་། ཁོས་བདག་ལ་”ཁྱེད་ཚོ་མི་རིགས་ཀྱི་སྐད་ཡིག་དེ་གློག་ཀླད་ནང་འཇུག་ཐུབ་བམ།” ཟེར།
བདག་གིས་ཁོས་འདི་ལྟར་མིའི་སེམས་འཁྱག་ལོག་གེར་བཟོ་བ་བསམ་བསམ་མ་བྱུང་། བདག་གིས་ལན་ཀྱང་སྤྲད་འདོད་མི་འདུག་མོད། ཡིན་ཡང་”ནང་འཇུག་བྱེད་ཐུབ། དྲུང་ཡིག་ལགས། ཤིན་ཅང་རང་སྐྱོང་ཁུལ་ལ་ལོ་བཅུ་ཕྲག་སྔོན་ནས་ཡོད་པ་རེད། ད་དུང་ཡང་ཡུ་གུར་གྱི་ཚགས་ཤོག་ཡོད།” ཅེས་བཤད་པར། ཁོ་ཅུང་ཏོག་མི་བདེ་བར་གྱུར་བ་དང་། “ན་གཞོན། བདག་གི་སྐད་ཆའི་དོན་དེ་འདྲ་མེད། འུན། ཁྱེད་ཀྱི་བསམ་ཚུལ་ཧ་ཅང་ཡག་པོ་འདུག མི་རིགས་མཐུན་སྒྲིལ་ཡར་འདེགས་བྱེད་ཐུབ། ཡིན་ཡང་་་་་”ཏག་ཏག་ ”ཡིན་ཡང་” སླར་ཡང་སླེབས་སོང་།
འདི་ལྟར་གསར་འགྱུར་ཁང་། མི་རིགས་སྡེ་ཁག ཚོགས་པ་ཁག ཚོགས་གཙོ་འདྲ་མིན་དང་དགེ་རྒན་རྣམ་པས་ཕར་དེད་ཚུར་དེད། ཐུགས་འཕྲད་འདི་དག་གི་རྗེས་སུ། བདག་གི་སྤྲོ་སེམས་ཀྱང་མེད་པར་གྱུར། གཡུག་ཞོག་ཡ། སྤྱིར་མགོ་བརྩམས་པ་ནས་མཇུག་བར་དུ་སུས་ཀྱང་བདག་ལ་གསལ་བཤད་ཁ་གསལ་བོ་ཞིག་བྱས་མ་སོང་། ཅིའི་ཕྱིར་ཡུ་གུར་སྐད་ཀྱི་ཚགས་ཤོག་ཅིག་དཔར་མ་ཐུབ་པ་རེད།
གནོན་ཤུགས་འོག་གི་དབྱར་ཁ་དེ།
༢༠༠༩ ལོའི་ཟླ་བ་༦ པའི་ཚེས་༢༦ ཉིན། གུང་ཏོན་གྲོ་ཀན་ཀྱི་དོན་རྐྱེན་བྱུང་བ་རེད།(༢༠༠༩ལོའི་ཟླ་བ་༦པའི་ཚེས་༢༦ཉིན། གུང་ཏོན་གྲོ་གན་གྲོང་ཁྱེར་གྱི་ཤུས་རིས་རྩེད་ཆས་བཟོ་གྲྭའི་ས་ཁུལ་ལ། ཡུ་གུར་དང་རྒྱ་མིའི་ལས་བཟོ་བའི་དབར་གློ་བུར་འགལ་ཟླའི་དོན་རྐྱེན་ཆེན་པོ་བྱུང་། དེའི་སྐབས་སུ་ཉེན་རྟོགས་པ་༤༠༠ ཡིས་གནོན་ཤུགས་སྤྲད་པ་དང་། གནས་ཚུལ་རགས་བསྡུས་བཤད་པ་ལྟར་ན། དོན་རྐྱེན་ཁྲོད་མི་༡༢༠ ལ་རྨས་སྐྱོན་བྱུང་བ་དང་། དེའི་ནང་དུ་ཤིན་ཅང་གི་མི་༨༡ ཡོད། ཡུ་གུར་གྱི་མི་གཉིས་བསད་པ་རེད། དོན་རྐྱེན་ཉིན་༡༠ ལ་མུ་མཐུད་ནས་བྱུང་། དྲ་ལམ་གང་སར་ཡུ་གུར་གྱི་ཕོ་གསར་གཉིས་ཀྱིས་རྒྱའི་བུ་མོ་ཞིག་ལ་བཙན་གཡེམ་བྱས་པ་སྒྲག་བཞིན་འདུག) བདག་གིས་དྲན་འོང་བ་ཞིག་ལ་ཁྲིམས་ལུགས་སྡེ་ཁག་གི་ཕུ་ནུ་ཚོས་བདག་ལ་ཁ་པར་འོང་ནས་ཉལ་ཁང་ལ་ལོག་ཟེར་བ་དང་། བཤད་རྒྱུ་ལ་དོན་རྐྱེན་བྱུང་སོང་ཟེར། བདག་ཉལ་ཁང་ལ་སླེབས་པའི་སྐབས་སུ་ཡུ་གུར་གྱི་སློབ་གྲོགས་མང་པོ་མཉམ་དུ་འཛོམས་ནས་དྲ་ལམ་ཁག་གི་བརྙན་འཕྲིན་ལ་ལྟ་བཞིན་འདུག
ང་ཚོས་བལྟས་པའི་བརྙན་ཐུང་དེ་ནི། རྒྱ་མི་སྐོར་ཞིག་གིས་ལག་ལ་དབྱུག་པ་བཟུང་ནས་ཡུ་གུར་གྱི་མི་ཞིག་ལ་རྡུང་ནས་བསད་པ་དང་། འཁྲིས་སུ་ཡོད་པའི་ཉེན་རྟོག་པ་ལྟ་བུ་དེ་ཚོས་ལྟད་མོ་ལྟ་བཞིན་འདུག ཁྲག་དམར་ལྷོག་ལྷོག་བཞུར་བཞིན་པ་དེ་ནི་གདུག་རྩུབ་བྲལ་བ་ཞིག་རེད་ཨང་། བདག་གི་ཁྲིམས་ལུགས་སྡེ་ཚན་གྱི་ཕུ་ནུ་ཚོའི་ཁྲག་ཚ་བོ་ཆགས་ཏེ་སྐད་རྒྱབ་པ་དང་། ང་ཚོ་སློབ་གྲྭ་ན་གུང་ཏོན་གྲོ་གན་དང་འདྲེས་བའི་སློབ་ཕྲུག་འེ་འདུག་ཟེར། ང་ཁོ་ཚོ་ལ་འཛིང་རེ་རྒྱག་གི་འགྲོ་རྒྱུ་ཟེར་བར་ང་ཚོས་ལམ་སང་ཁོ་བཀག་པ་ཡིན།
དོན་རྐྱེན་བྱུང་ཚར་མ་ཐག་ཏུ། དྲ་རྒྱ་སྟེང་ན་ཚ་བེར་བེར་གྱི་སྐད་ཆ་འདྲ་མིན་འཁྲིག་འཛིང་བྱེད་བཞིན་འདུག རྒྱ་མིས་ང་ཚོ་ལ་”ཤིན་ཅང་གི་རྐུན་མ་” ཟེར་ནས་སྡུག་བཞིན་འདུག་ལ། “འདི་འདྲའི་མི་རིགས་སའི་གོ་ལ་སྟེང་ལམ་སང་མེད་པར་བཟོས་ན་འགྲིག་” ཟེར་གྱིན་འདུག ཡུ་གུར་གྱིས་རྒྱ་ཕག་”གོས་ནག”(ཨུ་རུ་སུའི་སྐད་ཁྲོད་ན་ཆུས་ཏན་གྱི་མིང་དང། ཕྱིས་སུ་”ཀྲུང་གོའི་མི་”ལ་གོ་བ་རེད། དེང་སང་ཡུ་གུར་ཚོས་རྒྱ་ལ་རྡུག་པའི་སྐད་ཅིག་ཡིན།) ཤིན་ཅང་གི་ཐོན་ཁུངས་རྐུན་མཁན་ཟེར་གྱིན་འདུག ཡུ་གུར་གྱི་མི་ཕྱི་ལ་ལས་ཀ་བྱེད་དུ་འོང་བའི་སྲིད་ཇུས་དེ་དོན་རྐྱེན་གྱི་རྗེས་སུ་ས་གནས་སྲིད་གཞུང་གིས་མེད་པར་བཟོས་སོང་། མི་ཚང་མས་མུ་མཐུད་སྡུག་དམོད་བྱེད་ཀྱིན་འདུག སྐད་ཆ་གང་སྡུག་དང་གང་རྩུབ་སྤྱོད་བཞིན་འདུག
དེའི་རྗེས་སུ། སྐད་ཆ་ཚང་མ་བརླག་པར་གྱུར། ཟླ་༧ པའི་ཚེས་༥ ཉིན་ལ། ང་ཚོས་མཐོང་ཐུབ་པའི་སྐད་ཆ་ནི་”དེ་རིང་དུས་ཚོད་གསུམ་པ་ལ་འགྱུར་འདུག རང་སྐྱོང་ཁུལ་གྱི་སྒོ་ཁར་འཛོམས་དགོས་ལ་བགྲོ་གླེང་བྱེད་རྒྱུ་དེ་རེད། གལ་སྲིད་ཁྱེད་རང་ཤིན་ཅང་གི་མི་ཡིན་ན་ཡིག་འཕྲིན་ཐེངས་༢༠ མ་གཏོགས་བཏང་མི་ཆོག་”ཟེར། རེད། འདི་ནི་ང་ཚོ་ལ་འཕྲོད་པའི་ཡིག་འཕྲིན་རེད། མ་ཟད་ཡིག་ཐུང་འདིའི་རྗེས་ལ་འཇར་མན་གྱི་ཕྱུག་ལས་མཁས་པ་གྲགས་ཅན་གྱི་སྙན་ངག་ཐུང་ངུ་༼ཁོ་ཚོས་འགོ་རྩོམ་ཤོག༽ ཞེས་པ་དེ་བསྣན་འདུག། ཁོ་བློ་རིག་བཀྲ་ལ། དམག་ཆེན་གཉིས་པའི་སྔོན་ལ་ན་ཙི་ཡུག་ཐེ་མི་རྩ་མེད་གཏོང་བའི་སྐབས་སུ་ཁོ་ཚོས་སྐད་ཆ་བཤད་མེད། ”ཁོ་ཚོ་བདག་ལ་ཁ་གཏད་བཅག་པའི་སྐབས་སུ། ཡར་ལངས་ནས་བདག་ལ་སྐད་ཆ་བཤད་མཁན་སྔ་ས་ནས་མི་འདུག” ཡིག་འཕྲིན་འདི་རེག་པའི་སྐབས་སུ་བདག་ཤིན་ཅང་ལ་གུང་སེང་ལ་འགྲོ་བའི་མེ་འཁོར་ནང་དུ་ཡོད། ཡིག་འཕྲིན་གཏོང་མཁན་ནི་བདག་དམའ་འབྲིང་སྐབས་ཀྱི་གྲོགས་པོ་ཞིག་དང་ཕྱིས་སུ་ཤིན་ཅང་ན་སློབ་གཉེར་བྱེད་མཁན་གྱི་གྲོགས་པོ་ཁོང་རེད། ཡིག་འཕྲིན་དེ་བདག་གིས་ལམ་སང་ཐེངས་༢༠ བཀྲམས་པ་ཡིན། བསམ་ཡུལ་ལས་འདས་པ་ཞིག་ལ་དེ་དུས་ཚང་མས་བཤད་འདོད་པའི་སྐད་ཆ་དེ་བཤད་པའི་དུས་ལ་སླེབས་པར་ཚོར་བྱུང་།
ཟླ་བ་༧ པའི་ཚེས་༥ ཉིན་གྱི་ཕྱི་དྲོར་བདག་མེ་འཁོར་ལས་བབས་ཏེ་ནང་དུ་ལོག་པ་ཡིན། བདག་གིས་ད་རུང་ཕ་ལགས་ལ་༼མཇོལ་མོའི་གཟའ་དེབ་༽གཉིས་འཁྱེར་ཡོང་ཡོད། དང་པོ་དེས་རད་པུས་ཡ་(Rabiye
་)གླེང་བཞིན་འདུག་ལ། གཉིས་པ་དེས་ཀུ་ཧྲུ་ལོ་བཅོས་བསྒྱུར་(ཀུ་ཧྲུ་ནི་ཤིན་ཅང་གི་གཞི་རྒྱ་ཆེ་བའི་གནའ་བའི་གྲོང་ཁྱེར་དང་དར་སྐུད་ཚོང་ལམ་གྱི་ལམ་སྣེ་གཙོ་བོ་ཞིག་རེད། ཀྲུང་གོས་འདི་ལ་ལོ་ངོ་༡༠༠༠་སྔོན་གྱི་ཁྱད་ཆོས་ལྡན་པ་བཟོ་བསྐྲུན་བྱས་པ་དང་ད་དུང་འདི་ནི་འདུ་འཛི་དང་སྤྲོ་སེབས་འཁོལ་བའི་གྲོང་ཁྱེར་ཅིག་རེད། སྒྱུར་པ་པོའི་མཆན། )གླེང་བཞིན་འདུག ཨ་ཕས་ཀྲུང་གོས་ད་དུང་ཡང་ལྟ་ལྟངས་འདི་ལས་ཤིན་ཅང་གི་གནད་དོན་སྟེ་སྲིད་སྐྱོང་བ་མ་ཡིན་པར་དངོས་ཡོད་བདེན་ཐོག་ཐོ་འགོད་བྱེད་བཞིན་པ་བློ་ཡུལ་དུ་དྲན་ཀྱང་མི་འདུག བདག་དང་ཨ་ཕ། ཨ་ཁུ་བཅས་ནང་ནས་དུས་དེབ་བཀླགས་པ་དང་མཉམ་དུ་དེ་དང་འབྲེལ་བའི་གནད་དོན་གྱི་སྐོར་གླེང་བ་ཡིན།
གློ་བུར་ཏུ། སྤུན་མཆེད་ང་ཚོའི་ནང་ལ་སླེབས་པ་དང་། དབུགས་ལྷེབ་ལྷེབ་ཀྱིས་སློབ་མ་ཚང་མ་མཉམ་དུ་འདུས་འདུག ཕལ་ཆེར་དོན་དག་བྱུང་ས་རེད་ཟེར། ང་ཚོས་ལམ་སང་དྲ་ལམ་ལ་ལྟ་བའི་སྐབས་སུ་མི་ཚང་མ་དྲ་ལམ་ན་ཡོད་པ་ཤེས། QQསྟེང་ལ་པར་མང་པོ་ཐོན་གྱིན་འདུག ཕྱི་དྲོ་དེའི་དུས་ཚོད་༣ པའི་སྟེང་འཛོམས་པའི་རྗེས་ཀྱི་དུས་ཚོད་༣ གྱི་རིང་ལ་རང་སྐྱོང་ཁུལ་གྱི་མི་སུ་ཞིག་གིས་ལན་སྟེར་ཐུབ་མ་སོང་། མི་མང་མཚམས་མ་ཆད་པར་འཛོམས་པ་དང་ཟུར་གྱི་ཉེན་རྟོགས་པས་ཁ་སྣོན་རྒྱག་བཞིན་འདུག
བདག་གི་དམའ་འབྲིང་གི་ཡུ་གུར་གྱི་སློབ་གྲོགས་ཤིག་གིས་དོན་རྐྱེན་དེའི་རྗེས་སུ་བདག་ལ་བཤད་རྒྱུར། ཁོས་ཤིན་ཅང་ནོར་སྲིད་ན་སློབ་སྦྱོང་བྱེད་བཞིན་ཡོད་ལ། མ་གཞི་འདུ་འཛོམས་དེའི་སྟེང་ཁོ་ཡང་ཡོད་ལ་འཛོམས་མཁན་གཙོ་ཆེ་བ་སློབ་ཕྲུག་ཡིན་པ་དང་། ཕྱིས་སུ་ལས་མེད་ན་གཞོན་མང་པོ་དང་། སྤྱི་ཚོགས་སྟེང་གང་ཡིན་འདི་ཡིན་མེད་པའི་མི་མང་པོ་མཉམ་གཅིག་དུ་འདུས་ནས་མི་རིགས་ཀྱི་ཁ་གཡེང་འབོད་འགོ་བརྩམས་པ་དང་། མི་ཚོགས་སྔར་བས་ཚོར་བ་ཤུགས་ཆེར་ཕྱིན། ཁོ་ཡང་ཞེད་ཐག་ཆོད་པ་དང་ཚོར་བ་མི་བདེ་བས་གོ་སྐབས་བཙལ་ནས་སློབ་གྲྭར་བྲོས་ཕྱིན་པ་ཡིན་ཟེར། ཁོ་དངོས་ནས་ལས་ཡག་པ་ཞིག་རེད། དེ་དང་བྲལ་ནས་ཅུང་མ་འགོར་བར་དོན་རྐྱེན་བྱུང་བ་རེད།
རྗེས་སུ་བྱུང་བའི་དོན་རྐྱེན་ཚང་མས་གསལ་བོ་ཤེས་གསལ་རེད། མི་གསོད་པ་དང་། བཙན་འཕྲོག ཁང་པ་གཏོར་བ་ལ་སོགས་ཀྱིས་འཛམ་གླིང་ཧྲིལ་བོར་ཟིང་བསླངས་པ་རེད། ཧ་ཅང་ཡ་ང་བའི་སྐྱོ་གར་ཞིག་རེད། མི་གསོད་མཁན་དེ་ཚོ་ནི་ཏན་ཏན་ཁ་ཆེའི་ཆོས་ལ་ངོ་ལོག་བྱེད་མཁན་ཁོ་ན་རེད། ༼སྟོན་པའི་གསུང་རབ་༽ན་ཁ་གསལ་བོ་གསུང་ཡོད་པ་ནི། བདེན་པ་མ་ཡིན་པར་ཚུལ་མིན་གྱི་མི་གཅིག་གསོད་མཁན་དེ་མི་མང་གསོད་མཁན་དང་འདྲ། བུད་མེད་ལ་བཙན་གཡེམ་བྱེད་པ་དེ་གླེང་མི་དགོས་ལ་བུད་མེད་ལ་གདུག་རྩུབ་གཏོང་བར་བྱེད་པ་དེ་ནི་ཐ་ཤལ་བ་དང། དེ་ལས་ཡ་ང་བ་ཞིག་ལ། དོན་རྐྱེན་དེ་ལྟ་བུ་བྱུང་ཚར་བའི་རྗེས་སུ་མི་རིགས་གཉིས་ཀྱི་བར་ལ་འགལ་ཟླ་དང་གཏིང་ཟབ་པའི་འཁོན་འཛིན་གྱི་བག་ཆགས་ངན་པ་བསྐྲུན་པ་ནི་བསམ་བློ་གཏོང་དཀའ་བ་ཞིག་རེད།
དེ་ནས་བདག་ཀྱང་སྲིད་གཞུང་གིས་ཅི་ཞིག་བཤད་པར་ཡིད་ཆེས་མེད་པར་གྱུར། སྲིད་གཞུང་གིས་འདི་ནི་ཕྱི་ཡུལ་གྱི་གོ་སྒྲིག་དང་འཆར་གཞི་ཡོད་པ་རེད་ཟེར། བདག་རང་ཉིད་ཀྱི་བསམ་པ་ལ། གལ་སྲིད་གོ་སྒྲིག་དང་འཆར་གཞི་ཡོད་ཚེ། མི་ཁོ་ཚོ་ངེས་པར་དུ་སྲིད་གཞུང་དང་བརྙན་འཕྲིན་ཁང་ལ་ཧོལ་རྒྱུག་བྱེད་མི་སྲིད་ལ་ཆབ་སྲིད་ཀྱི་ལྟ་བ་ཅི་ཞིག་བསྒྲགས་དགོས་སམ། དེའི་སྐབས་སུ་གོ་སྒྲིག་ཚང་མ་སྟོང་པ་རེད། བདག་གི་བསམ་པར་གནོན་ཤུགས་ཆེ་དྲག་པས་བསམ་བློར་འགས་གཏོར་ཤོར་བ་རེད་སྙམ། རྗེས་སུ་བྱ་ཐབས་མེད་པའི་རྣམ་པ་དེས་སྤྱི་ཚོགས་ལ་བྱ་ངན་བྱས་པ་དེ་མ་བྱེད་རང་བྱེད་ལྟ་བུ་ཆགས་པ་རེད།
དབྱར་ཁའི་དུས་ཆ་ཚང་བར། ཤིན་ཅང་གང་སར་སེམས་འཚབ་དང་དྲག་འགུལ་གྱི་མཁའ་རླུང་ཁྲོད་གནས། དྲ་ལམ་ཆ་ཚང་ཆད། ཡིག་ཐུང་ཡང་ཉིན་རེར་༡༥ ལས་བསྐུར་མི་ཐུབ་པར་གྱུར། དེ་ལས་བཟློག་སྟེ་སྲིད་གཞུང་གི་ཉེན་བརྡ་ཡིག་ཐུང་འཕྲོད་རྒྱུ་ཉུང་བ་ནས་མེད་པར་གྱུར། སྲིད་གཞུང་ལ་ཡང་ཧ་ལམ་བརྡ་འཕྲིན་གྱི་ནུས་པ་མེད་པ་རེད། ཟུར་ན་ཡོད་པའི་མི་མང་པོ་ཞིག་སྲིད་གཞུང་གི་ཡ་ཡོ་བཤད་པ་ལ་ཡིད་ཆེས་མེད་པར་གྱུར། སྲིད་གཞུང་གིས་ཅི་ཞིག་བཤད་ན་མི་ཚོས་དེ་ལ་ཚོད་དཔག་གིས་སྒྲོག་པར་བྱེད། སྲིད་གཞུང་གིས་ཅི་ཞིག་སྤས་ཡོད་པར་ཤེས་འདོད་ཆེ། བརྙན་འཕྲིན་ནང་དུ་བརྙན་འཕྲིན་ཨང་ཀི་བླུག་སྣོད་བཞག་པ་དང་། ཡུ་གུར་མི་ཚང་མས་བརྙན་འཕྲིན་སྣོད་ནང་སྐད་ཆ་སྒྲ་ལེན་པར་དོགས་པ་སྐྱེས་པ་དང་ཁྱིམ་ནས་སྐད་ཆ་གང་ཡིན་བཤད་པར་མི་བདེ་བར་གྱུར།
བདག་གི་ཡུ་གུར་གྱི་གྲོགས་པོ་ཞིག་གི་དགའ་རོགས་ནི་རྒྱ་རིགས་བུ་མོ་ཞིག་ཡིན་ལ། བུ་མོ་དེའི་ཕ་ནི་རང་སྐྱོང་ཁུལ་ཉེན་རྟོགས་ཁང་དུ་ཡོད། ཁོ་བདུན་ལྔའི་དོན་རྐྱེན་རྗེས་སུ་ཡུ་གུར་ལ་ཞེ་སྡང་སྐྱེས་པ་དང་ཁྱིམ་ནས་ཁ་ཆེའི་ཟས་ཀྱང་ཟ་འདོད་མེད་པ་དེ། བུ་མོས་ཁུ་སུམ་སུམ་ངང་བདག་གི་གྲོགས་པོ་ཚོར་བཤད་པར། གྲོགས་པོ་ཚོས་ཁོ་མོར་བསམ་ཤེས་མ་བྱེད་པའི་མ་ཟད། ཁོ་གཉིས་རྩད་ཤོར་བ་དང་ཁ་འཐོར་བྱས་པ་རེད། ཤིན་ཅང་ལ་མཚོན་ནས་བཤད་ན། དབྱར་ཁ་འདི་ཧ་ཅང་གནོན་ཤུགས་ཆེ།
མུ་འགོད།


text:
༧གོང་ས་རྒྱལ་བ་རིན་པོ་ཆེ་མཆོག་གིས་འཛམ་གླིང་ནང་ཞི་བདེ་བསྐྲུན་ཐབས་སུ་ཨ་རིའི་སྲིད་འཛིན་ཊི་རུམ་ཕི་དང་ཨུ་རུ་སུའི་སྲིད་འཛིན་ཕི་ཊེན་གཉིས་ནས་མཉམ་ལས་གནང་གལ་ཆེ་སྐོར་གསུངས་ཡོད་འདུག
དེ་རིང་ (ABC) གསར་ཁང་གིས་གནས་ཚུལ་སྤེལ་བ་ལྟར་ན། ཟླ་འདིའི་ཕྱི་ཚེས་ ༢༡ ཉིན་རྒྱ་གར་རྒྱལ་ས་ལྡི་ལིའི་ (Federation House) ཚོགས་ཁང་དུ་རྒྱ་གར་གྱི་ཚོང་ལས་དང་བཟོ་ལས་སྡེ་ཚོགས་ (FICCI) ཀྱི་བུད་མེད་ཚན་པས་ (FLO) གོ་སྒྲིག་གནང་བའི་ལྷན་ཚོགས་ཐོག ༧གོང་ས་རྒྱལ་བ་རིན་པོ་ཆེ་མཆོག་གིས། དུས་རབས་ཉེར་གཅིག་པ་དེ་གྲོས་མོལ་ལ་བརྟེན་དགོས་སྟབས། ཨ་རིའི་སྲིད་འཛིན་ཊི་རུམ་ཕི་དང་ཨུ་རུ་སུའི་སྲིད་འཛིན་ཕི་ཊེན་གཉིས་ནས་འཛམ་གླིང་ནང་ཞི་བདེ་བསྐྲུན་ཐབས་སུ་མཉམ་ལས་གནང་རྒྱུར་ངོས་ཀྱིས་རེ་བ་བྱེད་ཀྱིན་ཡོད། དེང་སྐབས་འཛམ་གླིང་ནང་ཞི་བདེ་དང་འཚེ་མེད་ཞི་བ་གོང་འཕེལ་འགྲོ་བཞིན་པ་དེ་ནི། དཔེར་ན་ཡུ་རོབ་མཉམ་འབྲེལ་སྒྲིག་འཛུགས་ཀྱིས་མཚོན་པ་དང་། ངོས་ཀྱིས་ཡུ་རོབ་མཉམ་འབྲེལ་སྒྲིག་འཛུགས་དང་ཨ་ཧྥི་རི་ཁ་མཉམ་འབྲེལ་སྒྲིག་འཛུགས། ལ་ཊེན་ཨ་མི་རི་ཁ་མཉམ་འབྲེལ་སྒྲིག་འཛུགས་དང་ཨེ་ཤ་ཡ་མཉམ་འབྲེལ་སྒྲིག་འཛུགས་བཅས་ལ་ཡིད་སྨོན་བྱེད་ཀྱིན་ཡོད། དེང་སྐབས་དྲག་ཤུགས་ལ་བརྟེན་ནས་བཀའ་རྙོག་འབྱུང་གི་ཡོད་སྟབས། དུས་རབས་ཉེར་གཅིག་པ་དེ་གྲོས་མོལ་ལ་བརྟེན་ནས་འཛམ་གླིང་ནང་ཞི་བདེ་བསྐྲུན་དགོས། ཞེས་གསུངས་ཡོད་སྐོར་བཀོད་འདུག
༧གོང་ས་རྒྱལ་བ་རིན་པོ་མཆོག་གིས། ལོ་མང་པོ་ཞིག་གི་སྔོན་ལ་གསར་འགོད་པས་ངོས་རང་ལ་མ་འོངས་པར་བུད་མེད་ཏཱ་ལའི་བླ་མ་ཞིག་འཁྲུངས་སྲིད་མིན་སྐད་ཆ་དྲིས་སྐབས། ངོས་ཀྱིས་བུད་མེད་ཏཱ་ལའི་བླ་མ་འབྱུང་མི་སྲིད་པ་ཅི་ཡོད། གལ་ཏེ་མ་འོངས་པར་གནས་སྟངས་དེ་འདྲ་ཞིག་གི་འོག བུད་མེད་ཏཱ་ལའི་བླ་མ་དེས་ནུས་པ་ཆེན་པོ་འཐོན་པ་ཡིན་ན། བོད་གཅིག་པུ་མིན་པར་འཛམ་གླིང་ནང་བུད་མེད་ཏཱ་ལའི་བླ་མ་འབྱུང་སྲིད་པ་རེད་ཅེས་ལབ་རྒྱུ་བྱུང་། ཞེས་ཀྱང་གསུངས་ཡོད་སྐོར་བཀོད་འདུག
གནས་ཚུལ་འདིའི་ནང་ད་དུང་། ན་ནིང་ཕྱི་ཟླ་ ༡༡ ནང་སོག་ཡུལ་དུ་ཕེབས་སྐབས། ༧གོང་ས་རྒྱལ་བ་རིན་པོ་མཆོག་ནས། ཁོང་ཉིད་ནས་ཨ་རིའི་སྲིད་འཛིན་ཊི་རུམ་ཕི་ལ་སེམས་ཁྲལ་གནང་གི་མེད་པ་དང་། སྐུ་ཞབས་ཊི་རུམ་ཕི་ཕོ་བྲང་དཀར་པོའི་ནང་འཐོན་རྗེས། ཁོང་ཉིད་སྐུ་ཞབས་ཊི་རུམ་ཕི་ལ་ཐུག་འཕྲད་བྱ་རྒྱུར་རེ་བ་གནང་གི་ཡོད་ཅེས་བརྗོད་ཡོད་པ་དང་། ཨ་རིའི་སྲིད་འཛིན་སྐབས་ ༤༤ ཨོ་བྷ་མ་ཚུད་པའི་ཨ་རིའི་སྲིད་འཛིན་ཟུར་བ་རྣམས་༧གོང་ས་མཆོག་ལ་མཇལ་འཕྲད་གནང་ཡོད་སྐོར་སོགས་བཀོད་འདུག
གསར་འགོད་པ། པདྨ་རྒྱལ།


text:
ཨ་བུ་དཀར་ལོ་དང་གསང་བདག་ཚེ་རིང་།
བླ་ཞེས་པའི་ངོ་བོ།
སྤྱིར་འགྲོ་བ་ཐམས་ཅད་ལ་ཤིན་ཏུ་གཅེས་ཤིང་གཉན་པའི་བླ་ཚེ་སྲོག་གསུམ་དུ་གྲགས་པ་ལ། འདིར་བླ་ཞེས་པ་ནི་ལུས་གྲུབ་པ་ནས་ལྷན་སྐྱེས་སུ་ཡོད་ཅིང་འགྲོ་འོང་འཕོ་འགྱུར་བྱེད་པའི་རྣམ་པ་ཅན། གང་ཟག་དངོས་མིན་ཀྱང་རེས་འགའ་གང་ཟག་ཏུ་སྣང་དུ་རུང་བ་ཞིག་ཀྱང་ཡིན་ལ། དོན་དུ་མི་ཕམ་རིན་པོ་ཆེས། ཚེ་སྲོག་གི་རྟེན་དྭངས་མའི་རླུང་དང་ཐིག་ལེ་རྣམ་ཤེས་དང་འགྲོགས་པ་ལ་བླ་ཞེས་བྱ་སྟེ། ཞེས་གསུངས་པས། ཐོག་མར་ཕ་མའི་ཁུ་ཁྲག་དང་བར་དོའི་རྣམ་ཤེས་ཟང་ཐལ་གོ་མ་འགགས་པ་དེ་གཉིས་རྒྱུ་རྐྱེན་ཚོགས་པའི་མཐུ་ལས་དྭངས་མའི་རླུང་དང་ཐིག་ལེ་རྣམ་ཤེས་ཚོགས་པའམ་འགྲོགས་པའི་ང་བདག་བདེན་འཛིན་ལྷག་གེ་བའི་ཆ་དེ་བླ་ཞེས་པའི་མིང་དུ་གྲགས་པར་བསྟན་པ་དང་། ཐུབ་བསྟན་དགེ་ལེགས་རྒྱ་མཚོའི་ཞལ་རྒྱུན་ལུང་དུ་མཛད་པ་རྒྱལ་བ་ཇོ་ནང་བ་ངག་དབང་ཚོགས་གཉིས་རྒྱ་མཚོའི་བླའི་རྣམ་བཤད་ལས། “བླ་ཞེས་གྲགས་པ་དེ་ཡང་གང་ཟག་དངོས་མ་ཡིན་པར་ཐོག་མེད་ནས་ང་བདེན་འཛིན་ལ་གོམས་པའི་ཚེ་འདིར་རང་རྒྱུད་ཀྱི་ང་བདེན་པར་བཟུང་བའི་བློའི་སྣང་ཆ་ཡིན་པར་བསྟན་ལ། འདིའི་ངོ་བོ་ལྡན་མིན་འདུ་བྱེད་དུ་བཞེད་དོ། །བླ་ནི་འགྲོ་བ་ཐམས་ཅད་ལ་ཡོད་པར་གསུངས་པ་ནི། འདོད་ལྷ་དང་དམྱལ་བ་མི་དང་དུད་འགྲོ་ཀུན་ལ་ཕན་གནོད་བླང་དོར་གྱི་སྟོབས་ཆེ་ཆུང་ཙམ་མ་གཏོགས་ཀུན་ལ་བླ་ཡོད་པ་དང་། གཟུགས་མེད་ཀྱི་ཁམས་ན་བླ་མེད་ལ་གཟུགས་ཁམས་ན་ཕན་གནོད་བླང་དོར་བྱེད་པའི་རྣམ་པ་ཅན་གྱི་བླ་མེད་ཀྱང་། ང་གཅེས་འཛིན་གྱིས་བཞག་པའི་གང་ཟག་གི་སྣང་ཆ་ཡོད་པ་དང་། ཉན་རང་དང་དགྲ་བཅོམ་བྱང་འཕགས་རྣམས་ལ་བླ་མེད་དེ་ཉོན་མོངས་པ་དང་རྣམ་སྨིན་གྱི་ལུས་སྤངས་པའི་ཕྱིར་རོ།།” ཞེས་བླའི་རྣམ་བཤད་དུ་གསུངས་སོ།།
ཡང་། མི་ཁ་ལས་དར་བ་སོགས་འགའ་ལ་གཏམ་སྒྲུབ་མཁན་གྱི་གཏམ་གྱི་བླ་དང་ཟས་སྒྲུབ་མཁན་གྱི་ལ་ཟས་ཀྱི་བླ་སོགས་བླ་བཟང་པོ་བརྒྱ་ཙམ་རེ་ཡོད་པ་དང་། མི་ཁ་ལས་རྒུད་ཅིང་བྱ་བ་མི་ལེགས་པ་སོགས་ལ་ཁ་ལས་རྒུད་པར་བྱེད་པའི་བླ་སོགས་བླ་ངན་པ་བརྒྱ་ཙམ་རེ་ཡོད་པར་གསུངས་པ་མདོར་ན་སེམས་ཅན་གྱི་ལས་བསམ་གྱིས་མི་ཁྱབ་པའི་ཕྱིར་བདེ་སྡུག་གི་སྣང་བ་སྣ་ཚོགས་རྒྱུན་མི་ཆད་པར་བསྟན་པ་ཡིན་ནོ།། བླ་དང་ཚེ་དང་རྣམ་ཤེས་རྣམས་རྟེན་དང་བརྟེན་པ་སྟེ། སྲོག་ནི། མངོན་པར་མཛོད་ལས། “སྲོག་ནི་ཚེ་ཡིན་དྲོད་དང་ནི། །རྣམ་ཤེས་རྟེན་གང་ཡིན་པའོ།།” ཞེས་དྲོད་དང་རྣམ་ཤེས་ཀྱི་རྟེན་ཉིད་དུ་གསུང་པ་དང་། མི་ཕམ་པས། “ལུས་སེམས་ལྷན་དུ་འབྲེལ་བའི་དབུགས་གནས་པ་དེ་ལ་སྲོག།” ཅེས་དང་། “ལུས་སེམས་ལྷན་དུ་གནས་པའི་ཡུན་དེ་ལ་ཚེ།” ཞེས་གསུངས་པས་བླ་ཚེ་སྲོག་གསུམ་ནི་རྣམ་ཤེས་ཀྱི་རྗེས་སུ་མི་འབྲང་བར་ལུས་སེམས་བྲལ་ཚེ་སོ་སོར་གྱེས་ལ། དེ་ཡང་ཚེ་སྲོག་ཡལ་ཡང་བླ་ནི་མི་ཡལ་བར་དུར་ས་སོགས་ལ་གནས་པའོ།།
བླའི་གནས་ཡུལ།
གསོན་པོའི་གནས་སྐབས་སུ་བླ་དེ་ལུས་ལ་འཁྲི་ཞིང་། རེ་འགའ་འགྲོ་འོང་བྲོས་འཁྱམས་བྱེད་ཚེ་འགྲོ་བ་དེའི་ལུས་སེམས་ལ་འགྱུར་ལྡོག་བྱུང་བ་དང་ལྷན་ཅིག་དེའི་བླ་ལའང་འགྱུར་ལྡོག་བྱུང་གི་ཡོད། དེའི་རྒྱུ་མཚན་ཡང་། མི་ཕམ་པས། “ཚེ་སྲོག་ནི་བླ་ལ་བརྟེན་ཞིང་བླ་ནི་རྩ་འདི་ལ་གནས་པའི་ཕྱིར་རོ།།” ཞེས་དང་། རྒྱུད་ལས། “བླ་རྩ་གནས་ན་བླ་ཚེ་མལ་དུ་གནས། །བླ་རྩ་འགྱུར་ལྡོག་བྱེད་ན་ཚེ་མི་བརྟན། །བླ་རྩ་བྲོས་ན་བླ་ཚེ་ཡར་ཏེ་འཆི།།” ཞེས་གསུངས་པས། བླ་དང་བླ་རྩ་ནི་རྟེན་དང་བརྟེན་པའི་འབྲེལ་བ་ཡིན་ཚུལ་བསྟན་པ་དང་། མི་ཕམ་པས། “ཚེ་གནས་པ་དང་སྲོག་མི་འགགས་པའི་རྟེན་དུ་བླ་རྩ་འཁྱམས་པོ་བྱུང་བ་སྟེ། དཔེར་ན་མིག་ཤེས་ཀྱི་རྟེན་དུ་མིག་དབང་བྱུང་བ་ལྟ་བུའོ།།” ཞེས་གསུངས་པ་ལྟར་རོ།། བླ་དེ་ཉིད་རྒྱུ་བའི་ལམ་ཡང་ལག་པའི་མར་ཟུར་གྱི་ཆུ་བ་དང་རྒྱུས་པའི་གསེབ་ཏུ་གནས་པའི་འཕར་རྩ་དེ་ཡིན་ཏེ། མི་ཕམ་པས། “དེ་གང་ནས་རྒྱུ་ཞིང་འཁྱམས་པར་བྱེད་པའི་རྟེན་ནམ་ལམ་ལྟ་བུ་ལག་པའི་མར་ཟུར་གྱི་འཕར་རྩ་འདི་བྱུང་སྟེ་འདི་ཡང་བླ་གནས་པ་དང་མི་གནས་པའི་རྗེས་སུ་མཐུན་པར་གཡོ་འགྱུར་ཅན་ཡིན་པས་འཁྱམས་པོ་ཞེས་བྱའོ།།” ཞེས་གསུངས་སོ།། བླ་རྩ་བལྟ་གནས་འདི་ལ་འདོད་ཚུལ་གཞན་ཡང་ཡོད་སྐད་ཀྱང་རང་རེ་གང་ཅན་པས་ནི་ལག་པའི་མར་ཟུར་གྱི་འཕར་རྩ་འདི་ལ་འདོད་དོ།། ཡང་སྔ་རབས་པ་འགའི་ལག་པའི་སྲིན་ལག་ལ་གྲི་ལྕགས་ཀྱི་སོར་གདུབ་སྔགས་བཏབ་པ་བཅིངས་ན་ལྷ་འདྲེ་སོགས་ཀྱིས་བླ་སྲོག་ལ་གནོད་བྱེད་པ་སྲུང་ནུས་ཞེས་པའི་ངག་རྒྱུན་དང་། དེང་སང་ཡང་སོར་གདུབ་ལ་ཕལ་ཆེར་གྱིས་སྔགས་བཏབ་ནས་སྲིན་ལག་ཏུ་བརྒྱུས་པའི་སྲོལ་དེ་ཡང་བླ་རྩའི་ཐད་དྲང་སྲིན་ལག་ཁོ་ན་ཡིན་ཕྱིར་ཚུལ་འདི་ལ་འབྲེལ་བ་ཡོད་དམ་སྙམ།།
བླ་འཁྱམས་པ་དང་བཀུགས་པ།
བླ་འཁྱམས་པའི་དུས་ནི། ཕལ་ཆེར་མཚན་མོའི་དུས་གཉིད་དུ་ཡུར་བའི་སྐབས་ན། ལྷ་འདྲེས་ཁྱེར་སླ་བ་དང་། ཕ་རོལ་གྱིས་བླ་འགུགས་པ། མངོན་སྤྱོད་སོགས་ཀྱིས་གཏད་ཁྲམ་བྱས་པས་ནུས་པ་ཐོན་སླ་བ་ཡིན་ཏེ། བསྐུལ་བྱང་རྣམས་སུ་ཡང་། “ནམ་གྱི་ཕར་ཕྱེད་ཚུར་ཕྱེད་ལ། །དམ་ཉམས་དགྲ་བོ་གཉིད་ལོག་གི། །དེ་ཚེ་བླ་རྐུན་ཤན་པ་རྣམས་། །དགྲ་བོའི་བླ་འཁྱམས་ཁུག་ལ་ཤོག །” ཅེས་སོགས་མང་དུ་ཡོད་པ་དང་། དེ་ལྟར་མཚན་གྱི་དུས་སུ་བླ་འཁྱམས་ཀྱང་། ནངས་སྔ་ཕལ་ཆེར་རང་གནས་སུ་ཐོན་པའི་ཚུལ་ནི། མཁྱེན་གཟིགས་སི་ཏུའི་རྒྱ་གཞུང་གསར་འགྱུར་ལས། “ཉི་ཤར་ཚུན་གྱི་སྒོ་རུ་ནི། །བླ་རྩ་འཁྱམས་པོ་འདུས་པའི་ཕྱིར། །གསལ་མཐོང་རྟེན་འབྲེལ་སྒོ་ཡིན་པས། །དེ་ཡི་དུས་སུ་བརྟག་པ་གཅེས།།” ཞེས་རྩ་བལྟ་བའི་དུས་གནད་ཁྱད་པར་བ་གསུངས་པ་དེ་ཡང་ཚུལ་འདི་ལ་དགོངས་པ་ཡིན་ནམ་སྙམ། འོན་ཀྱང་མི་སོགས་འགྲོ་བའི་བླ་ཐམས་ཅད་འཁྱམས་འགྲོ་བ་ཤ་སྟག་མིན་པར། བླའི་རྣམ་ཤས་ལས། “སེམས་ནང་དུ་བག་ཕེབས་ནས་མི་སྡོད་པའི་མི་གཞི་མི་བརྟན་པ་དང་། སེམས་ཀྱི་བདེ་བ་མེད་པ་རྣམས་ཀྱི་བླ་འཁྱམས་སླ་བ་དང་། ལུས་ཀྱི་རྩ་རླུང་ཐིག་ལེ་སྟོབས་ཅན་དང་སེམས་གཞི་བརྟན་པ་དང་བསོད་ནམས་ཅན་རྣམས་ཀྱི་བླ་འཁྱམས་དཀའ་བ་ཡིན་ལ། ནང་སེམས་ཀྱི་བདེ་བ་ཚེ་བརྟན་བྱེད་དུ་དུས་འཁོར་འགྲེལ་ཆེན་དུ་གསུངས་པ་ཡང་དེ་ལྟ་བུའི་དོན་ལ་དགོངས་པའོ།།” ཞེས་གསུངས་སོ།། དེ་ལྟར་འགྲོ་བ་དེའི་བླ་འཁྱམས་ནས་ཡུན་རིང་ཕྱིེར་རང་གནས་སུ་མ་འཁོར་ཚེ། མི་དེ་ས་གར་ཡང་མ་སོང་བར་གཞན་མིས་འགྲོ་བཞིན་པ་མཐོང་བ་དང་། སྐད་ཐོས་པ། མི་དེ་ཡང་ཤེས་པ་སོ་ལ་མི་གནས་པ། བཞིན་མདངས་ཉམས་པ། རྨི་ལམ་ངན་པ་རྨི་བ། དངངས་སྐྲགས་སྐྱེ་ཞིང་ཟིང་ལོང་ངེ་བ་ཞིག་འབྱུང་ལ། བླ་རྩ་ཡང་མི་གནས་པས། དེའི་ཚེ་བསྐྱེད་རྫོགས་ཀྱི་གནད་དང་ལྡན་པའི་རྣལ་འབྱོར་བས། བླ་འབོད་དང་། འཆི་བསླུ་སོགས་གསང་སྔགས་ཀྱི་ཆོ་ག་ཟབ་མོ་བགྱིས་པས། བླ་རྩ་རང་མལ་དུ་ཐོན་པ་དང་། བླ་རྡོ་བླ་རྐང་རྒྱ་མར་ཚད་པས་ལྗི་རུ་འགྲོ་སྐད།
བླ་གནས།
བླ་གནས་ཞེས་པ་ནི། འགྲེལ་ཆེན་དྲི་མེད་འོད་དང་། དཔལ་བརྟག་པ་གཉིས་པ། རྒྱུད་སྒྱུ་འཕྲུལ་དྲ་བ་སོགས་ལས། འབྱུང་བ་ཐམས་ཅད་ཀྱི་དྭངས་མ། ཁམས་བྱང་ཆུབ་ཀྱི་སེམས་ཡི་གེའི་རྣམ་པ་ཅན་འབྱུང་ལྡོག་གི་དབྱེ་བས་གནས་སུམ་ཅུ་རྩ་གཉིས་སུ་ནུས་པ་ཐིམ་ལོང་བདག་གསུམ་གྱི་བསྡུས་པའི་ཁྱོན་དེ་ལ། རྣལ་འབྱོར་བ་ལ་ཁམས་བྱང་ཆུབ་ཀྱི་སེམས་དང་། སོ་སོའི་སྐྱེ་བོར་བླའི་མིང་བཏགས་པའི་བླ་གནས་ཞེས་གྲགས་ལ། གནས་དེར་བླའི་ཆ་ཤས་རྒྱུ་བའི་ཕྱིར་གཏར་བསྲེག་ཐུར་གསུམ་སོགས་བྱས་ན་བླ་ཚེ་ལ་གནོད་པའི་རྒྱུ་མཚན་གྱིས་བཤོལ་དགོས་པར་བསྟན་པས་མི་དང་རྟ་བོང་སོགས་ལ་བླ་གནས་རྩི་དགོས་པའི་ཕྱིར་རོ།།
བླ་རྟེན།
བླ་རྟེན་ནི་བླ་བག་ཕེབས་པར་གནས་པ་དང་བླ་མི་ཉམས་པར་དར་ཞིང་རྒྱས་ལ་ཕུན་སུམ་ཚོགས་པའི་ཆེད་དུ་རྟེན་གཞི་འཛུགས་པ་སྟེ། སྔ་རབས་ཀྱི་རྒྱལ་པོ་དང་མི་ཆེན། དམག་དཔོན། ཐ་ན་བདུད་དང་སྲིན་པོ་སོགས་ལ་བླ་ཆགས་པར་བྱེད་པའི་རྟེན་དུ་གཅེས་པར་བདག་ཏུ་བཟུང་བའི་བླ་རི་དང་བླ་མཚོ་བསྟོད་པ། བླ་ཤིང་འཛུགས་པ། བླ་ལྕགས་སྒྲུབ་པ་སོགས་ཡོད་ལ། ནམ་ཞིག་བླ་ཤིང་དང་བླ་མཚོ་སྐམ་པ། བླ་རི་འཇིགས་པ་སོགས་བྱུང་ཚེ་གང་ཟག་དེ་ལ་ཆགས་སྒོ་འབྱུང་བའི་སྔ་ལྟས་སུ་འཛིན་པ་དང་། དེ་འདྲ་མ་ཡིན་པར་དགེ་བའི་ལྟས་སུ་འདུག་ན་བློ་བདེ་བག་ཕེབས་སུ་གནས་པ་ཡིན། དེ་བཞིན་དུ་བླ་ཟོག་ལ་ཡང་བླ་འབྲོང་དང་བླ་སྟག་སོགས་སྲོག་ཆགས་གཏུམ་པོ་དག་བླ་གནས་སུ་བདག་ཏུ་བཟུང་པས། གཅན་གཟན་དེ་དག་བསད་ན་གང་ཟག་དེའི་བླ་ཚེ་ཉམས་པར་འགྱུར་བའི་ལོ་རྒྱུས་དང་། གཞན་ཡང་། བོད་ཀྱི་རུས་ཆེན་སྡེ་ལྔར་གྲགས་པ་ལ་སོ་སོའི་བླ་ཟོག་ཡོད་པ་དཔེར་ན་ཨ་ལྕགས་འབྲུ་ཡི་བླ་ཟོག་འབྲོང་ཡིན་པར་བཤད་པ་སོགས་ལྟ་བུ་དང་། ཡང་བླ་རྟ་ཞེས་པ་རང་གི་ལོ་ལྷ་དང་མཐུན་པའི་འོག་རྟ་བརྟེན་ཞིང་དགྲ་རྟ་བཤོལ་བ། དཔེར་ན་བྱ་ལོ་བའི་བླ་རྟ་སྣ་དཀར་དང་གྲོགས་རྟ་སྔོ་སྔོ། དགྲ་རྟ་དམར་པོ་ཡིན་པ་སོགས་འབྱུང་རྩིས་ཀྱི་སྐོར་འགོ་ལས་བྱུང་བ་རྣམས་ཀྱང་བླ་ཟོག་གི་ཁོངས་སུ་གཏོགས་པར་སེམས་སོ།། ཡང་བླ་རྡོ་ཞེས། ལྷ་འདྲེ་སོགས་ལ་རང་རང་གི་རིགས་དང་མཐུན་པའི་བླ་རྡོ་ལ་བླ་ཆགས་པར་བྱེད་པ་དང་། དེར་མ་ཟད་ཆོས་སྐྱོང་སྲུང་མ་རྣམས་ལ་ཡང་སྒྲུབ་གཞི་རྟེན་པའི་རྫས་སུ་བླ་རྡོ་ཡོད་དེ། དཔེར་ན་མ་མོའི་བླ་རྡོ་རྡོ་ནག་ཟུར་གསུམ་དང་། གཟའི་བླ་རྡོ་ཁྲ་བོ་མིག་མང་། དམ་ཅན་བླ་རྡོ་ཕ་ལྦང་ལོང་བུ་སོགས་དང་། དེ་བཞིན་རྟེན་དར་དང་། རྔ་ཐུག་བསེ་མཁར་སོགས་ཀྱང་སྲུང་མའི་བླ་ཆགས་པར་བྱེད་པའི་རྟེན་ཡིན་པ་དང་། མི་ལ་ཡང་བླ་གཡུ་ཞེས་པའི་གཅེས་ནོར་བླ་རྟེན་དུ་བཟུང་བ་དང་། ཤི་བའི་ཚེ་ཡང་དུར་དུ་གདབ་པའི་སར་བླ་རྡོ་ཞེས་པ་བླ་ཆགས་པར་བྱེད་པའི་རྟེན་དང་དུར་ས་དེར་གཤིན་པོ་རང་གི་གོས་ལྷམ་སོགས་འཇོག་སྲོལ་ཡང་བླ་ཆགས་པར་བྱེད་པའི་རྟེན་ཙམ་དུ་བཤད་དོ།།
བླ་གཟའ།
བླ་གཟའ་བླ་སྐར་ནི། གཟའ་བདུན་དང་རྒྱུ་སྐར་ཉེར་བརྒྱད་ཀྱི་ནང་ནས། མིའི་དེའི་ལོ་ལྷ་གང་ཡིན་གྱི་ངོ་སྐལ་དུ་གྱུར་པའི་བླ་གཟའ་བླ་སྐར་སོགས་ཡོད་ལ་གཟའ་སྐར་དེ་དག་གི་དར་རྒུད་ལ་བསྟུན་ན་མི་དེའི་ལས་དོན་ལེགས་ཉེས་ཀྱི་ནུས་པ་ཁྱད་པར་བ་ཡོད་ཚུལ་སྐོར། རྩིས་འབྲས་ལས། “བླ་གཟའ་དར་དུས་བྱ་ལས་འགྲུབ། །སྲོག་གཟའ་དགེ་ལ་གཤེད་གཟར་བྱོལ། །དགྲ་བོའི་བླ་གཟའ་གུད་པ་དང་། །གཤེད་གཟའ་གཤེད་སྐར་དར་བའི་དུས། །མཐུ་དང་ནུས་པ་བསྐྲད་ན་མྱུར། །” ཞེས་སོགས་གསུངས་པར་ལྟར་རོ། །
བླ་ཁམས།
བླ་ཁམས་ནི་འབྱུང་རྩིས་ཀྱི་སྐབས་སུ་མི་དེའི་བླ་ཁམས་ངོས་བཟུང་སྟེ་འཕྲད་ཀྱི་རྟེན་འབྲེལ་ལེགས་ཉེས་ལུང་དུ་བསྟན་པ་སྟེ། བརྩི་བྱའི་སྲོག་གི་མ་ཁམས་ལ་ངོས་འཛིན་པའམ་བླ་གཟའི་ཁམས་ལ་ངོས་འཛིན་པ་གང་ལྟར་མི་དེའི་བླ་ཁམས་ལ་བརྟག་པའི་ཐབས་སོ།།
ཤི་བའི་འོག་ཏུ་བླ་ཇི་ལྟར་གནས་པ།
བླ་དེ་ཉིད་གསོན་གྱི་གནས་སྐབས་ལྟར་ཕན་པ་ལ་དགའ་ཞིང་། གནོད་པ་ལ་སྐྲག་པ། དགྲ་ལ་སྡང་ཞིང་། གཉེན་ལ་ཆགས་པའི་བདེན་ཞེན་གྱི་དབང་གིས་ནམ་ཞིག་བག་ཆགས་ཀྱི་ལུས་ཞིག་ནའང་ང་བདག་བདེན་འཛིན་གྱི་ཆ་དེ་བླའི་རྣམ་པར་ན་ས་དང་ཤི་ས་དུར་ས་གསུམ་གང་རུང་ལ་གནས་ཤིང་། འཆི་རྐྱེན་སྣ་ཚོགས་པའི་དབང་གིས། འགའ་རེ་མངོན་སུམ་དུ་མཐོང་བའི་ལོ་རྒྱུས་མང་བ་དང་། གཡུལ་འགྱེད་བྱས་པའི་ཤུལ་དུ་ཀི་སྒྲ་དང་། ངུ་སྒྲ། རྟ་འཚེར་བ། ཁྱི་ཟུག་པ་སོགས་ལོ་དུ་མར་ཐོས་རྒྱུ་ཡོད་པ་དང་། མི་ལ་ལ་རང་གི་ཕ་ཡུལ་གཉེན་གྲོགས་ཆུང་མ་སོགས་ལ་སྐད་བརྡ་གཏོང་བའམ་མངོན་སུམ་དུ་མཐོང་བ་། གཏམ་ལབ་པ་སོགས་ཡོད་པར་གྲགས་པ་རྣམས་ང་བདེན་འཛིན་ལ་ཨ་མཐས་པའི་དབང་གིས་ཕལ་ཆེར་བླ་ཡི་ཆོ་འཕྲུལ་མངོན་སུམ་དུ་སྣང་བར་གྲགས་ཏེ། ཁྲག་འཐུང་བདུད་འཇོམས་རྡོ་རྗེའི་རྣམ་ཐར་དུ། ཁོང་ཉིད་རེ་ཞིག་རི་བོང་དམར་པོ་རེ་འགའ་སྤྲེའུར་གྱུར་པ་ཞིག་དང་འཕྲད་པས། དེ་ན་རེ། ང་ནི་ཁྱོད་ཀྱི་ཕའི་བུད་མེད་སྔ་མ་ཁྱོད་རང་གི་མ་ཡར་ཤི་བའི་གཉེན་པོའི་བླ་འཁྱམས་ཟེར་བ་དེ་ཡིན་ཟེར་བས། ཁོང་གིས། འོ་ན་ཁྱོད་ཀྱི་སྲོག་གར་སོང་། རྣམ་ཤེས་གར་སོང་། ཞེས་དྲིས་པས། སྲོག་ནི་མོ་འདྲེས་བཅད། རྣམ་ཤེས་ཀོང་པོའི་ཡུལ་དུ་ཁྱི་མོ་ཞིག་གི་ལུས་བླངས་ཡོད། ཟེར་བ་ལ། ཡང་ཁོང་གིས། རྣམ་ཤེས་མེད་ན་ཁྱོད་ཅི་ལ་བྱུང་སྨྲས་པས། ཁོ་ན་རེ། ཧེ། ང་རུ་འཛིན་དང་བདག་ཏུ་སྣང་། །ཤེས་པ་དེ་ཡི་རྟེན་འབྲེལ་ལས། །བླ་ཞེས་ཤུལ་མིས་ཡོད་འཛིན་གྱིས། །བླ་རུ་སྣང་བ་བྱུང་བ་ཡིན། །མེད་པར་བྱས་ན་ཡེ་ནས་མེད། །ཡོད་པར་བཟུང་ན་ང་ཙམ་ཡོད། །ཞེས་ཟེར་ནས་ཡུལ་མེད་དུ་ཡལ་བར་གསུངས་སོ།།
བླའི་གནས་ཚད།
བླ་ཡི་གནས་ཚད་ནི་དུད་འགྲོ་སོགས་ཀྱི་བླ་ཞག་ཤས་ལས་མི་གནས་པ་དང་། མི་དཔོན་སྙིང་སྟོབས་ཅན་འགའ་ཞིག་གི་བླ་ནི་མི་རབས་བདུན་རེའི་བར་དུ་གནས་པར་གསུངས་ལ། སྤྱིར་བཏང་ལོ་དགུ་ལ་གནས་པ་གྲགས་ཆེ། དུར་ལད་སོང་བའི་དུར་སྤོ་དགོས་ཚེ་ཤི་ནས་ལོ་གྲངས་དུ་ལོན་ས་འོག་ཏུ་འདོམ་པ་དེ་གྲངས་བསྐོས་པའི་ས་དེ་ལ་བླ་གནས་པ་ཡིན་ཞེས་དེ་ཉིད་དུར་ས་གསར་བ་དེར་ཁྱེར་དགོས་པའི་རྒྱུ་མཚན་ཡང་དེའི་དོན་ནོ།།
དེ་ལྟར་འདི་ཕྱི་གཉིས་ཀར་ཕན་གནོད་བདེ་སྡུག་གི་བྱེད་པོ་དེ་བླ་ཁོ་ན་ཡིན་གྱི། དེ་ལས་གཞན་པའི་ལྷ་འདྲེ་མི་མ་ཡིན་པ་སོགས་མེད་པར་ཡང་གོ་མི་རུང་སྟེ། ཕན་གནོད་བྱེད་པའི་ལྷ་འདྲེ་སོགས་གྲངས་ལས་འདས་པ་ཡོད་པར་བཤད། དཔེར་ན་གཤིན་པོ་ལ་མཚོན་ན་དྲི་ཟ་ཀུན་ཏུ་ཁྱབ་བྱེད་སོགས་ཀྱིས་གནོད་ཅིང་འཚེ་བའི་ཚུལ་ཡང་། མཁས་གྲུབ་ཀརྨ་ཆགས་མེད་ཀྱི་ ཞལ་ནས། “གཞན་ཡང་དྲི་ཟ་ཀུན་ཏུ་ཁྱབ་བྱེད་དང་། །གནོད་སྦྱིན་རྟོགས་འདོད་འབྱུང་པོ་བ་ར་ཧི། །དེ་སོགས་ནག་ཕྱོགས་བདུད་རིགས་མང་པོ་ཡིས། །འཆི་ཁར་དབུགས་ལེན་ཕུང་པོ་བདག་ཏུ་འཛིན། །ཚེ་འདས་གཟུགས་བཟུང་གསོན་པོ་རྣམས་ལ་གནོད། །ཚེ་འདས་ལ་བསྔོས་ཟས་སྐོམ་བར་ནས་འཇོམས། །ཚེ་འདས་ཡིན་པར་བརྫུས་ནས་ཆ་འཕྲིན་བསྐུར། །དེ་འདྲ་དཔག་ཏུ་མེད་པ་ཡོད་པའི་ཚུལ། །འཆི་འཕོ་ཇི་ལྟར་འགྱུར་བའི་མདོ་ལས་གསུངས་། །དེ་དག་རྣམས་དང་དབྱེ་བར་མ་བྱས་ན། །གསོན་པོ་རྣམས་ལ་གནོད་པའི་གསོན་བདུད་ཟེར། །གཤིན་པོར་ཡར་འགྲོ་མི་བཅུག་བཅགས་པའི་ཕྱིར། །དེ་ལ་གསོན་བདུད་གཤིན་ལྕགས་ཞེས་བྱའོ།།” ཞེས་གསུངས་པ་ལྟར་དང་། དེ་བཞིན་དུ་གསོན་པོ་ལ་ཡང་སྡོང་གྲོགས་བྱེད་པའི་ལྷ་ཀླུ་གཞི་བདག་སོགས་དང་། གནོད་པར་བྱེད་པའི་བགེགས་རིགས་འབྱུང་པོ་སོགས་མཐའ་ཀླས་པ་ཡོད་པར་བཤད་པས་བདེ་སྡུག་ཐམས་ཅད་བླའི་བྱེད་ལས་ཁོ་ནར་མ་ངེས་སོ།། །།
– འདི་ནི་བོད་ལྗོངས་ཞིབ་འཇུག་དུས་དེབ་༦༥ ཕྱི་ལོ་༡༩༩༨ ལོའི་དེབ་དང་པོའི་ནང་བཞུགས་པ་དེ་ནས་ཟུར་འདོན་བྱས་པ་ཞིག་ཡིན།


text:
ཤིན་ཏུ་དབུལ་བའི་ས་ཁུལ་གྱི་མང་ཚོགས་ནད་གཞིས་རྐྱེན་པས་དབུལ་པོ་ཆགས་པ་དང་ནད་གཞིས་རྐྱེན་པས་སླར་ཡང་དབུལ་པོ་ཆགས་པའི་གནད་དོན་ཐག་གཅོད་ལ་སྐུལ་འདེད་གཏོང་ཆེད། ཉེ་ཆར། མཚོ་སྔོན་ཞིང་ཆེན་འཕྲོད་བསྟེན་དང་འཆར་ལྡན་བུ་བཙའ་ཨུ་ལྷན་གྱིས་《མཚོ་སྔོན་ཞིང་ཆེན་གྱི་ཤིན་ཏུ་དབུལ་བའི་ས་ཁུལ་གྱི་བདེ་ཐང་དབུལ་སྐྱོར་གྱི་ལོ་གསུམ་གྱི་བྱ་སྤྱོད་འཆར་གཞི་》བཏོན་ནས་གཙོ་གནད་ས་ཁུལ་དང་། གཙོ་གནད་མི་ཚོགས། གཙོ་གནད་ནད་རིགས་བཅས་ཚད་བརྒལ་བྱེད་སར་བྱས་ནས་ཞིང་འབྲོག་ཁུལ་གྱི་སྨན་བཅོས་འཕྲོད་བསྟེན་གྱི་ཞབས་ཞུའི་ནུས་པ་ཆེ་རུ་བཏང་སྟེ་ནད་གཞིས་རྐྱེན་པས་སླར་ཡང་དབུལ་པོ་ཆགས་ཚད་ཉུང་དུ་ནུས་ལྡན་གཏོང་བ་དང་འཕར་ཚད་བཀག་འགོག་བྱ་རྒྱུ་ཡིན་པ་རེད།
མཚོ་སྔོན་ཞིང་ཆེན་འཕྲོད་བསྟེན་དང་འཆར་ལྡན་བུ་བཙའ་ཨུ་ལྷན་གྱི་ཀྲུའུ་རེན་གཞོན་པ་ལི་ཞའོ་ཏུང་གིས་ངོ་སྤྲོད་བྱས་པར་གཞིགས་ན། སྨན་བཅོས་སྒྱུར་བཅོས་ལག་བསྟར་བྱས་ཚུན་མཚོ་སྔོན་ཞིང་ཆེན་གྱིས་ནད་གཞི་རྐྱེན་པས་དབུལ་པོ་ཆགས་པ་དང་ནད་གཞིས་རྐྱེན་པས་སླར་ཡང་དབུལ་པོ་ཆགས་པར་དམིགས་ནས་ཁ་གསབ་འགན་བཅོལ་དང་ནད་ཆེན་སྐྱོབ་རོགས་སོགས་མཉམ་སྡེབ་བྱ་ཐབས་བཏོན་པ་དང་། ད་རེས་ཀྱི་བྱ་སྤྱོད་འཆར་གཞིའི་ནང“འདུ་འགོད་ཆེན་པོ་བཅུ”ལག་བསྟར་བྱས་ཏེ་ཕན་འབྲས་སྲ་བརྟན་དུ་གཏོང་རྒྱུ་ཡིན་པ་སྟེ། ནད་ཆེན་མཐའ་སྐྱོང་འགན་ལེན་འདུ་འགོད་དང་། ནད་ཆེན་སྐྱོབ་བཅོས་དང་གཅོང་ནད་གན་འཇོག་གི་གཞི་ཁྱོན་ཆེ་རུ་དང་སྤུས་ཚད་མཐོ་རུ་གཏོང་བའི་འདུ་འགོད། གཞི་རིམ་གྱི་སྨན་བཅོས་འཕྲོད་བསྟེན་ཞབས་ཞུའི་ནུས་པ་ཁོད་སྙོམས་དང་ཁ་གསབ་འདུ་འགོད། སྨན་བཅོས་འཕྲོད་བསྟེན་གྱི་ཆ་འཕྲིན་ཕན་ཚུན་འབྲེལ་མཐུད་འདུ་འགོད། གཞི་རིམ་གྱི་འཕྲོད་བསྟེན་ཤེས་ལྡན་པའི་དཔུང་ཁག་འཛུགས་སྐྱོང་འདུ་འགོད། ཁ་གཏད་དབུལ་སྐྱོར་གྱི་གནད་སྨིན་གཏིང་ཟབ་འདུ་འགོད། བདེ་ཐང་ཡར་སྐུལ་དང་བདེ་ཐང་ཤེས་བྱ་ཁྱབ་སྤེལ་འདུ་འགོད། ནད་ཡམས་ཚབས་ཆེན་སྔོན་འགོག་ཚོད་འཛིན་འདུ་འགོད། བུད་མེད་དང་བྱིས་པའི་བདེ་ཐང་དང་འཆར་ལྡན་བུ་བཙའི་ཞབས་ཞུ་འགན་ལེན་འདུ་འགོད། གྲོང་གསེབ་ཀྱི་ཁོར་ཡུག་དང་འཕྲོད་བསྟེན་ཕྱོགས་བསྡུས་བཅོས་སྒྲིག་འདུ་འགོད་བཅས་སོ།


text:
ལ་དྭགས་ཀྱི་ནང་པའི་བུད་མེད་ཅིག་དང་ཁ་ཆེའི་སྐྱེས་པ་ཞིག་གཉེན་སྒྲིག་བྱས་རྐྱེན་ལ་དྭགས་ཀྱི་ནང་པ་དང་ཁ་ཆེ་གཉིས་བར་རྙོག་ཟིང་འབྱུང་བཞིན་ཡོད་འདུག
ཁ་སང་རྒྱ་གར་དུས་བབ་གསར་ཁང་གིས་གནས་ཚུལ་སྤེལ་བ་ལྟར་ན། ཇམ་མུ་ཀཱ་ཤི་མིར་ (Jammu & Kashmir) མངའ་སྡེའི་ནང་ནང་པ་དང་ཁ་ཆེ་གཉིས་བར་རྙོག་དྲ་ཆེ་ཕྲ་རིམ་པར་བྱུང་ཡོད་པ་དང་། ཕྱི་ལོ་ ༢༠༡༦ ལོར་ལ་དྭགས་ཀྱི་ནང་པའི་བུད་མེད་རང་ལོ་ ༣༠ ཅན་ཞིག་ཁ་ཆེའི་ཆོས་ལུགས་ཀྱི་རྗེས་སུ་འབྲངས་ཏེ། ཁ་ཆེའི་སྐྱེས་པ་རང་ལོ་ ༣༢ ཅན་ཞིག་དང་གཉེན་སྒྲིག་བྱས་པར་བརྟེན་ཆོས་ལུགས་གཉིས་བར་གྱི་རྙོག་ཟིང་སྔར་ལས་ཤུགས་ཆེ་རུ་ཕྱིན་ཡོད་སྟབས། ཉེ་ལམ་ལ་དྭགས་ནང་པའི་མཐུན་ཚོགས་ནས་གནད་དོན་དེ་སེལ་སླད། རྒྱ་གར་གྱི་སྲིད་བློན་ནཱ་རེན་དྷ་རཱ་མོ་དྷི་ (Narendra Modi) མཆོག་དང་ཐུག་འཕྲད་ཀྱིས་དཀའ་རྙོག་དེའི་སྐོར་ལ་གྲོས་བསྡུར་བྱ་རྒྱུའི་ཐག་གཅོད་གནང་ཡོད་པ་ལྟར། ལ་དྭགས་ནང་པའི་མཐུན་ཚོགས་ཀྱི་ཚོགས་གཙོ་ཀུན་བཟང་ལགས་ཀྱིས་སྲིད་བློན་མོ་དྷི་མཆོག་ལ་མཇལ་ཐབས་ཞུས་ཡོད་ཀྱང་མཇལ་ཐུབ་མེད་པ་རེད།
ཁ་ཆེའི་སྐྱེས་པ་དེའི་མིང་ལ་མུར་ཏ་ཛ་ཨ་གྷ་ (Murtaza Agha) ཞེས་འབོད་ཅིང་ཀར་གིལ་ (Kargil) གྱི་ས་གནས་ཌ་རཱས་ (Drass) ནས་ཡིན་པ་དང་། ནང་པའི་བུད་མེད་དེའི་མིང་ལ་ཐོག་མར་གསལ་སྒྲོན་ཞེས་འབོད་ཀྱང་མོ་རང་ཁ་ཆེའི་ཆོས་ལུགས་སུ་བསྒྱུར་རྗེས་མིང་ལ་ཤི་ཧྥ་ (Shifah) ཞེས་བཏགས་འདུག
ཐེངས་ཤིག་ཤི་ཧྥ་ཡིས་རང་གི་ནང་མིར་ཡི་གེ་ཞིག་བཏང་སྟེ། མོས་ཁ་ཆེའི་སྐྱེས་པ་མུར་ཏ་ཛ་ཞེས་པར་རང་གི་འདོད་མོས་ལྟར་གཉེན་སྒྲིག་བྱས་པའི་སྐོར་དང་། དེ་བཞིན། མོས་རྒྱ་གར་གྱི་རྒྱལ་ས་ལྡི་ལིའི་གཞུང་འབྲེལ་མིན་པའི་ཚོགས་པ་ཞིག་ལ་ལས་ཀ་བྱས་སྐབས་མུར་ཏ་ཛ་དང་ཐུག་འཕྲད་བྱུང་སྟེ་དགའ་རོགས་སུ་གྱུར་བའི་སྐོར་ཞིབ་ཕྲའི་གནས་ཚུལ་རྣམས་བྲིས་ཡོད་ཀྱང་། ལ་དྭགས་ནང་པའི་མཐུན་ཚོགས་ཀྱིས་ཡི་གེ་དེ་ནི་གསལ་སྒྲོན་མོ་རང་གི་འདོད་མོས་ལྟར་བྲིས་པ་མ་ཡིན་པར། ཁྱོ་གའི་ནང་མི་ཚོས་སྡིག་སྐུལ་དང་བཙན་ཤེད་ཀྱིས་བྲིས་ཏེ་བསྐུར་བ་ཞིག་ཡིན་སྐོར་བརྗོད་ཡོད་འདུག
ཇམ་མུ་ཀཱ་ཤི་མིར་མངའ་སྡེའི་བུད་མེད་ལྷན་ཚོགས་ཀྱི་ཚོགས་གཙོ་ནཱ་ཡི་མཱ་མ་ཧ་ཇོར་ (Nayeema Mahajoor) ལགས་ཀྱིས། ཕྱི་ལོ་ ༢༠༡༥ ་ཟླ་ ༤ པའི་ནང་རྒྱ་གར་ལྷོ་ཕྱོགས་ཀར་ན་ཏ་ཀ་ (Karnataka) མངའ་སྡེའི་ས་གནས་ཀམ་མ་ཎ་ཧལ་ལི་ (Kammanahalli) ཞེས་པ་དེར་ནང་པའི་བུ་མོ་གསལ་སྒྲོན་ཁ་ཆེའི་ཆོས་ལུགས་སུ་བསྒྱུར་ཡོད་པ་དང་། དེ་ནས་ ༢༠༡༦ ་ཟླ་ ༧ ཚེས་ ༧ ཉིན་རྒྱ་གར་གྱི་གྲོང་ཁྱེར་བྷང་ག་ལོར་ (Bangalore) དུ་ཁོང་གཉིས་ཀྱིས་ཁྲིམས་མཐུན་གཉེན་སྒྲིག་བྱས་ཡོད་སྐོར་གསལ་བཤད་བྱས་ཡོད་པ་རེད།
ད་ལྟ་ཁོང་གཉིས་ཤཱི་རི་ན་གྷར་ (Srinagar) གྱི་ས་ཆ་ཞིག་ཏུ་གནས་སྡོད་བྱེད་བཞིན་ཡོད་པ་དང་། མངའ་སྡེ་གཞུང་གི་ཆེས་མཐོའི་ཁྲིམས་ཁང་ནས་ཁོང་ཁྱོ་ཤུག་གཉིས་ལ་སུས་ཀྱང་བརྡབ་གསིག་དང་བརྙས་བཅོས་གཏོང་མི་ཆོག་པའི་བཀའ་ཁྱབ་བཏང་ཡོད་འདུག
ལ་དྭགས་ནང་པའི་མཐུན་ཚོགས་ཀྱི་ཚོགས་གཙོ་ཀུན་བཟང་ལགས་ཀྱིས་ཇམ་མུ་ཀཱ་ཤི་མིར་མངའ་སྡེའི་ནང་ཁ་ཆེ་ནི་གྲངས་མང་མི་རིགས་དང་ནང་པ་ནི་གྲངས་ཉུང་མི་རིགས་ཤིག་ཆགས་བསྡད་ཡོད་སྟབས། མངའ་སྡེ་གཞུང་གིས་གྲངས་ཉུང་མི་རིགས་མེད་པ་བཟོ་ཐབས་བྱེད་ཀྱི་ཡོད་ཚུལ་བརྗོད་དེ་སྐྱོན་བརྗོད་བྱས་ཡོད་པ་མ་ཟད། ཁོང་གིས་དེར་ཡོད་ནང་པ་ཚོས་མ་ཤི་བར་ཆོས་ལུགས་གཙང་བཟོའི་ལས་འགུལ་ལ་ཁ་གཏད་གཅོག་གི་ཡིན་ཞེས་བརྗོད་ཡོད་འདུག
ཡང་ལ་དྭགས་ཀྱི་གཞུང་འབྲེལ་མི་སྣ་གཞན་ཞིག་གིས། ཁ་ཆེ་བ་ཚོས་ལ་དྭགས་ཀྱི་ཕྱོགས་གང་སར་ནང་པའི་བུ་མོ་ལོ་ཆུང་ཚོར་མགོ་སྐོར་བཏང་སྟེ་ཁོང་ཚོ་ནང་པ་ཡིན་ལུགས་བརྗོད་ཀྱི་ཡོད་པ་དེ། བུ་མོ་ཚོས་གཉེན་སྒྲིག་བྱས་ཚར་རྗེས་མ་གཏོགས་ཤེས་རྟོགས་བྱུང་གི་ཡོད་པ་རེད་ཅེས་བརྗོད་འདུག
ཕྱི་ལོ་༢༠༠༣ ནས་ད་ལྟ་བར་ལ་དྭགས་དང་དེའི་ཉེ་འཁོར་གྱི་ནང་པའི་བུ་མོ་ ༤༥ ལྷག་གིས་ཁ་ཆེའི་བུ་དང་གཉེན་སྒྲིག་བྱས་ཡོད་པ་དང་། ཁོང་ཚོས་དེ་ནི་རང་གི་འདོད་པ་ལྟར་གཉེན་སྒྲིག་བྱས་པའི་སྐོར་གསལ་བཤད་བྱས་ཡོད་ཀྱང་། ཀུན་བཟང་ལགས་ཀྱིས་གསལ་བཤད་དེ་དག་ནི་སྡིག་སྐུལ་དང་བཙན་ཤེད་འོག་མ་བྱས་ཀ་མེད་དུ་ཐུག་པ་ཞིག་ཡིན་ལུགས་བརྗོད་འདུག
ལ་དྭགས་ལ་སླེ་ (Leh) དང་ཀར་གིལ་ (Kargil) ཞེས་པའི་རྫོང་གཉིས་ཡོད་པ་དང་། རྫོང་དེ་གཉིས་ཀྱི་ནང་མི་འབོར་ ༢༧༤༠༠༠ ཙམ་ཡོད་པ་དང་། དེའི་ནང་ནས་མི་འབོར་བརྒྱ་ཆ་ ༤༩ ཙམ་ཁ་ཆེ་དང་བརྒྱ་ཆ་ ༥༡ ཙམ་ནང་པ་ཡིན་འདུག དེར་ཡོད་ཁ་ཆེ་བ་ཚོས་ཆོས་ལུགས་བརྗེ་བསྒྱུར་བྱེད་མཁན་ཁ་ཆེ་བ་གཅིག་པུ་མིན་པར་ནང་པ་ཚོས་ཀྱང་ཁ་ཆེ་བ་ཚོ་ནང་པར་བསྒྱུར་གྱི་ཡོད་སྟབས། ཆོས་ལུགས་བརྗེ་བསྒྱུར་བྱེད་མཁན་ནི་ཕྱོགས་གཉིས་ཀར་ཡོད་པ་མ་ཟད། ཁ་ཆེའི་བུ་མོ་ཚོས་ཀྱང་ནང་པའི་བུ་དང་གཉེན་སྒྲིག་བྱས་ཏེ་ནང་པར་བསྒྱུར་གྱི་ཡོད་སྐོར་བརྗོད་འདུག
ཕྱི་ལོ་ ༡༩༨༩ ལོར་ལ་དྭགས་ཀྱི་ནང་པ་དང་ཁ་ཆེ་གཉིས་ཀྱི་བར་དྲག་པོའི་ཟིང་འཁྲུག་བྱུང་ཡོད་པ་དང་། དེས་རྐྱེན་བྱས་ཏེ་ ༡༩༩༢ ལོར་ལ་དྭགས་ནང་པའི་མཐུན་ཚོགས་ཀྱིས་ཁ་ཆེའི་སྤྱི་ཚོགས་དང་འབྲེལ་འདྲིས་བཅད་པ་མ་ཟད། ཁ་ཆེའི་ཐོན་རྫས་རིགས་ཀྱང་བེད་སྤྱོད་གཏོང་རྒྱུ་མཚམས་འཇོག་བྱས་ཡོད་པ་རེད།
གསར་འགོད་པ། ཉི་མ་ཚེ་རིང་།